WHO ge vaccine ge rakkaatheri kamaa behey expertun badhdhalu kuran fashaifi - vNews.mv\nޑަބްލިޔޫއެޗްއޯގެ، ވެކްސިންގެ ރައްކާތެރިކަމާބެހޭ އެކްސްޕާޓުން ބައްދަލުކުރަން ފަށައިފި\nސައިފް އަޒްހަރު 16 March 2021, 19:44\nއޮކްސްފޯޑް/އެސްޓްރަޒެނެކާގެ ވެކްސިނާ ގުޅޭގޮތުން މަޝްވަރާ ކުރުމަށް ދުނިޔޭގެ ސިއްހަތު ޖަމްއިއްޔާ، ޑަބްލިޔޫއެޗްއޯގެ ވެކްސިންގެ ރައްކާތެރިކަމާބެހޭ އެކްސްޕާޓުން ޖެނީވާގައި ބައްދަލުކުރަން ފަށައިފިއެވެ.\nޑަބްލިޔޫއެޗްއޯގެ ވެކްސިންގެ ރައްކާތެރިކަމާބެހޭ ޚާއްސަ އެކްސްޕާޓުންގެ ބައްދަލުވުން ފެށިއިރު، އެސްޓްރަޒެނެކާގެ ވެކްސިން ޖަހައިގެން ބައެއް މީހުންނަށް ސިއްހީ މައްސަލަތައް ދިމާވެ، އެތައް ގައުމަކުން މިހާރުވަނީ އެ ވެކްސިންޖެހުން ވަގުތީގޮތުން ހުއްޓާލާފައެވެ.\nގައުމުތަކުގައި ކަންބޮޑުވުން އުފެދިފައިވަނީ، އެސްޓްރަޒެނެކާގެ ވެކްސިން ޖަހައިގެން ބައެއް މީހުންނަށް ބްލަޑް ކްލޮޓްވުމުގެ މައްސަލަތައް ދިމާވާކަމަށް ބެލެވޭތީއެވެ.\nރައްކާތެރިކަމާމެދު ސުވާލާއި ކަންބޮޑުވުން އުފެދިގެން އެސްޓްރަޒެނެކާގެ ވެކްސިން ޖެހުން މިހާތަނަށް ހުއްޓާލި ޔޫރަޕްގެ ގައުމުތަކަކީ، ފަރަންސޭސިވިލާތް، ޖަރުމަނު، ޕޯޗުގަލް، އިޓަލީ، ނެދަރލޭންޑްސް، ޑެންމާކް، ނޯރވޭ، އޮސްޓްރިއާ، އައިސްލޭންޑް، ރޫމޭނިއާ، ބަލްގޭރިއާ އަދި އަޔަރލޭންޑްއެވެ.\nޔޫރަޕްގެ މިލިސްޓަށް މިއަދު އިތުރުވެފައިވަނީ، ސައިޕްރަސް، ލަގްޒަމްބާރގް، ލެޓްވިއާ އަދި ސްވިޑަންއެވެ.\nޔޫރަޕުން ބޭރުން އެސްޓްރަޒެނެކާގެ ވެކްސިން ޖެހުން ފަސްކުރި ގައުމަކީ އިންޑޮނޭޝިޔާއެވެ.\nއެސްޓްރަޒެނެކާގެ ވެކްސިން ޖަހައިގެން ބްލަޑް ކްލޮޓިންގެ މައްސަލަ ދިމާވާކަމުގެ އެއްވެސް ހެއްކެއް ނެތްކަމަށް ބުނެ ދުނިޔޭގެ ސިއްހަތު ޖަމްއިއްޔާއިން އިއްޔެވެސްވަނީ، ވެކްސިން ކެމްޕެއިން ހުއްޓާނުލާ ކުރިއަށް ގެންދިއުމަށް ދުނިޔޭގެ ގައުމުތަކަށް ގޮވާލާފައެވެ.\nއެސްޓްރަޒެނެކާގެ ވެކްސިނާ ގުޅޭގޮތުން އުފެދިފައިވާ ކަންބޮޑުވުންތަކާގުޅޭ މައުލޫމާތު ދިރާސާކުރުމަށް ޑަބްލިޔޫއެޗްއޯގެ ވެކްސިން އެކްސްޕާޓުން ބައްދަލުކުރަން ފެށިއިރު، އެސްޓްރަޒެނެކާގެ ވެކްސިން ޖަހައިގެން ބްލަޑް ކްލޮޓްވުމުގެ މައްސަލަ ދިމާވަމުންދާ ކަމަށް ބުނާ މައްސަލަތަކުގައި އެއްކުރެވިފައިވާ މައުލޫމާތު ރިވިއު ކުރުމަށް ޔޫރަޕިއަން މެޑިކަލް އޮތޯރިޓީވެސް މާދަމާ ބައްދަލުކުރުމަށް ވަނީ ހަމަޖެހިފައެވެ.\nރިވިއުކުރުން ކުރިއަށްދިޔަ ނަމަވެސް، ވެކްސިން ކެމްޕެއިން ހުއްޓާނުލުމަށް ޔޫރަޕިއަން މެޑިކަލް އޮތީރިޓީންވެސް، އީޔޫގެ މެމްބަރު ގައުމުތަކަށް އިލްތިމާސް ކޮށްފައި ވެއެވެ.


galehiri: ގައުމީ އިނާމު ކޮމިޓީގެ ޗަރުކޭސް - 1\nގައުމީ އިނާމަކީ ދިވެހި ގައުމާއި ދިވެހި މުޖްތަމައުގެ ހެވާއި ލާބައަށްޓަކައި ވަކިވަކި ފަރުދުންނާއި މިނިވަން މުއައްސަސާތަކުންނާއި މަދަނީ އެކިއެކި ޖަމްއިއްޔާ ޖަމާއަތްތަކުންނާއި ވިޔަފާރި އިދާރާތަކުން ދިވެހި ގައުމުގެ ތަރައްގީއަށްޓަކައި ކުރަމުންގެންދާ މަސައްކަތްތަކުގައި އެފަރާތްތަކުން ހޯދާ ކުރިއެރުންތައް ބަލައިގަނެ އެކަންކަމުގެ އަގު ވަޒަންކޮށް ހިތްވަރުދިނުމުގެ މަގްސަދުގައި ކޮންމެ އަހަރަކު ދެމުން ގެންދާ އިނާމެކެވެ. ރައީސްލުޖުމްހޫރިއްޔާގެ އޮފީހުން އިނާމުގެ ތައާރަފުގައި ބުނެފައިވެއެވެ.\nއެއޮފީހުން ހާމަކުރިގޮތާއި އެއޮފީހުގައި އޮންނަ ގައުމީ އިނާމު ކޮމިޓީން އަމަލުކުރާގޮތް ދިމޭވޭތޯ ބަލައިލަމާބަހީއެވެ. މިއީ ދިވެހިދައުލަތުގެ ދެ މުވައްސަސާއެވެ. ގައުމީ އިނާމުގެ މަގްސަދާ އެއްގޮތަށް އެކި ފަރާތްތަކުން ކުރަމުންގެންދާ މަސައްކަތްތަކުގައި އެފަރާތްތަކުން ހޯދާ ކުރިއެރުންތައް ބަލައިގަނެ އެކަންކަމުގެ އަގު ވަޒަންކޮށް ހިތްވަރުދިނުމުގެ ބަދަލުގައި ބައެއްފަހަރު އިނާމު ކޮމިޓީން ކަންކުރަނީ ރަގަޅަށްނޫންކަމަށް ބެލިދާނެ ކަންކަން އެބަހުއްޓެވެ.\nފުރަތަމަކަމަކީ 2019 ވަނަ އަހަރު ދިވެހިބަހުގެ އެކެޑަމީން ގައުމީ އިނާމަށް ހުށަހެޅި ހަތަރު ބޭފުޅެއްގެ ކަންތައް ކޮމިޓީން ގެންދިޔަގޮތެވެ. ގައުމީ އިނާމުދިނުމުގެ ޖަލްސާ ބާއްވައި ނިމުނުއިރުވެސް އެ ހަތަރު ބޭފުޅުންނަށް އިނާމެއް ނުލިބުނެވެ. އެވީގޮތެއް އަންގާލަދިނުން އެދި ގައުމީ އިނާމުކޮމިޓީއަށް ދިވެހިބަހުގެ އެކެޑަމީން ސިޓީއެއް ފޮނުވީމާ ލިޔުމަކުން ޖަވާބެއްވެސް ނުދިނެވެ. އަނގަބަހުން ބުނަނީ އިނާމަށް އެދި ހުށަހަޅާފައިވާ ބޭފުޅުންގެ ލިޔުންތައް ހަމަނުވާކަމުގައެވެ.\nމި ހަތަރު ބޭފުޅުންނަކީ އަލްއުސްތާޒު މުހައްމަދު ވަހީދު ނަދުވީއާއި އަލްފާޟިލް ކޮޕީ މުހައްމަދު ރަޝީދާއި އަލްފާޟިލާ ރަޝީދާ އިބްރާހީމާއި އަލްފާޟިލް އަބްދު ﷲ ހިލްމީއެވެ. މިއީ ދިވެހިގައުމަށްޓަކައި އެބޭބޭފުޅުން ކުރެއްވި މަސައްކަތްޕުޅަށް ބަލާއިރު ރައީސުލްޖުމްހޫރިއްޔާގެ ފަރާތްޕުޅުން އެކަމަށް ހިތްވަރުދެއްވުމުގެ ކަރުދާސްކޮޅެއް ނުވަތަ ބަސްފުޅެއް ވިޔަސް ލިބިވަޑައިގަންނަވަންޖެހޭ ބޭފުޅުންކަމަށް ގިނަބަޔަކު ގަބޫލުކުރާނެއެވެ.\nމިހިސާބުން އުފެދޭ ސުވާލަކީ އެބޭފުޅުންނަށް ގައުމީ އިނާމު ދިނުން އެދި ދިވެހިބަހުގެ އެކެޑަމީން ހުށަހެޅި ފޯމަކީ އެފޯމާއެކީ ހުށަހަޅަންޖެހޭ ތަކެއްޗެއްވެސް ހުންނަ ފޯމަކަށްވާއިރު އެތަކެތި ހުށަހަޅާފައި ނުވާނަމަ ފޯމުތައް ބަލައިގަތީ ކީއްވެގެންތޯއެވެ.\nއަނެއް ސުވާލަކީ ފޯމާއެކީ ހުށަހަޅަންޖެހޭ ތަކެތި ހުށަހަޅާފައިނުވާ މީހަކާބެހޭގޮތުން ހެރިޓޭޖް މިނިސްޓަރ އިންނަވައިގެން ހެލްތު މިނިސްޓަރ އަގުވަޒަންކުރުމުގެ ފިލާ ދެއްވާފައިވާ މީހަކީ ތާރީޚަށް މަސައްކަތްކުރާ މީހެއްތޯ ތިނަދޫ އަބްދު ﷲ ޢަފީފު އަރިހުން އިނާމުކޮމިޓީގެ މެމްބަރަކު އެހުމުގެ ބޭނުމަކީ ކޮބައިތޯއެވެ. މިފިލާ ދެއްވާފައިވަނީ 27 ފެބްރުވަރީ 2019 ގައި ޓީވީންވެސް ވަގުތުން ދެއްކި ރަސްމީ ޖަލްސާއެއްގައެވެ.\nއަނެއްކަމަކީ ދިވެހިބަހުގެ އެކެޑަމީއަކީވެސް ދިވެހިދައުލަތުގެ މުވަސައްސަސާއަކަށް ވެފައި އެތަނާމެދު ގައުމީ އިނާމުކޮމިޓީން ކަންތައްކުރި ގޮތެވެ. އެތަނަށް އެއްވެސް އެއްބާރުލުމެއް ނުދިންކަމެވެ. ގައުމީ އިނާމަށް އެތަނުން ހުށަހެޅި ހަތަރު ބޭފުޅަކު އެކަމުން މަހުރޫމުކުރިކަމެވެ.\nމިހެންވީމާ ދިވެހިރާއްޖޭގެ ދިވެހިބަހުގެ އެކެޑަމީއަކީ ދެކުނު އެފްރިކާގެ ކުވާޒޫލޫ ޕްރޮވިންސުގެ ޒޫލޫ ބަހާބެހޭ އެކެޑަމީއެއްކަމަށް ގައުމީ އިނާމުކޮމިޓީއަށް ހީވަނީކަމަށް ބެލުމަށް ފުރުސަތު އެބައޮތެވެ.\nމިކަމާބެހޭގޮތުން ގަލެހިރި ވައިބަރު އޮޅީގައި ދެކެވުނު ބައެއް ވާހަކަތައް ތިރީގައި ބަޔާންކުރާނަމެވެ.\nލަފާކުރެވޭގޮތުން މިއީ ކޮންމެވެސް އެއްޗެއް ހައްގުވާ ބަޔަކަށް އެ އެއްޗެއް ފޯރުކޮށްދިނުމަށްޓަކައި ކުރާ މަސައްކަތެއްގެ ތެރެއިން ކޮންމެވެސް ބަޔަކު ފެންނަ ފޮޓޯއެކެވެ. މިދެންނެވިއެއްޗަކީ ފްލެޓްކަމަށް ވިޔަސް ނޫނީ ގޯތިކަމަށް ވިޔަސް އޭގައި އަދުލުވެރިކަން އޮންނަން ޖެހެއެވެ. އެހެނީ އެއީ މަތިވެރި ﷲ ސުބްހާނަހޫވަތައާލާ އެކަމަށް އަމުރުކުރައްވާފައިވާ ކަމެކެވެ.\nމާނަޔަކީ، ހަމަކަށަވަރުން عدل ވެރިވުމަށާއި إحسان ތެރިވުމަށާއި ގާތްތިމާގެ މީހުންނަށް ހެޔޮފޯރުވުމަށް اللَّه އަމުރުކުރައްވަތެވެ. އަދި ހުތުރުކަން ބޮޑުވެގެންވާ ފާފަތަކާއި منكرات ތަކާއި އަނިޔާވެރިވެ އުޅުން އެކަލާނގެ ނަހީކުރައްވަތެވެ. އެކަލާނގެ ތިޔަބައިމީހުންނަށް وعظ އިއްވަވަނީ ތިޔަބައިމީހުން ހަނދުމަކުރުމަށްޓަކައެވެ. - އައްނަޙުލު\nއެހެންބޭފުޅަކު ވިދާޅުވިއެވެ. ތިޔައީ ފްލެޓާއި ގޯތި ކަމަކަށެއް ނުވާނެއެވެ. އަނީސާ އެބައިންނެވިއެވެ. ވީމާ އެހެންކަމެކެވެ.\nއަދުލުވެރިވުމަކީ ގުރުއާނުގެ ނައްސުން ކަނޑައަޅުއްވައި ﷲ ވަރުގަދަގޮތެއްގައި އަންގަވާފައިވާ ކަމަކަށް ވީނަމަވެސް އެއީ މުޅި އިންސާނިއްޔަތު ވަކިން ޚާއްސަކޮށް ދިވެހިން އެކަހެރިވެގެންފައިވާ ކަމެކެވެ. އޭގެ ވާހަކަ ދައްކާނީވެސް ތިމާޔަށް ނުލިބިއްޖެ ހާލަތެއްގައި އެކަންޏެވެ. މިގޮތަށް މިކަން ތަކުރާރުވަމުން ގޮސް މިހާރު އޭގެ ލަފްޒީ މާނަޔާއި އިސްޠިލާހީ މާނައިގެ އިތުރުން ޝަރުއީ މާނަވެސް ވަނީ އޮޅިފައެވެ. ނުވަތަ އޮޅުވައިލައިފައެވެ. އެކަމަކު އަޅުގަނޑު އެކަމަކާ މާބޮޑަކަށް ހިތާމައެއް ނުކުރަމެވެ. ސަބަބަކީ އެއީ ގިޔާމަތް ދުވަހުން ލިބޭނެ އެއްޗެއްކަން ޔަގީންވާތީއެވެ.\nމިފަދަ ދެވަނަ ކަމަކީ އިހުސާން ކަމެވެ. އުމުރުން 40 އަހަރު ނުފުރޭ ޒުވާނުންގެ ތެރެއިން އިހުސާންކަން އެނގެނީ ގާތްގަނޑަކަށް 10 އިންސައްތަ ކުދިންނަށެވެ. އެއީ ކޯއްޗެއްތޯ އެހީމާ ބުނަނީ އެއީ މީހުންނަށް ހެޔޮކޮށްހިތުމޭ، ލަފާދާރު ވުމޭ، ތެދުވެރިވުމޭ، އަމާނާތްތެރިކަމޭ، މިފަދަ ކޮންމެވެސް ވާހަކައެކެވެ. މިއީވެސް އެއްބޭފުޅެއްގެ ވިދާޅުވުމެކެވެ. (ނުނިމޭ)\n14 ސެޕްޓެމްބަރ 2020މ.


29 މޭ 2019: މިއޮފީހަށް ޑެޕިއުޓީ ކައުންސެލް ޖެނެރަލްގެ މަޤާމަށް މުވައްޒަފަކު ހޯދުމާބެހޭ | އެޓަރނީ ޖެނެރަލްގެ އޮފީސް\n29 މޭ 2019: މިއޮފީހަށް ޑެޕިއުޓީ ކައުންސެލް ޖެނެރަލްގެ މަޤާމަށް މުވައްޒަފަކު ހޯދުމާބެހޭ\nނަންބަރު: IUL 32-A4-HR/1/2019/46\n1. ސްޕެޝަލް ޑިއުޓީ އެލަވަންސް: އަސާސީ މުސާރައިގެ 35%\n· އޮފީހުގެ ހިއުމަން ރައިޓްސް އެންޑް އިންޓަރނޭޝަނަލް އެފެއާޒް ޑިވިޜަންގެ މަސައްކަތްތަށް ރާވައި ހިންގައި ބެލެހެއްޓުން.\n· އިންސާނީ ޙައްޤުތަކާބެހޭ ސަރުކާރުގެ ސިޔާސަތުތައް ވިލަރެސްކުރުން.\n· އިންސާނީ ޙައްޤުތަކާބެހޭ ގޮތުން ރާއްޖެއިން ތައްޔާރުކުރަންޖެހޭ “ޔުނިވަރސަލް ޕީރިއޮޑިކް ރިވިއު ރިޕޯޓް” ތައް ތައްޔާރުކުރުމާއި، އެ ރިޕޯޓުތަކާ ގުޅިގެން ރާއްޖެއިން ކުރަންޖެހޭ ކަންކަން ކުރުން.\n· ރާއްޖޭގައި ޢަމަލުކުރެވޭ ޤާނޫނުތަކާއި ގަވާއިދުތަކާއި، އިދާރީ އުޞޫލުތަކުގެ ތެރޭގައި އިންސާނީ ޙައްޤަކާ ޚިލާފަށް ވަކިކަމެއް ހުރިކަމަށްބުނެ ހިއުމަން ރައިޓްސް ކޮމިޝަން ނުވަތަ ބައިނަލްއަޤުވާމީ އިދާރާތަކުން ނުވަތަ ސަރުކާރުގެ މުއައްސަސާތަކުން ސަރުކާރަށް ކަމެއް ހުށަހަޅައިފިނަމަ އެ ކަންތައްތަކާގުޅިގެން އަޅަންޖެހޭ ފިޔަވަޅުތައް އެޅުން.\n· އިންސާނީ ޙައްޤުތަކާއިގުޅޭ ބައިނަލްއަޤުވާމީ އަދި ސަރަޙައްދީ މުޢާހަދާތަކާއި، އެއްބަސްވުންތަކުގައި، ރާއްޖެބައިވެރިވުމުގައާއި، އެފަދަ މުޢާހަދާތަކާއި އެއްބަސްވުންތައް ރާއްޖޭން ތަސްދީޤުކުރުމާގުޅޭ ގޮތުން ހިއުމަން ރައިޓްސް ކޮމިޝަނުން ސަރުކާރަށް ދޭ މަޝްވަރާއާއި ލަފާއާއި، ހުށަހަޅާ ހުށަހެޅުންތަކާގުޅިގެން ކުރަންޖެހޭ ކަންކަން ކުރުން.\n· އަލަށް އެކުލަވާލެވޭ އިންސާނީ ޙައްޤުތަކާއިބެހޭ މުޢާހަދާތައް އެކުލަވާލުމުގައި ސަރުކާރުން ހިއުމަން ރައިޓްސް ކޮމިޝަނަށް ދޭންޖެހޭ އެހީތެރިކަމާ އެއްބާރުލުން ދިނުން.\n· ރާއްޖޭގައި ޢަމަލުކުރެވޭ ޤާނޫނުތަކާއި ގަވާއިދުތަކާއި، އިދާރީ އުސޫލުތައް އެކުލަވާލުމުގައި އިންސާނީ ޙައްޤުތަކުގެ ރޫޙު އާލާކުރުމާއި، ޙިމާޔަތްކުރުމާއި ދެމެހެއްޓުމުގެ ގޮތުން، ހިއުމަން ރައިޓްސް ކޮމިޝަނާއި، ބައިނަލްއަޤުވާމީ އިދާރާތަކާއި، ކަމާބެހޭ އެހެނިހެން މުއައްސަސާތަކުން ސަރުކާރަށް ދޭ މަޝްވަރާއާއި ލަފާއާގުޅިގެން ސަރުކާރުން ކުރަންޖެހޭ ކަންތައްތައް ކުރުން.\n· ބައިނަލްއަޤްވާމީ މުޢާހަދާތަކުގައި ދިވެހިރާއްޖެއިން ބައިވެރިވުމާބެހޭ ގޮތުންނާއި، ދިވެހި ސަރުކާރާއި އެހެނިހެން ފަރާތްތަކާމެދު ކުރެވޭ އެއްބަސްވުންތަކާބެހޭ ގޮތުން ސަރުކާރަށް ޤާނޫނީ ލަފާދިނުން.\n· ދިވެހި ސަރުކާރަށާއި ދައުލަތުގެ ކަމާބެހޭ މުއައްސަސާތަކަށް، ބައިނަލްއަޤްވާމީ ޤާނޫނާއި ދިވެހި ދައުލަތުން އުފުލަންޖެހޭ ބައިނަލްއަޤްވާމީ އިލްތިމާޒްތަކާ ގުޅޭގޮތުން ޤާނޫނީ ލަފާދިނުން.\n· ދިވެހި ސަރުކާރަށާއި ދައުލަތުގެ ކަމާބެހޭ މުއައްސަސާތަކަށް، ދިވެހިރާއްޖެއިން ބައިވެރިވެފައިވާ އެކިއެކި ބައިނަލްއަޤްވާމ މުއާހަދާތަކާއި އެއްބަސްވުންތައް ތަންފީޒުކުރުމުގައި ޢަމަލުކުރަންވީ ގޮތުގެ ޤާނޫނީ ލަފާދިނުން.\n· ބައިނަލްއަޤްވާމީ ޤާނޫނާ ގުޅޭގޮތުން ކަމާބެހޭ ދިރާސާތައް ކުރުމާއި، ބައިނަލްއަޤްވާމީ ޤާނޫނާ ދިވެހި ދައުލަތުން އުފުލަންޖެހޭ ބައިނަލްއަޤްވާމީ އިލްތިމާޒަކާ ގުޅިގެން އަލަން އެކުލަވާލަންޖެހޭ ޤާނޫނުތަކާއި އިޞްލާޙުތައް ގެންނަންޖެހޭ ޤާނޫނުތަކުގެ ދެލިކޮޕީ ކަމާބެހޭ އިދާރާތަކުގެ މަޝްވަރާއާއެކު އެކުލަވާލުން.\n· ސަރުކާރުގެ ފަރާތުން ބައިނަލްއަޤްވާމީ ނެގޯސިއޭޝަންތަކުގައި ބައިވެރިވުމާއި، ސަރުކާރުގެ ކަމާބެހޭ އިދާރާތަކަށް މި މަސައްކަތުގައި އެހީތެރިވެދިނުން.\n· އޮފީހުގެ މަސައްކަތްތަކާއި ދާއިރާގެ މަސައްކަތްތަކާ ގުޅޭގޮތުން ބައިނަލްއަޤްވާމީ ޖަމާޢަތްތަކާ ގުޅުން ބަދަހިކުރުމާއި، އެ ފަރާތްތަކާ ގުޅިގެން އެކިއެކި މަޝްރޫޢުތަކާއި ޕްރޮގްރާމްތައް ހިންގުން.\n· ގަވަރނަންސް ދާއިރާ ހަރުދަނާކުރުމަށްޓަކައި ސަރުކާރުގެ ފަރާތުން ކުރިއަށް ގެންދިއުމަށް ބޭނުންވާ މަޝްރޫޢުތަކާއި ދާއިރާތައް ކަނޑައަޅާ އެ މަޝްރޫޢޫތައް ތައްޔާރު ކުރުމުގެ މަސައްކަތް ވިލަރެސްކުރުން.\n· ޑިވިޜަންގެ މަސައްކަތްތައް މުވައްޒަފުންނާ ޙަވާލުކޮށް ސުޕަވައިޒްކުރުމާއި މުވައްޒަފުން މަސައްކަތަށް އަހުލުވެރިކުރުވުން.\n1. ޤާނޫނީ ރޮނގުން ނުވަތަ ޤާނޫނާއި ޝަރީޢާގެ ދާއިރާއިން ދިވެހިރާއްޖެގޭ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ ލެވެލް 8 ގެ ސަނަދެއް އަދި ލެވެލް9ން ފެށިގެން މަތީގެ ސަނަދެއް ޙާސިލްކޮށްފައިވުމާއިއެކު، ޤާނޫނީ ދާއިރާގައި 8 އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. މި ތަޖުރިބާ ތެރޭގައި ހިންގުމުގެ ދާއިރާގައި މަދުވެގެން3އަހަރު ދުވަހުގެ ތަޖުރިބާ ލިބިފައިވުން.ނުވަތަ\n2. ޤާނޫނީ ރޮނގުން ނުވަތަ ޤާނޫނާއި ޝަރީޢާގެ ދާއިރާއިން ދިވެހިރާއްޖެގޭ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ ލެވެލް 8 ގެ ސަނަދެއް އަދި ލެވެލް9ން ފެށިގެން މަތީގެ ސަނަދެއް ޙާސިލްކޮށްފައިވުމާއިއެކު، ޤާނޫނީ ދާއިރާގައި6އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. މި ތަޖުރިބާ ތެރޭގައި ހިންގުމުގެ ދާއިރާގައި މަދުވެގެން3އަހަރު ދުވަހުގެ ތަޖުރިބާ ލިބިފައިވުން. އަދި މަސައްކަތު ފެންވަރު ބެލުމުގެ ނިޒާމުން ވިދިވިދިގެން2އަހަރު ދުވަހުގެ 85% އިން މަތިން މާކްސް ހޯދާފައިވުން.\n1. ފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި އިދާރާގެ ވެބްސައިޓުންނާއި ކައުންޓަރުން ލިބެން ހުންނާނެއެވެ.)\nވަޒީފާއަށް އެދޭ ފޯމު އެޓަރނީ ޖެނެރަލްގެ އޮފީހުގެ ކައުންޓަރުން ލިބެން ހުންނާނެއެވެ. އަދި މި އިދާރާގެ www.agoffice.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 11 ޖޫން 2019 ވާ އަންގާރަ ދުވަހުގެ 13:30 ގެ ކުރިން، އެޓަރނީ ޖެނެރަލްގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، personnel@agoffice.gov.mv އެވެ. ފެކްސް ނަންބަރަކީ، 3314109 އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.


އޯއެމްއޯ ސްޕެސަލް އަދި އެފްސީ ހަބޭސް ކުއާޓަ އަށް\nދަ ބިގިނާސް އިން ކުރިޔަށްގެންދާ އެޓޯލް ކިއުޓް ތްރީ އޮން ތްރީ ސޮކާ ކަޕްގެ ކުއާޓާ ފައިނަލްގެ ފަހު ދެ ޖާގަ އޯއެމްއޯ ސްޕެސަލް އާއި އެފްސީ ހަބޭސް ރޭ ހޯދައިފި އެވެ.\nއޯއެމްއޯ ސްޕެސަލް ކުއާޓާ ފައިންލުން ޖާގަ ހޯދީ މުބާރާތުގެ ގްރޫޕް ސްޓޭޖް ފަހު މެޗުގައި ރޭ ސަޖީ އެންޑް ފްރެންޑްސް މެޗުގެ ފުރިހަމަ ވަގުތު ހަމަވިއިރު ލަނޑެއް ނުޖެހި އެއްވަރު ވުމުން ޕެނަލްޓީ ޖަހައިގެން 3-2 އިން މޮޅުވެގެންނެވެ. މުބާރާތުގެ ކުއާޓާގައި އޯއެމްއޭ ސްޕެސަލް ނުކުންނާނީ އެފްސީ ސޫޕް އާ ދެކޮޅަށެވެ.\nއެފްސީ ހަބޭސް ކުއާޓާ އިން ޖާގަ ހޯދީ ޕެނަލްޓީ ޖަހައިގެން އެޗްއޭ ޔުނައިޓެޑް އަތުން 1-3 އިން މޮޅުވެގެންނެވެ. މި މެޗުގެ ފުރިހަމަ ވަގުތު ހަމަވިއިރު ދެ ޓީމު އޮތީ 1-1 އިން އެއްވަރުވެފަ އެވެ. މުބާރާތުގެ ކުއާޓާގައި ހަބޭސް ނުކުންނާނީ ވީ ކޮމްބިނޭޝަން އާ ދެކޮޅަށެވެ.\nމުބާރާތުގެ ކުއާޓާ ފައިނަލްގެ ދެ މެޗު މިރޭ ކުޅޭނެ އެެވެ. ކުއާޓާގެ ފުރަތަމަ މެޗުގައި ވެލާ ސްޕޯޓްސް އާ ދެކޮޅަށް ނުކުންނާނީ ވޭތުވެދިޔަ ދެ އަހަރުގެ ޗެމްޕިއަން ފެއިމްސް ޔުނައިޓެޑް އެވެ. ދެވަނަ މެޗުގައި އޭދަފުށީ ޕޮލިހާ ދެކޮޅަށް ނުކުންނާނީ ދި އެކްސްކާޝަން އެވެ.


Shakeeb Magaamuge Nufoozu Beynun Kuraa kamah Bunaa Mahsala Belumah Civil Service Commission Ah Hushahalhaifi\nޑީޕީއީގެ ޑިރެކްޓާ ޖެނެރަލް އަހުމަދު ޝަކީބް--\nޝަކީބު ނުފޫޒު ބޭނުންކުރާ ކަމަށް ބުނާ މައްސަލަ ބެލެމަށް ސީއެސްސީއަށް\nޑިޕާޓްމަންޓް އޮފް ޕަބްލިކް އެގްޒަމިނޭޝަން (ޑީޕީއީ)ގެ ޑިރެކްޓާ ޖެނެރަލް އަހުމަދު ޝަކީބާއި ގުޅޭގޮތުން އެ އޮފީހުގެ މުވައްޒަފުންތަކެއް ސަރުކާރުގެ އެކި މުވައްސަސާތަކަށް ފޮނުވި މައްސަލަ ބަލައިދިނުމަށް އެންޓި ކޮރަޕްޝަން ކޮމިޝަން (އޭސީސީ) އިން ސިވިލް ސާވިސް ކޮމިޝަން (ސީއެސްސީ) އަށް ހުށަހަޅައިފި އެވެ.\nމިމަހުގެ ނުވަ ވަނަ ދުވަހު، އެޑިއުކޭޝަން މިނިސްޓްރީ އާއި ރައީސް އޮފީހާއި އަދި ސިވިލް ސާވިސް ކޮމިޝަނާއި ލޭބާ ރިލޭޝަން އޮތޯރިޓީގެ އިތުރުން އެންޓި ކޮރަޕްޝަން ކޮމިޝަނާއި ހިއުމަން ރައިޓްސް ކޮމިޝަނަށް ފޮނުވި ސިޓީގައި ބުނެފައި ވަނީ ނުފޫޒު ބޭނުންކޮށްގެން މުވައްޒަފުންގެ މެދުގައި ތަފާތު ކުރުވުންތައް ގެންގުޅޭ ކަމަށާއި އެކަމުގެ ސަބަބުން މުވައްޒަފުންނަށް "ނަފްސާނީ އަނިޔާ" ކުރިމަތިވެފައިވާކަން ހާމަކޮށްފައެވެ.\nއޭސީސީން ބުނީ އެ ކޮމިޝަނަށް ހުށަހެޅުނު މައްސަލަ ބެލުމަށް ސިވިލް ސާވިސް ކޮމިޝަނަށް ފޮނުވާފައިވަނީ މިއަދު ކަމަށެވެ.\nއެ ސިޓީގައި މައިގަނޑު ގޮތެއްގައި ކޮށްފައިވާ ޝަކުވާއަކީ ޝަކީބުގެ އަނބިކަނބަލުން އުމްނިއާ މުސްތަފާ، މުވައްޒަފުންނަށް ކުރާ "އުނދަގޫ" ތަކުގެ ވާހަކައެވެ. އެގޮތުން އުމްނިޔާގެ ފަރާތުން ކަމެއް ގޯސްކޮށް ކުރެވުނު ނަމަވެސް އެކަމަށް އެއްވެސް ފިޔަވަޅެއް ނާޅާއި އެހެން މުވައްޒަފަކަށް ގޯސްކޮށް ކަމެއް ކުރެވުމުން އެކަމާއި ނުބައްދަލު ބޮޑު އަދަބެއް ދޭ ވާހަކައެވެ.\nސިޔާސީ ގޮތުންވެސް ބައެއް މުއައްޒަފުންނަށް ފިއްތުންތައް ކުރިމަތިކުރުވުމަށް ވެސް އިސްވެރިޔާ މަސައްކަތްކޮށްފައިވާކަން ފާހަގަކޮށް ސިޓީގައި ބުނީ ހެދިފައިހުރި ގާނޫނޫތަކާއި ގަވާއިދުތަކާ ހިލާފަށް، އޮފީހުގެ އިސްވެރިޔާގެ މަގާމުގެ ނުފޫޒު ބޭނުންކޮށް ތިމާއަށާއި ތިމާގެ ގާތްމީހުންނަށް ނާޖާއިޒު ފައިދާ ހޯދައިދިނުމަށް ކުރާ ވަރަށް ޒިންމާދާރުކަން ކުޑަ އެ އަމަލަށް ފިޔަވަޅު އަޅައިދޭނެ ކަމަށް ގަބޫލުކުރާ ކަމަށެވެ. އަދި އެ އާދޭސްތަކަށް މީގެކުރިން ދީފައިވަނީ "ބީރު" ކަންފަތެއް ކަމަށާއި ހެކި ނައްތާލުންފަދަ ކަންކަން ނުކުރެވޭނެފަދަ މާހައުލެއް އުފައްދައިދެއްވުމަށް އުއްމީދު ކުރާ ކަމަށެވެ.\nމަޤާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދުމަށް ހިންގާފައިވާ "ޖަރީމާ" ތަކާއި، ކޯޑް އޮފް ކޮންޑަކްޓް އަދި ބެސްޓް ޕްރެކްޓިސް އާއި ހިލާފަށް ހުރި ކަންތައްތައް މިނިވަންކަމާއެކު ތަހުޤީގުކޮށް، އިހުމާލުވާ ފަރާތްތަކާއި، ކުށްވެރިވާ ފަރާތްތަކަށް ހައްގުވާ އަދަބު ދެއްވައި، އަދުލުން އެއްކިބާވެފައިވާ ފަރާތްތަކަށް ހައްގުވާ އިންސާފު ހޯދައިދިނުމަށް މުއްވަޒަފުން އެދެއެވެ.\nއެމައްސަލައާ ގުޅިގެން ސިވިލް ސާވިސް ކޮމިޝަނުގެ ބަހެއް ވެސް އަދި ނުލިބެއެވެ.\nޑީޕީއީގެ ވެރިޔަކަށް ޝަކީބު ހުންނަވާތާ މިހާރު 11 ވަރަކަށް އަހަރު ވެއްޖެ އެވެ. އަދި އެ އޮފީހުގައި އުމްނިޔާ އުޅުއްވާތާ ވެސް ގިނަ އަހަރުތަކެއް ވެފައިވާއިރު އެމީހުން ކައިވެނި ކުރީ މީގެ ތިން އަހަރު ކުރިން ކަމަށް ވެއެވެ.\nއެކަމާއި ގުޅިގެން ޝަކީބު ފޯނު ނުނަންގަވާތީ ޝަކީބުގެ ބަހެއް އަދި ލިބިފައެއް ނުވެއެވެ.\nޑީޕީއީ އޭސީސީ ސިވިލް ސާވިސް ކޮމިޝަން


އަބަދުވެސް ހިތުގައި (3) – Esfiya\nއެހެނިހެން ލޯބި 47 mins ago\n‘ހޫމްމ.. ބަލާބަ ހުރި ވަރެއް ގައިގަ..’ މަލާކްގެ އަޑަށް ސިއްސައިގެން ގޮސް މަލްކާ އޭނާގެ ހިނިތުންވުން ފޮރުވާލިއެވެ.\n‘އޭ ދޮނާ.. ފައިނަލީ ކުޗް ކުޗް ހޯތާހޭތަ.. އޯއެމްޖީ ކާކުތަ ޅިއަންބެ އަކީ.. އޫމް..’ މަލާކް ކުޑަވެލާފައި އައިސް ޖެހިގެންހުރި ޖޯއްޔަށް ވެއްޓިގަތެވެ. ‘ނޮންސެންސް.. އެކަހަލަ ކަމެއްގަ ނޫޅެން ދޮނާއެއް އަދި..’ ބޯހޫރާލަމުން މަލްކާ ބުނެލިއެވެ.\n‘ދެން ކޮންއިރަކުތަ އަހަންނަށް ޅިއަންބެއެއް ހޯދަދޭނީ.. އެއްމެން ނުވާނެދޯ އެ ޝައިލްއަށް.. ދެން ތިހެން ހުހަށް ހުއްޓާތަ އަހަރެން މީހަކާ އިންނާނީވެސް..’ މަލާކް ކުސްތަޅާލިއެވެ. ‘މަލާ ޕްލީސް..އެ ޝައިލްއަކާ އަހަރެން އިންނަން އުޅުނީ ކޮންމެހެން އޭނަ ރަންވެގެން ނޫން.. އަހަންނަށް އެނގޭ ހުރިހާ މީހުން އެއްގޮތެއް ނުވާނެ ކަންވެސް އެކަމް.. އަދި އަހަރެން ޔަންގް އޭ އެންމެ އެކާވީސް އަހަރު އަދި މީހަކާ އިނދެވިދާނެއްނު.. އައި ސްޓިލް ނީޑް ޓައިމް..’ މަލާކް ފެއްޓި ވާހަކައަކުން މަލްކާ އަށް އުދަނގޫ ވާތީ ކޮޅަށް ތެދުވެލިއެވެ. ‘ސޮރީ.. އައި ޑިޑިންޓް މީން އިޓް..’ މަލާކް މާފަށް އެދުނެވެ. ‘އިޓްސް އޯކޭ.. ޖަސްޓް އޭނަގެ ނަން އިވުނީމަ ބޮލަށް އުދަނގޫ ވާތީ..’ މަލްކާ ގޭތެރެއަށް ދާން ހިނގައިގަތެވެ.\n‘ސްޓޮޕް އިޓް ނައު..’ ބޮލުގައި އަތް އަޅައިގެން އިދެ މަލްކާ އަށް ބުނެވުނެވެ. އޭނާ މާޒީގެ ސަފްހާތައް އަލުން ހުޅުވާކަށް ބޭނުމެއް ނޫނެވެ.\n‘ހާއްޗުސް..’ މޫދުން ގެއަށް އައިފަހުން ޒައިކްއަށް ކިބިހި އެޅުން ނޫންކަމެއް ނުވެއެވެ. ‘ދަރިފުޅާ މި ބޭސްގުޅަ ކާލާފަ ނިދާލާ.. ނޫނީ ކިބިހި އަޅަ އަޅާ ހަލާކުވެދާނެ..’ ބޭސް ގުޅައަކާއި ފެންތައްޓެއް ހިފައިގެން އައިސް ސޯފާގައި އިން ޒައިކް އަށް ސަނާ ދިއްކޮށްލިއެވެ. ސަނާއަށް ހިނިތުންވުނެއް ހަދިޔާކުރަމުން ބޭސްގުޅަ ކާލާފައި ޒައިކް ކޮޓަރިއަށް ދާން ހިނގައިގަތެވެ.\nއެދުގައި އޮށޯވެ އޮވެ އެބުރެމުން ދިޔަ ފަންކާއަށް ޒައިކް ބަލާލިއެވެ. ‘މަލްކާ..’ ދެލޯ މައްޗަށް މަލްކާ ސިފަވުމުން އޭނާވެސް އަޖައިބު ވިއެވެ. މިއީ ދުވަހަކުވެސް އޭނާއަށް ވީ ގޮތެއް ނޫނެވެ. އަންހެން ކުއްޖަކަށް ގޮވާނުލާ ތާގައި އިސްއުފުލާ ބަލާވެސް ނުލާ ޒައިކް މިއަދު މަލްކާ ފެނިފައި ސިކުންތުކޮޅެއްގައި އޭނާއަށް އައި ބަދަލުން ހައިރާން ވާވަރުގެ ވިއެވެ.\nމަލްކާ އަކީ ކޮންކަހަލަ ޖާދޫއެއް ހެއްޔެވެ. ޒައިކް އަށް ނިދުނީވެސް މަލްކާގެ ދުނިޔޭގައި ޖެހިފަ އޮއްވާ އެވެ.\nއިރު ދުނިޔެއަށް އަލްވަދާއު ކިޔާ ހަދަށް ތަންދައްކަމުން އުދަރެހާ ވަކިވެލިއެވެ. އުޑުމަތީގައި އުފެދިފަ ހުރި ރަތާ އޮރެންޖު ކުލައިން ހީވަނީ އުޑުގައި އަލިފާން ހިފާފައި ވާހެންނެވެ. ފަހަރަކަށް ވުރެ ފަހަރެއް އަނދިރި ވަމުން ދިޔައިރު ވާތައް ވެސް އެއެއްޗެހީގެ ގެތަކުން ނިކުމެ ދުނިޔެ މަތީގައި އެެބުރެން ފަށައިފިއެވެ.\nމަގްރިބް ނަމާދުގެ ބަންގީގެ އަޑާއެކު މުޅި ފަޒާތެރެ ގުގުމާލީ ހުރިހާ މަހްލޫގުންގެ ހިތްތަކަށް އަމާންކަން ގެންނަމުންނެވެ. ވުޟޫ ކޮށްގެން ނިކުމެ ކަޅު އަބާޔާ ހެދުމެއް ބޮލަށް ވައްޓާލައި މުސައްލަ ނަގައިގެން މަލްކާ ތައްޔާރު ވެލީ ނަމާދު ކުރާށެވެ. މުސައްލަ އާއި ދޮޅިއާއި އިސްޓާކީނު ހިފައިގެން އޭނާ ވަނީ ޒުލްފާގެ ކޮޓަރިއަށެވެ.\nދޮރާ ކައިރިއަށް އެޅޭ ކޮންމެ ފިޔަވަޅަކާ އެކު އޭނާގެ ހިތުގެ ތެޅުން ބާރުވެގެން ދެއެވެ. ‘މަންމާތް.!’ ދޮރު ހުޅުވާލި ކަމެއް ނޭނގެނީސް ފުރާޅުން ވެއްޓުނު ބޮޑު ކަޅު ބުޅާގޮސް ޖެހުނީ އޭނާގެ ފައިބުޑުގައިއެވެ. އޭތީގެ ހަށިގަނޑު އޮތީ ލެއިން ތަތްތެޅިފައެވެ. އޭތި ބިންމަތީގައި ޖެހުމާއެކު ހޭރިގަތެވެ. މަލްކާއަށް ކުރިން އިވުނީ އެބުޅަލުގެ އަޑެވެ.\n‘ދަރިފުޅާ ކިހިނެތް ވީ.؟ ކޯއްޗެއް ފެނުނީ..’ މަލްކާ ހަޅޭލަވައިގަތް އަޑަށް ނިދިން ހޭލެވުނު ޒުލްފާ ކޮޓަރިން ނިކުތީ މަލްކާ އަށް ގޮވަމުންނެވެ. ‘މަންމާ.. އަހަރެން ފެންބޮވާގެން ނިކުތް އިރު ބޭރުން އަޑެއް އިވޭތީ ދޮރު ހުޅުވާލި އިރަށް މި ބުޅާ ކުރިމައްޗަށް ވެއްޓުނީ..’ ބުޅަލާ ދިމާއަށް އިޝާރާތް ކޮށްލަމުން ޒުލްފާ އާ ދިމާލަށް މަލްކާ ބަލާލިއެވެ.\n‘ކޮން ބުޅަލެއް..؟’ ޒުލްފާ ބޭރަށް ބަލާފައި ބުނެލިއެވެ. ‘މިތާމި….’ ފަހަތަށް ބަލައިލި މަލްކާގެ އަޑު ބެދުނެވެ. ދެލޯ ބޮޑުކޮށްލައި މުޅި ތަނަށް އޭނާ ނަޒަރު ހިންގާލިއެވެ. އެ މުޅި ތަނުގައި ވެސް ބުޅަލެއް ކީއްކުރަން ލޭގެ ނިޝާނެއް ވެސް ނެތެވެ.\n‘ދަރިފުޅު ބިރުގެންފަ ހުރީމަ ހީވި ގޮތަކަށް ވާނީ.. އަވަހަށް ދޭ ނިދަން.. މިހުރީ ފެންފުޅި..’ މަލްކާގެ އަތަށް ފެންފުޅި ލައިދީފައި ޒުލްފާ ގޭގެ ބޮޑު ދޮރު ލައްޕައި ތަޅުލިއެވެ. މަލްކާ ވެސް އެއީ އޭނާގެ ހީއެއް ކަމަށް ނިންމައި ކޮޓަރިއަށް ވަދެލިއެވެ.\nHi guys 😍😍 Happy New Hijri Year to u all 💖💖 hope this year brings you with lots of blessings from allah ❤❤ hope u guys are having fun reading my stry 😚😚 anehbai submit kohlaafin, insha allah v avahah ebai annaane .. stay curious, stay safe and tc 🥰🥰\nއެއީ ކީއްވެ؟9ވަނަ ބައި


3 Landun Balive NewRadiant AFC cup in Kataifi\nތިން ލަނޑުން ބަލިވެ އޭއެފްސީ ކަޕުން ނިއު ކަޓައިފި\nސިންގަޕޫރުގެ ބެލަސްޓިއާ އެފްސީ އަތުން މިއަދު 3-0އިން ބަލިވެ އޭއެފްސީ ކަޕުން ރާއްޖޭގެ ނިއުރޭޑިއަންޓް ސްޕޯޓްސް ކުލަބު ކަޓައިފި އެވެ.\nމި ދެ ޓީމު ފެބްރުއަރީ މަހު މާލޭގައި ކުޅެގެން 2-2އިން އެއްވަރުވި ނަމަވެސް ސިންގަޕޫރުގައި މިއަދު ކުޅުނު މެޗުން ބަލިވުމުން ނިއު މުބާރާތުން ކެޓީ ބާކީ އެއް މެޗު އޮއްވަ އެވެ. މިހާތަނަށް ކުޅުނު ފަސް މެޗުން ނިއު އަށް ލިބިފައިވަނީ އެންމެ ދެ ޕޮއިންޓެވެ. މިހެންވެ ކުރިއަށް އޮތް މެޗުން މޮޅުވިޔަސް ގްރޫޕުގެ ދެ ވަނަ މަގާމު ނުލިބޭނެ އެވެ.\nނިއު ހިމެނޭ ގްރޫޕް އެފްގެ އެއްވަނާގައިވަނީ 10 ޕޮއިންޓާއެކު ހޮންކޮންގެ ކިޗީ އެވެ. ދެ ވަނާގައިވަނީ މިއަދު ކިޗީ އަތުން 1-0އިން ބަލިވި ކާޔާ އެފްސީ އެވެ. އެ ޓީމަށް ނުވަ ޕޮއިންޓް ލިބިފައިވާއިރު ބެލަސްޓިއާ ވަނީ ހަތް ޕޮއިންޓް ހަމަކޮށްފަ އެވެ.\n2005 ވަނަ އަހަރުގެ މުބާރާތުގެ ސެމީ ފައިނަލް ކުޅުނު ނިއުރޭޑިއަންޓަކީ މި މުބާރާތުގައި މިހާތަނަށް ރާއްޖެއިން ދެވަނަ ބުރަށް ވެސް ދަތުރުކުރެވުނު ހަމައެކަނި ޓީމެވެ.\nމުބާރާތުގައި ރާއްޖެއިން ވާދަކުރާ އަނެއް ޓީމަކީ ގައުމީ ޗެމްޕިއަން މާޒިޔާ އެވެ. އެ ޓީމު މާލޭގައި މާދަމާ ހަވީރު ބައްދަލުކުރާނީ ގްރޫޕް ޖީގެ އެއްވަނާގައިވާ އިންޑިޔާގެ މޯހަން ބަގާންއާ އެވެ. މި މެޗުން ބަލިވެއްޖެނަމަ މާޒިޔާ ވެސް މުބާރާތުން ކުރިއަށްދާން ވަރަށް އުނދަގޫވާނެ އެވެ. މިވަގުތު ގްރޫޕުގެ އެއްވަނާގައި ބޯހަން ބަގާން އޮތީ 10 ޕޮއިންޓާއެކުގަ އެވެ. ދެ ވަނާގައި މިޔަންމާގެ ޔަންގޮން ޔުނައިޓެޑް ފަސް ޕޮއިންޓާއެކު އޮތްއިރު މާޒިޔާ އޮތީ ހަތަރު ޕޮއިންޓާއެކު ތިން ވަނާގަ އެވެ. ޓޭބަލުގެ ފުލުގައި އޮތީ ހޮންކޮންގެ ސައުތު ޗައިނާ އެވެ. އެ ޓީމަށް ލިބިފައިވަނީ މާޒިޔާ ބަލިކޮށްގެން ލިބުނު ތިން ޕޮއިންޓެވެ.


kurin dhehkunu vaahakathakah Jameel maafah edhivadaigenfi\nނަޝީދާމެދު ކުރިން ދެއްކުނު ވާހަކަތަކަށް ޖަމީލް މައާފަށް އެދިވަޑައިގެންފި\nކުރީގެ ނައިބު ރައީސް ޑރ. އަހުމަދު ޖަމީލް މިރޭގެ ޖަލްސާގައި ވާހަކަފުޅު ދައްކަވަނީ -- އަވަސް ފޮޓޯ: މުހައްމަދު އަޒާން\nކުރީގެ ރައީސް މުހައްމަދު ނަޝީދާ ގުޅުވައި ހިތްހަމަ ނުޖެހޭފަދަ ކަމެއް މާޒީގައި ކުރެވިފައިވާނެމަ އެކަމަށް މައާފުކޮށްދެއްވުމަށް ރައީސް ނަޝީދުގެ ކިބައިން ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު އެދިވަޑައިގަންނަވައިފި އެވެ.\nމިރޭ އެމްޑީޕީން ބޭއްވި ޖަލްސާގެ ބައިވެރިންނާއި މުހާތަބުކުރައްވައި، އިނގިރޭސިވިލާތުގައި ހުންނަވައިގެން ދެއްކެވި ވާހަކަފުޅުގައި ޑރ. ޖަމީލް ވިދާޅުވީ، އެމަނިކުފާނަކީ އަބަދުވެސް ރައްޔިތުންނަށް ހިދުމަތްކުރައްވަން ބޭނުންވި ބޭފުޅެއް ކަމަށެވެ. އެކަން ކުރައްވަން މިހާރުވެސް ބޭނުންފުޅުވާ ކަމަށާއި، އެކަން ކާމިޔާބުކުރުމަށް ގުޅެންޖެހުނު ކޮންމެ ބަޔަކާއި ވެސް ގުޅިގެން މަސައްކަތް ކުރަން ތައްޔާރަށް ހުންނެވި ކަމަށެވެ. އެހެންކަމުން މީގެ ކުރިން ކުރެއްވި މަސައްކަތްތަކުގައި އުފެދުނު ހިޔާލުތަފާތުވުންތަކުގައި އެމަނިކުފާނުގެ ފަރާތްޕުޅުން އެއްވެސް ބަޔަކު ހިތްހަމަނުޖެހޭ ކަމެއް ކުރެވިފައިވާ ނަމަ އެކަމަކާއި މެދު މައާފަށް އެދިވަޑައިގަންނަވާ ކަމަށް ވިދާޅުވި އެވެ.\n".. މާޒީގައި ވެފައިވާ ކަމަކަށް، ނުވަތަ ބުނެވިފައިވާ އެއްޗަކަށް ދިވެހި ރައްޔިތުން، ޕީޕީއެމް، އެމްޑީޕީ އަދި ރައީސް ނަޝީދުގެ ކިބައިންވެސް ހިތް ހަލާސްކޮށްދިނުމަށް އެދެން،" ޖަމީލް ވިދާޅުވި އެވެ.\nޑރ. ޖަމީލް ވިދާޅުވީ ރައީސް އަބްދުﷲ ޔާމީން ވެރިކަން ކުރައްވަނީ ރާއްޖެ މީގެ ކުރިން ދުވަހަކުވެސް ނުދެކޭ ވަރުގެ ހުދުމުހުތާރު އުސޫލުތަކަކާ އެކު ކަމަށެވެ. އެމަނިކުފާނުގެ މައްޗަށް ކޮރަޕްޝަންގެ ގިނަ ތުހުމަތުތަކެއް ތަކުރާރުކޮށް ކުރައްވަމުން ޖަމީލް ވިދާޅުވީ، މި ސަރުކާރު ހެޔޮ ގޮތުގައި ކުރިއަށްގެންދަން ރައީސް އަބްދުﷲ ޔާމީން ނުކުޅެދިވަޑައިގެންފައިވާ ކަމަށެވެ. އެހެންކަމުން މި ވެރިކަމާއި ދެކޮޅަށް ފިޔަވަޅު އަޅަން ނިކުންނަންޖެހޭ ކަމަށް ވިދާޅުވި އެވެ.\nއޭނާ ވިދާޅުވީ ހަރަދުކުޑަކޮށް ވެރިކަން ކުރާނެ ކަމަށް ރައީސް ޔާމީން ވިދާޅުވި ނަމަވެސް އަމިއްލަފުޅު ގޭގެ ހަރަދުތަކާއި ދައުލަތުގެ ގިނަ އިމާރާތްތައް އަދި ރަށްތައް ވެސްވެފައި ވަނީ ރައީސް ޔާމީންގެ، "ރިޔާސީ ގަނޑުވަރުތަކަށް ހައްދަވާފައި ކަމަށެވެ. އޭނާ ވިދާޅުވީ ވެރިކަން ހިންގަނީ މަދު ވިޔަފާރިވެރިންތަކެއްގެ ނުފޫޒުން ކަމަށާއި މިއީ ރައްޔިތުންނަށްޓަކައި ކުރާ ވެރިކަމެއް ނޫން ކަމަށެވެ. މާލޭގެ ބިންތަކާއި ފަޅުރަށްތައް އާއިލާގެ މީހުންނާއި ގާތް ވިޔަފާރިވެރިންނަށް ބަހަމުން އަންނަ ކަމަށް އޭނާ ތުހުމަތު ކުރެއްވި އެވެ.\n"މިސަރުކާރަކީ ޑިމޮކްރަސީއަށް ހުރި ބިރެއް،" ޖަމީލް ވިދާޅުވި އެވެ. އޭނާ މިރޭ ވެސް ވަނީ އެމްޑީޕީ އާއި ރައީސް ނަޝީދާ އެކު ދެމިހުންނަވާނެ ކަމަށް ވިދާޅުވެފަ އެވެ.\nޑރ. މުހައްމަދު ޖަމީލް އަހުމަދު އެމްޑީޕީ\nއެމްޑީޕީ ސަރުކާރުގެ ކޮރަޕްޝަން ބަލާނެ


Yamaha ge aharee dhuvahaa gulhigen haassa promotion eh fashaifi | Mihaaru\nޔަމަހާ ބްރޭންޑުގެ ސައިކްލްތަކެއް-- ފޮޓޯ: ނިޝާން އަލީ/މިހާރު\nޔަމަހާގެ އަހަރީ ދުވަހާ ގުޅުވައިގެން ހާއްސަ ޕްރޮމޯޝަނެއް ފަށައިފި\n05 ޖުލައި 2019 - 19:15 1 comment\nޔަމަހާ މޮޓޯސްގެ 64 ވަނަ އަހަރީ ދުވަހާ ގުޅިގެން އެލިއާ އިން ހާއްސަ ޕްރޮމޯޝަނެއް މިއަދު ފަށައިފި އެވެ.\n"ޔަމަހާ ހައްޓި ހަތަރެއް" ގެ ނަމުގައި ކުރިއަށްގެންދާ މި ޕަރޮމޯޝަން އޮންނާނީ މިއަދުން ފެށިގެން 15 އޮގަސްޓުގެ ނިޔަލަށެވެ.\nރާއްޖޭގައި ޔަމަހާ ބްރޭންޑް ވިއްކާ އެލިއާ އިން މި ޕްރޮމޯޝަން ފެށުމުގެ ގޮތުން ވަނީ ހުޅުމާލޭގައި ހާއްސަ ހަރަކާތެއް ފަށައިފަ އެވެ. މި ހަރަކާތުގައި ޔަމަހާގެ އެކި ބްރޭންޑުތަކުގެ ސައިކަލު އިންސްޓޯލްމަންޓަށް ވަގުތުން ގަނެވޭނެ އެވެ. ގެންދަންޖެހޭނީ އައިޑީކާޑު އެކަންޏެވެ. މި ހަރަކާތް ކުރިއަށްދާނީ މިރޭ 10:00 އާ ހަމައަށެވެ.\n"ޔަމަހާ ހައްޓި ހަތަރެއް" ޕްރޮމޯޝަން ފެށުމުގެ ގޮތުން ހުޅުމާލޭގައި ބޭއްވި ހަރަކާތުގެ ތެރެއިން-- ފޮޓޯ: ނިޝާން އަލީ/މިހާރު\nއެލިއާގެ މާކެޓިން އެގްޒެކެޓިވް، ސުހާ މަހުމޫދު ވިދާޅުވީ އެލިއާއިން މިއަދު ފެށި ޕްރޮމޯޝަނުގެ ދަށުން އިންސްޓޯލްމަންޓް ޕްލޭންގެ ދަށުންނާއި އެއްފަހަރާ ފައިސާ ދައްކައިގެން ސައިކަލް ގަންނަ ފަރާތްތަކަށް ހާއްސަ އޮފާތަކެއް ލިބެން ހުންނާނެ ކަމަށެވެ. އެގޮތުން އެއްފަހަރާ ފައިސާ ދައްކާ ފަރާތްތަކަށް ބޮޑު ޑިސްކައުންޓެއް ލިބޭނެ ކަމަށް އޭނާ ބުންޏެވެ.\nމީގެ އިތުރުން އިންސްޓޯލްމަންޓް ޕްލޭންގެ ދަށުން ސައިކަލް ނަގާފަރާތްތަކަށް ޑައުން ޕޭމަންޓުން 50 ޕަސެންޓް ޑިސްކައުންޓް ލިބޭނެކަމަށް ސުހާ ވިދާޅުވި އެވެ.\n"އަޅުގަނޑުމެން މިއަދު މިފެށި ޕްރޮމޯޝަނުގެ ދަށުން އިންސްޓޯލްމެންޓް ކަސްޓަމަރުންނަށް ވެސް އަދި ކޭޝް ކަސްޓަމަރުންނަށް ވެސް ބޮޑެތި ޑިސްކައުންޓްތަކެއް ލިބޭނެ. މީގެ ތެރެއިން އިންސްޓޯލްމެންޓް ކަސްޓަމަރުންނަށް 50 ޕަސެންޓް ޑިސްކައުންޓެއް ލިބިގެންދާނެ ޑައުން ޕޭމަންޓުން. އެހެންވީމާ މިހާރު 10،000 ރުފިޔާ ޑައުންޕޭމަންޓަށް ދައްކަން ޖެހޭ މީހުން ދައްކަން ޖެހޭނީ އެންމެ 5،000 ރުފިޔާ" ސުހާ ވިދާޅުވި އެވެޕ.\nމި ޕްރޮމޯޝަނުގެ ދަށުން އިންސްޓޯލްމަންޓަށް ނަގާ ސައިކަލްތައް ލިބޭނީ ޕްރައިވެޓް ބޯޑުގަ އެވެ.\nއެލިއާގެ އިންސްޓޮލްމަންޓް ސްކީމަކީ އިސްލާމީ ޝަރީއާގެ ދަށުން ދީނީ އިލްމުވެރިންގެ އިރުޝާދާއެކު ކުރިއަށްގެންދާ ޕްލޭނެކެވެ.\nއިތުރު ލިޔުންތައް އެލިއާ އިންވެސްޓްމެންޓްސް


Faruvaa kudakamun veekamehtha?\nފަރުވާ ކުޑަކަމުން ވީކަމެއްތަ؟\nޑޮކްޓަރަކު އޮޓޮޕްސީއެއް ހަދަނީ\nއިންޑިޔާގެ ބެންގަލޫރޫގައި މިދިޔަ ހަފުތާގައި ދިރިހުރި މީހަކު ޕޯސްޓްމޯޓަމް ނުހަދާ އޮއްވާ ހަނި ގޮތަކަށް ސަލާމަތް ވެއްޖެ އެވެ.\nކަރްނާޓަކާގައި ދިރިއުޅޭ 27 އަހަރުގެ ޒުވާން މި ފިރިހެންމީހާ އެކްސިޑެންޓެއްވެ ސިކުނޑި މަރުވި ކަމަށް ހޮސްޕިޓަލަކުން ނިންމި އެވެ. ޝަންކަރް ގޮމްބީ ނަމަކަށް ކިޔާ މި ޒުވާނާ މަރުވި ކަމަށް ކަނޑައެޅީ ބެލާގަވީ އޭރިއާގައި ހުރި ޕްރައިވެޓް ހޮސްޕިޓަލަކުންނެވެ. އެއީ ދެ ދުވަސް ވަންދެން އޮބްޒަވޭޝަންގައި އެ މީހާ ބޭއްވުމަށް ފަހުގަ އެވެ.\nއެ މީހާ މަރުވީ ކަން ހޮސްޕިޓަލުން އާއިލާއަށް އަންގައި ޖަނާޒާގެ ކަންތައް ކުރުމަށް އޭނާގެ ހަށިގަނޑު ގެންދިއުމަށް އެދުނެވެ.\nހިންދުސްތާން ޓައިމްސްގައިވާ މި ރިޕޯޓުގައި ބުނެފައިވާ ގޮތުގައި ގޮމްބީ އެކްސިޑެންޓްވީ މިދިޔަ ފެބްރުއަރީ މަހުގެ 27 ވަނަ ދުވަހު އެވެ. އޭގެ ދެ ދުވަސް ފަހުން މާޗް 1 ވަނަ ދުވަހު އޭނާ މަރުވީ ކަމަށް ނިންމީ ސިކުނޑި މަރުވެއްޖެ ކަމަށް ބުނެފަ އެވެ.\nޕޯސްޓްމޯޓަމް ހެދުމަށް ފަހު އާއިލާއާ ހަށިގަނޑު ހަވާލުކުރާނެތީ އާއިލާއިން ގޮމްބީގެ ޖަނާޒާގެ ކަންކަން ހަމަޖެއްސި އެވެ.\nގޮމްބީގެ ޕޯސްޓްމޯޓަމް ހަދަން ހަމަޖެހިފައިވާ ޑޮކްޓަރު އިންޑިޔާ ނޫހަކަށް ދިން އިންޓަވިއު އެއްގައި ވިދާޅުވީ މީހެއްގެ ޕޯސްޓްމޯޓަމް ހެދުމަށް ހޮސްޕިޓަލަށް ދިއުމަށް އޭނާއަށް އެންގުމުން ކާރުގައި ހޮސްޕިޓަލަށް ދާން ނުކުމެ ދުއްވަމުން ދިޔައިރު މަގުމަތީގައި ހުރި ބޮޑެތި ބޯޑުތަކާއި ފޮތިގަނޑުތަކުގައި ގޮމްބީ މަރުވިކަން އިއުލާން ކޮށްފައިވާ މެސެޖުތަކެއް ހުއްޓާ ފެނުނެވެ.\nޑރ. އެސްއެސް ގަގަލީ ވިދާޅުވީ އެ ބެނާތަކުގައި ހުރި ފޮޓޯ ފެނިފައިވާތީ އޮޓޮޕްސީ ހަދަން ޖެހޭނީ އެމީހާގެ ކަން ޔަގީން ކުރެވުނެވެ. ނަމަވެސް އެ މީހާ މަރު ނުވު އޮވެދާނެ ކަމަކަށް އެއްގޮތަކަށް ވެސް ޚިޔާލަށް ވެސް ގެނެވިފައެއް ނުވެ އެވެ.\nޑޮކްޓަރު ވިދާޅުވި ގޮތުގައި އޭނާ ހޮސްޕިޓަލަށް ދިޔައިރުވެސް ގޮމްބީ އޮތީ ވެންޓިލޭޓަރުގަ އެވެ. ގޮމްބީއަށް ފަރުވާ ދިން ޑޮކްޓަރުން އޭނާގެ އާއިލާގެ މީހުން ކައިރީގައި ބުނެފައިވަނީ ގޮމްބީގެ ސިކުނޑި މަރުވެފައިވާ ކަމަށާއި ވެންޓިލޭޓަރުން ނަގާއިރަށް އޭނާ ނޭވާލުން ހުއްޓޭނެ ކަމަށެވެ.\n"ވެންޓިލޭޓަރުން ނެގުމާއެކު އޭނާ މަރުވީކަމަށް ރަސްމީކޮށް ނިންމާނެ ކަމަށް ޑޮކްޓަރުން ގޮމްބީގެ އާއިލާ ކައިރީ ބުނެފައި އޮތީ. އެހެންވެ އާއިލާއިން ޖަނާޒާއަށް ތައްޔާރުވި. އަދި ގޮމްބީގެ އެކުވެރިން އޭނާ މަރުވި ޚަބަރު ސޯޝަލް މީޑިއާގައި ޖެހި. އަހަރެން ހޮސްޕިޓަލަށް ދިޔައިރު ވެސް އެ ޚަބަރު އިވިގެން 1،000 އެއްހާ މީހުން ހޮސްޕިޓަލުގައި ބޭރަށް ޖަމާވެފައި އޮތް،" ޑރ. ގަގަލީ ވިދާޅުވި އެވެ.\nއޭނާ ގޮސް ގޮމްބީގެ ހަށިގަނޑުގެ އޮޓޮޕްސީ ހަދަން ގެންދިއުމަށްޓަކައި ވެންޓިލޭޓަރު ހޮޅިތައް ނައްޓާލަން މަސައްކަތް ފެށި އެވެ. އެ މަސައްކަތް ފެށި ވަގުތު ޑޮކްޓަރުގެ އަތް ގޮމްބީގެ ހަށިގަނޑުގައި ޖެހިލި އެވެ. އެއާއެކު ހަށިގަނޑުން ހީބިހި ނެގި ތަން ފެނިފައި ކުއްލި ޝޮކެއް ލިބުނު ކަމަށް ވެސް ޑޮކްޓަރު ވިދާޅުވި އެވެ.\n"ހީބިހި ނެގުމުގެ މާނައަކީ ހަށިގަނޑުގައި އަދިވެސް އިހްސާސް އެބަހުއްޓޭ. އަހަރެން އޭނާގެ ވިންދު ޗެކް ކުރިން. އަދި ހާޓްބީޓް ޗެކްކުރިން. ވިންދު ވެސް ހާޓްބީޓް ވެސް ހުރި. ދެން އަހަރެން އޭނާ ވެންޓިލޭޓަރުން ނަގައި ކުޑަ އިރުކޮޅަކަށް ވާ ގޮތެއް ބަލާލަން މަޑުކޮށްލީ. އިރުކޮޅެއް ފަހުން ގޮމްބީގެ އަތް ހަރަކާތް ކުރާތަން ފެނުމުން އާއިލާގެ މީހުން ކައިރީގައި ބުނެގެން އެހެން ޕްރައިވެޓް ހޮސްޕިޓަލަށް އޭނާ ގެންދިޔައީ،" ޑޮކްޓަރު ބުންޏެވެ.\nއެ ހޮސްޕިޓަލަށް ގެންގޮސް ފަރުވާ ދޭން ފެށުމުން ގޮމްބީގެ ހާލު ރަނގަޅުވާކަމުގެ ނިޝާންތައް ފެންނަމުންދާ ކަމަށް އާއިލާއިން ބުނެ އެވެ.\n"އޭނާއަށް ދެމުންދާ ފަރުވާއަށް ވަރަށް ރަނގަޅަށް ހަށިގަނޑު އިޖާބަ ދެމުން އަންނާތީ އޭނާގެ ފުރާނަ ސަލާމަތްވުމުގެ ފުރުސަތު ބޮޑުކަމަށް މިހާރު ގޮމްބީއަށް ފަރުވާދޭ ޑޮކްޓަރުން އަހަރެން ކައިރީ ބުނެފައިވޭ،" ޑރ. ގަގަލީ ވިދާޅުވި އެވެ.\nޑރ. ގަގަލީ ވިދާޅުވި ގޮތުގައި އޭނާގެ 17 އަހަރުވީ ކެރިއަރުގައި 400 އަށް ވުރެ ގިނަ ޕޯސްޓް-މޯޓަމް ވަނީ ހަދާފަ އެވެ. ނަމަވެސް މިފަދަ ހާދިސާއެއް ދުވަހަކުވެސް ދިމާލެއް ނުވެ އެވެ. ދިރިހުރި މީހެއްގެ ޕޯސްޓް މޯޓަމް ހަދަން އުޅުމުގެ ތަޖުރިބާއަކީ މުޅީން އާ ތަޖުރިބާ އެކެވެ.


ފީއެލްއޯގެ އޮފީސް ބަންދުކުރަން ނިންމަނީ ފަލަސްތީނުގެ...\nފީއެލްއޯގެ އޮފީސް ބަންދުކުރަން ނިންމަނީ ފަލަސްތީނުގެ ރައްޔިތުންނަކީ މީހުންގެ ގޮތުގައި ނުދެކޭތީ!\nއެމެރިކާއިން ވަނީ ފަލަސްތީނަށް ދޭ އެތައް އެހީއެއް ވެސް ކަނޑާލާފައި\n11 ސެޕްޓެންބަރ 2018 | އަންގާރަ 13:04\nފަލަސްތީނުގެ ރައީސް މަހުމޫދު އައްބާސް\nއެމެރިކާގެ ރައީސް ޑޮނަލްޑް ޓްރަމްޕްގެ ސަރުކާރުން ވޮޝިނގްޓަންގައި ހުންނަ ޕަލަސްތައިން ލިބަރޭޝަން އޯގަނައިޒޭޝަން (ޕީއެލްއޯ)ގެ އޮފީސް ބަންދުކުރަނީ "ފަލަސްތީނުގެ ރައްޔިތުން މީހުން ކަމުގައި ނުދެކޭތީ" ކަމަށާއި އެކަމަކީ ސުލްހައިގެ މަސައްކަތް އިތުރަށް ގޯސްވެގެންދާނެ ކަމެއް ކަމަށް މަސްރަހު ދިރާސާކުރާ ފަރާތްތަކުން ބުނެފިއެވެ.\nވައިޓް ހައުސްގެ ނޭޝަނަލް ސެކިއުރިޓީ އެޑްވައިޒަރ ޖޯން ބޯލްޓަން ހޯމަ ދުވަހު ދެއްވި ތަގުރީރު މިކަން އިއުލާނު ކުރައްވާ ވިދާޅުވީ އިސްރާއީލާ އެެކު ކުރާ މަޝްވަރާތައް އިތުރު ހަރުފަތަކަށް ގެންދިއުމަށްޓަކައި ޕީއެލްއޯ އިން ސީދާ އަދި މައުނަވީ ގޮތެއްގެ އިތުރު ފިޔަވަޅެއް އަޅާފައި ނުވާ ކަމަށެވެ.\nއޭނާ ވިދާޅުވީ އެމެރިކާ އިން ހުށަހަޅާ ސުލްހައިގެ ޕްލޭން ނުފެންނަނީސް އެ ޕްލޭން ކުށްވެރިކޮށް އަދި އެމެރިކާ ސަރުކާރާ އެކު ސުލްހައިގެ ވާހަކަތަކުގައި ބައިވެރިވުމަށް ދެކޮޅު ހަދާފައިވާ ކަމަށެވެ.\nމީގެ އިތުރުން އެމެރިކާއިން ވަނީ އެގައުމުގެ ނުވަތަ އިސްރާއީލުގެ މައްސަލައެއް އިންޓަރނޭޝަނަލް ކްރިމިނަލް ކޯޓުން ބަލަން އުޅެފި ނަމަ އެ ކޯޓުގެ ފަނޑިޔާރުންނަށް ދަތިކުރުމުގެ ފިޔަވަޅު އަޅާނެ ކަމަަށް ބުނެ ބިރުދައްކާފައެވެ.\nފަލަސްތީނުގެ އޮފިޝަލުން އެކަން ސިފަ ކުރައްވާފައި ވަނީ ސަރަހައްދަށް ސުލްހަ ގެނައުމަށް ކުރާ މަަސައްކަތާ ދެކޮޅަށް ހަނގުރާމަ އިއުލާނުކުރުން ފަދަ ކަމެއްގެ ގޮތުގައެވެ.\nޕީއެލްއޯގެ ސެކްރެޓަރީ ޖެނެރަލް ސާއިބް އުރައިގާތު ވިދާޅުވީ އެ ފަިޔަވަޅަކީ ފަލަސްތީނުންގެ ހުރިހާ ރައްޔިތުންނަށް އަނެއްކާ ވެސް ދޭ އަދަބެއް ކަމަށެވެ.\nހުޅުމާލޭ އިންޖީނުގެ: ލޯނުގެ އަނެއް ދަންތުރަ؟


Ithubaaru neiy kamuge votakun Spain ge boduvazeeru magaamun dhuru koffi - vNews.mv\nއިތުބާރު ނެތް ކަމުގެ ވޯޓަކުން ސްޕެއިންގެ ބޮޑުވަޒީރު މަގާމުން ދުރުކޮށްފި\nމަރްޔަމް ޝަނީޒާ 01 June 2018, 16:30\nސްޕެއިންގެ ބޮޑުވަޒީރު މަރިއާނޯ ރަޖޯއީގެ މައްޗަށް އިތުބާރުނެތްކަމުގެ ވޯޓެއް ނަގާ މަގާމުން ދުރުކޮށްފިއެވެ.\nއެގައުމުގެ ގާނޫނު ހަދާ މަޖިލީހުގައި މިއަދު ނެގި އިތުބާރުނެތްކަމުގެ ވޯޓުން ރަޖޯއީގެ މަގާމު ގެއްލުވާލާފައިވާއިރު ދެން ބޮޑުވަޒީރުކަމާއި ހަވާލުވެވަޑައިގަންނަވާނީ ސޯޝަލިސްޓް ލީޑަރު ޕެޑްރޯ ސަންޗޭޒް އެވެ.\nސަންޗޭޒް ވިދާޅުވި މިއަދު ގާނޫނު ހަދާ މަޖިލީހުގައި ނެގި ވޯޓަށްފަހު ސްޕެއިންގެ ޑިމޮކްރެސީގައި ތާރީޚީ އާ ސަފްހާއެއް ހުޅުވިގެންދާނެ ކަމަށެވެ.\nރަޖޯއީ އަކީ ސްޕެއިންގެ ފަހުގެ ތާރީޚުގައި ގާނޫނު ހަދާ މަޖިލީހުން އިތުބާރުނެތް ކަމަށް ފާސްކޮށް މަގާމުން ދުރުކުރި ފުރަތަމަ ބޮޑުވަޒީރެވެ. ކޮންޒަވޭޓިވް ޕީޕަލްސް ޕާޓީގެ ލީޑަރު ރަޖޯއީ ސްޕެއިންގެ ބޮޑުވަޒީރުކަމުގެ މަގާމާއި ހަވާލުވެވަޑައިގެންނެވީ 2011 ވަނަ އަހަރެވެ.\nސްޕެއިންގެ ގާނޫނު ހަދާ މަޖިލީހުގެ ތިރިގޭގައި ނެގި ވޯޓުން ރަޖޯއީގެ އިތުބާރުނެތް ކަމަށް ފާސްކޮށްފައިވާއިރު އޮފީސް ދޫކުރައްވާ ވަޑައިގަންނަވަމުން ރަޖޯއީ ވިދާޅުވީ އެމަނިކުފާނު ދެކެވަޑައިގެންނެވި ސްޕެއިން އަށްވުރެ ރަނގަޅު ގައުމަކަށް ހެއްދެވުމަށް މަގުފަހިކުރެއްވުމަށް މަގާމު ދޫކޮށްލެވުމަކީ ލިބިވަޑައިގެންނެވި ފަޚުރެއް ކަމަށެވެ.\nރަޖޯއީގެ ޕާޓީގެ ބައިވެރިވުމާއެކު ހިންގާފައިވާ ކަމަށް ތުހުމަތުކުރެވޭ ޚިޔާނާތުގެ މައްސަލައަކާއި ގުޅިގެން އިތުބާރުނެތްކަމުގެ މައްސަލަ ގާނޫނު ހަދާ މަޖިލީހަށް ހުށަހެޅުއްވީ އެގައުމުގެ ސޯޝަލިސްޓް ލީޑަރު ޕެޑްރޯ ސަންޗޭޒް އެވެ.\nސަންޗޭޒް މި ވޯޓު ކާމިޔާބު ކުރެއްވީ 180 މެންބަރުންގެ ވޯޓު ހޯއްދަވައިގެންނެވެ. ރަޖޯއީ އަށް އިތުބާރު އޮތް ކަމަށް ވޯޓު ދެއްވީ 169 މެންބަރުންނެވެ.\nއުމުރުން 63 އަހަރުގެ ރަޖޯއީގެ ޕާޓީގެ ބައިވެރިވުން ހިމެނޭ ކަމަށް ތުހުމަތު ކުރެވޭ ޚިޔާނާތުގެ މައްސަލައިގައި ޒިންމާނެންގެވުމުން ރަޖޯއީ ފެއިލްވެވަޑައިގެންފައިވާ ކަމަށް ސަންޗޭޒް ވިދާޅުވިއެވެ.


BML in Villimale gai 24 gadi iru hidhumai libey Self Service...\nބީއެމްއެލްއިން ވިލިމާލޭގައި 24 ގަޑިއިރު ޚިދުމަތް ލިބޭ ސެލްފް ސަރވިސް ބޭންކިންގް ސެންޓަރެއް ޤާއިމުކޮށްފި\n11 މަސް, 1 ހަފްތާ,3ދުވަސް, 20 ގަޑި, 50 މިނެޓް, 8 ސިކުންތު ކުރިން 2290އަހްމަދު މިޒްޔާލް\nބޭންކް އޮފް މޯލްޑިވްސް އިން ވިލިމާލޭގައި ކުރަމުންދާ އިންވެސްޓްމަންޓްތައް އިތުރަށް ފުޅާކޮށް، 24 ގަޑިއިރު ޚިދުމަތް ލިބޭ ސެލްފް ސަރވިސް ބޭންކިންގ ސެންޓަރެއް ގާއިމްކޮށްފިއެވެ.\nމިކަމާ ގުޅިގެން ނެރުނު ނޫސްބަޔާނުގައި ބީއެމްއެލްއިން ބުނީ މި އޭޓީއެމް މެދުވެރިކޮށް އަމިއްލަ ފަރުދުންނާއި ވިޔަފާރިތަކަށް ފައިސާ އަދި ޗެކް ޖަމާކުރުމާއި ޓްރާންސްފަރ ކުރުމުގެ ޚިދުމަތް 24 ގަޑިއިރު ލިބިގެންދާނެ ކަމަށެވެ.\nމީގެ އިތުރުން ވިލިމާލޭގައި ޤާއިމްކޮށްފައިވާ ބޭންކުގެ ބްރާންޗަށް ވެސް ޒަމާނީ ބަދަލުތަކެއް ގެނެސްފައިވާ ކަމަށް ބީއެމްއެލްއިން މައުލޫމާތު ދެއެވެ.\nވިލިމާލޭގައި ބީއެމްއެލްގެ އާ ސެލްފް ސަރވިސް ބޭންކިންގ ސެންޓަރެއް ޤާއިމުކޮށްފައިވަނީ ދިވެހި މުޖުތަމައަށް އެހީތެރިކަން ފޯރުކޮށްދިނުމަށް އެ ބޭންކުން މިހާރު ކުރިޔަށްގެންދާ "އަހަރެންގެ ބޭންކް" ކެމްޕޭންގެ ދަށުންނެވެ.\nއެ ކެމްޕޭނުގެ ދަށުން މުޅި އަހަރަށް ރާވައިގެން 60 އަށް ވުރެ ގިނަ ހަރަކާތްތައް ކުރިއަށް ގެންދިއުމަށް ވަނީ ރާވާފައެވެ. މިއަހަރުގެ ކެމްޕޭނުގެ ދަށުން ކުރިއަށް ގެންދިއުމަށް ރާވާފައިވާ ހަރަކާތްތަކުގެ ތެރޭގައި ހިލޭ ސާބަހަށް މަސައްކަތް ކުރާ ހަރަކާތްތަކާއި ކުޑަކުދިންނާއި އުމުރުން ދުވަސްވީ މީހުންނަށް އަމާޒުކޮށްގެން ކުރިއަށްގެންދާ ހަރަކާތްތަކުގެ އިތުރުން ތިމާވެއްޓާ ގުޅުން ހުރި ހަރަކާތްތަކެއް ހިމެނެއެވެ.


Juzaam Balee Ge Mauloomaath Aai Alaamaai Thah! ޖުޒާމްބަލީގެ މައުލޫމާތާއި، އަލާމާތްތައް – Huvadhoo News Juzaam Balee Ge Mauloomaath Aai Alaamaai Thah! Huvadhoo News\nޖުޒާމްބަލީގެ މައުލޫމާތާއި، އަލާމާތްތައް\nޖުޒާމް ބަލި ޖެހިފައިވާ މީހެއްގެ އަތްތިލަ--ފޮޓޯ: އޮކެޒޯން\nޖުޒާމު ބަލި ނުވަތަ “ލެޕްރަސީ” އަކީ ބެކްޓީރިޔާ އަކުން ޖެހޭ ގައިންގަޔަށްއަރާ ބައްޔެކެވެ. ކުރިން ބަލިމީހާ މުޖުތަމަޢުން އެކަހެރިކުރެވޭ ބައްޔެއްގެ ގޮތުގައި ބެލެވިފައިވާ ޖުޒާމު ބައްޔަކީ މިއަދު އެބަލި ޖެހުނު ނަމަވެސް އާއިލާއާއެކު މުޖުތަމަޢުގައި ދިރިއުޅެވޭ،6މަހާއި2އަހަރުގެ ފަރުވާއިން މުޅިން ފަސޭހަކުރެވޭ ބައްޔެކެވެ. މިއީ ގައިންގަޔަށްއަރާ ބަލިތަކުގެ ތެރެއިން ޖެހުން ދުރު ބައްޔެކެވެ. ޖުޒާމު ބައްޔަކީ ހަމަށާއި، ނާރުތަކަށް ، އަނގަ ލޯ، ނޭފަތުގައިވާ ތެތް ދުލިފަށަލަތައް، އަދި އެތެރެހަށީގެ ބައެއް ގުނަވަންތަކަށް ޖެހޭ ބައްޔެކެވެ.\nޖުޒާމު ބަލީގެ ސަބަބުން މިދެންނެވި ބައިތައް ހަލާކުވެގެން ދިއުމަކީ ވެދާނެ ކަމެކެވެ. އަދި މީހާގެ ހަށިގަނޑުގައި އެކަމުގެ ސަބަބުން ޢައިބާއި ނުކުޅެދުންތެރިކަން އުފައްދައިދޭ ކަމެކެވެ. މިއީ ވާރުތަކުރާ ބައްޔެއް ނޫނެވެ. އަދި ކުޑަކުދިންނަށް ޖެހުމުގެ ފުރުޞަތު ބޮޑު ނަމަވެސް މައިގަނޑު ގޮތެއްގައި ޖުޒާމު ބަލި ގިނަމީހުންނަށް ޖެހެނީ އުމުރުން 40-15 އަހަރާއި ދެމެދުގައެވެ.\nބަލީގެ މައިގަނޑު ނިޝާންތައް\nބީހުން،ފިތުން، ތަދު، ހޫނު އިހްސާސްވުމަށް ނުކުޅެދުން\nއަތްފައިގެ ނާރުތައް ދުޅަވެ، ބީހުމުން ތަދުވުން : އިހްސާސް ކެނޑުން، ވާގިނެތުން\nބަލިޖެހިފައިވާ ހިސާބުގެ ހަމުން ނެގި ސްމިއަރ އިން ބަލީގެ ޖަރާސީމު ފެނުން\nޖުޒާމު ބައްޔާއި ގުޅިގެން ކުރިމަތިވާ އުދަނގޫތައް އެކަކު އަނެކަކާއި ތަފާތު ވެދާނެ އެވެ. މިކަން ބަރޯސާވަނީ ބަލި ޖައްސާ ޖަރާސީމާއި ދެކޮޅަށް އެމީހެއްގެ ދިފާޢީ ނިޒާމު މަސައްކަތްކުރާ ގޮތެއްގެ މައްޗަށެވެ. އާންމު އަލާމާތްތައް އާންމު ގޮތެއްގައި ޖުޒާމު ބެހިފައިވާ ބާވަތްތަކާއި ގުޅިގެން އެއް ބާވަތާއި އަނެއް ބާވަތުގައި ފެންނަން ހުންނަ އަލާމާތްތަކާއި ނިޝާންތައް ތަފާތުވާނެއެވެ.\nއެގޮތުން އާންމުކޮށް ފެންނާނެ އަލާމާތްތަކާއި ނިޝާންތައް\nފަތިކޮށް ނުވަތަ އުފުލިފައި ހުރި ތަނެއް ނުވަތަ ގޮށްގަނޑެއް ހަމުގައި ހުރުން : ވަށައިގެންވާ ހަމަށްވުރެ މިބައިގެ ކުލަ މަޑުވާނެ އެވެ. ބައެއް ފަހަރު އެތަނުގެ ކުލަ ރަތް ނުވަތަ ރަންވަން ލޯ ކުލައަކަށް ހުރެދާނެ އެވެ.\nހަށިގަނޑުގެ ފިނި ހިސާބު ތަކުން ހަމުގައި އެކެއް ނުވަތަ އެއަށްވުރެ ގިނަ ހަމުގެ ލީޒަން ފެނުން : އެގޮތުން ފާހަގަ ކުރެވޭ ހިސާބުތަކަކީ މޫނު، ދެއަތާއި ދެފައި، ނޭފަތް، ލޯ، ކަންފަތުފޫޅު، އުރަވަޅި، އަދި ފިދުމަސްގަނޑެވެ.\nދެއަތާއި ދެފައިގެ ހަމާއި ނާރުތައް ބޯވުން\nހަމުގައި ފާރުކޮޅެއް ހެދުން\nއަތްފައިގެ ނާރުތަކަށް އަސަރުކުރުމުން އައްސިވެ އިހްސާސް ކެނޑުން\nއަތްފައިގެ ނާރުތަކަށް އަސަރުކުރުމުން އަތްފައިގެ މަސްތަކުގެ ބާރު ދޫވުން، އަދި އަތްފައިގެ އިގިލިތައް ފޭބުން\nބަލީގެ އަސަރު އޮށަށް ކުރުމުން، ޖިންސީގޮތުން ނުކުޅެދި، ދަރިން ނުލިބުން\nލޮލަށް ބަލީގެ އަސަރު ކުރުން : ލޮލުގައި ރިހުން، ލޯރަތްވުން، ލޯނުލެއްޕުން، ލޮލުގެ ހާމަ ދުލީގައި ފާރުހެދުން، އަދި ލޯއަނދިރިވުން ފަދަ ކަންތައްތައް ކުރިމަތި ވެއެވެ.\nއެސްފިޔަ ނުޖެހުމާއި، އެސްފިޔަތައް ފޭބުން\nނޭފަތުގެ މަޑުކަށިގަނޑު ހަލާކުވުން\nމިއީ ބޭސްކޮށްގެން މުޅިން ރަގަޅުކުރެވޭ ބައްޔެކެވެ. ގިނަ ބޭސް އެއްކޮށްގެން ދެވޭ ފަރުވާއިން ޖުޒާމު ބަލި މުޅިން ފަސޭހަ ވެއެވެ. ޖުޒާމު ބަލީގެ ފަރުވާގައި ދެވޭ ބޭސްތަކުގެ ތެރޭގައި ރިފެމްޕިސިން، ޑެޕްސޯން، އަދި ކްލޯފެޒިމިން ހިމެނެއެވެ. ޖުޒާމު ބަލިން ރައްކާތެރިކޮށްދޭނޭ ވެކްސިނެއް އަދި އުފައްދާފައެއް ނުވެއެވެ. ބަލީގެ މަޢުލޫމާތު އާންމުންނަށް އޮޅުން ފިލުވައިދީ، އެއްވެސް ކަހަލަ އަލާމާތެއް ފެނިއްޖެނަމަ ލަސްނުކޮށް ޑޮކްޓަރަށް ދެއްކުމަކީ މުހިއްމު ކަމެކެވެ. އަވަހަށް ފަރުވާ ފެށުމަކީ ބަލި އަވަހަށް ފަސޭހަ ކޮށްދޭނެ ކަމެކެވެ.\nމަސްދަރު: ޞިއްޙަތާއި ހޭލުންތެރިކަން– ޖުޒާމު ބަލި– ލީފްލެޓް– ޑިޕާޓްމަންޓް އޮފް ޕަބްލިކް ހެލްތު\nއިންޓަނެޓުގައިވާ ބައެއް މެޑިކަލް ވެބްސައިޓްތައް


"Majileehugai Principle Eh Hunnan Jehey, Bas Ahaatho Balan" - Vaguthu\nކޮވިޑް-19: މާލޭގައި ބަލި ފެތުރޭ މިންވަރަށް އަދި މަޑުޖެހުމެއް ނެތް! - 12 ގަޑިއިރު ކުރިން\nރައްޔިތުންގެ މަޖިލީހުގައި ސުކޫލުތަކެކޭ އެއްފަދައިން ޕްރިންސިޕަލް އެއް ހުންނަން ޖެހޭ ކަމަށާއި، އެއީ މަޖިލީހުގައި "ބަސް އަހާތޯ ބަލަން ކަމަށް ކުރީގެ ނައިބު ރައީސް އަދި މަޝްހޫރު ގާނޫނީ ވަކީލް ޑރ. މުހައްމަދު ޖަމީލް އަހުމަދު ވިދާޅުވެއްޖެއެވެ.\nމިއަދު ކުރެއްވި ޓްވީޓެއްގައި ޑރ. ޖަމީލް މިހެން ވިދާޅުވެފައި ވަނީ ރައީސް ނަޝީދު އާއި މަޖިލީހުގެ އެހެން ބައެއް މެންބަރުން ދުއާ ކުރެއްވުމަށް އަތް ނަންގަވައިގެން ތިއްބެވި ފޮޓޯއެއް ހިއްސާ ކުރަމުންނެވެ. އެހެން ނަމަވެސް އެ ފޮޓޯ އިން ފެންނަ އެހެން ބައެއް މެންބަރުން ދުއާގައި ބައިވެރިވެފައެއް ނުވެއެވެ.\nޑރ. ޖަމީލް ވަނީ ރައްޔިތުންގެ މަޖިލީހުގެ އިރާރާއިން ޕްރޮކްޓޮކޯލް ގައި އޮންނަ ގޮތް އެބޭފުޅުންނަށް ކިޔައި ދީފައި ވޭތޯ ސުވާލު އުފައްދަވާފައެވެ.\nRayyithun Majlihuge @mvpeoplesmajlis idhaaraain protocol onna goi kiyaa nudhenee baa? Majlihugai asluves Principal ey hunnan jehey. Bas ahaa tho balan. pic.twitter.com/FimIU4q8GJ\n— Mohamed Jameel Ahmed (@MJameelAhmed) December 10, 2019\nޑރ. ޖަމީލް މިހެން ވިދާޅުވެފައި ވާއިރު، މަޖިލީހުގައި މިހާރުވެސް ކަންކަން ކުރެވެމްުން ދަނީ ސުކޫލެއްގައި ދަރިވަރުންނާއި މެދު ކަންކަން ކުރާ އުސޫލުން ކަމަށް ގިނަ ބަޔަކު ބުނަމުން ދެއެވެ. އަދި ދާދި ފަހުން މަޖިލީހުގައި އެގޮތަށް އަމަލުވެސްކޮށްފައި ވެއެވެ.\nއެގޮތުން މަޖިލީހުގެ މެންބަރަކު ގަވައިދާ ހިލާފުވުމުން "ފާރަށް މޫނުލައިގެން" ބޭރުގައި ކޮޅަށް ހުރުމަށް ނަޝީދު އަމުރު ކުރިއެވެ. ވަކިކަމެއް ނުކުރާނެ ކަމަށް 100 ފަހަރު ގަނޑެއްގައި ލިޔެފައި ނަޝީދަށް ހުށަހެޅުމަށް އެންގުމާއި، އަދި އެހެނިހެން ބައެއް ކަންކަންވެސް 19 ވަނަ މަޖިލީހުގެ ތެރެއިން ފެނިގެން ގޮސްފައި ވެއެވެ.\nމީގެ އިތުރުން އެއްވެސް މެންބަރަކު އަމިއްލަ އަށް މަޖިލީހަށް ވަނުމަކީވެސް މިހާރު މަނާކަމެކެވެ. މަޖިލީހުގެ ރައީސް މުހައްމަދު ނަޝީދު އަންގަވާފައި ވަނީ މަޖިލީހަށް ވަންނަ ކަމުގައިވާނަމަ އެމަނިކުފާނުގެ ހުއްދަ ހޯއްދަވައިގެން ވަނުމަށެވެ.\nޑިސެމްބަރު 10, 2019 13:42\nޕްރިންސިޕް ނޫން. ކިޔަންވީ އެނދުރުބެ އަދި ނާށި ކޯރެއް ދީފަ ބަސްނާހަ ކުދިންގެ ކަރުގައި އަޅުވަން، ހާޒިރީއަށް ބެލި ނާންނަ މީހުން ވަރަށް ގިނަ ވީމާ ހުޅުވިގެން ފުރަތަމަ ބައްދަލުވުމުގައި އެމީހުން ބޭރަށް ނެރެ އަވީގައި ބައިތިއްބާ ކަރުގަ ނާށި ފަތި އަޅުވަންވާނެ.\nޑިސެމްބަރު 10, 2019 13:43\nޕްރިންސިޕަލް އަކީ ނަޝީދުކަންނޭނގޭތަ؟\nޑިސެމްބަރު 10, 2019 15:45\nއޭބަލަ މިހިރަ ޑރ. ޖަމީލް .....މަޖަލެއް ނޫނޭ..އެއްވެސް ވަރަކައް މަޖަލެއް ނޫން.ދެންގުޅެން އުޅޭނެކމެއް ނެއް.\nކުލާހަށް ދަރިވަރުން ވަންނަނީ ޓީޗަރުގެ ހުއްދަ ހޯދައިގެން އެހެންވެ. މެމްބަރުކަމުގަތިބީ ކުލާހެއްގަ ކިޔަވާ ކުދިބަޔަކަށްވުރެވެސް ތަނދޮރު ނުދަންނަ އަޚުލާގެއް ނެއްބައެކޭ އެބުނަނީ.. ކީއްކުރާނީ އެއީ ރައްޔިތުނގެ ހިތް. ބެލްޓް އަޅާ ބާރަށް އަތްޖަހާ.


Dhevvadhoo gai Police Desk eh Gaaim koh, Rasmeekoh Hulhuvaifi - AO News\nފޮޓޯ: މޯލްޑިވްސް ޕޮލިސް ސަރވިސް ޓްވިޓަރ\nގއ. ދެއްވަދޫގައި ގާއިމުކުރި ޕޮލިސް ޑެސްކެއް ގާއިމުކޮށް، ރަސްމީކޮށް ހުޅުވައިފިއެވެ.\nމިއީ ލާމަރުކަޒީކޮށް ރައްޔިތުންނާ ގާތުން ފުލުހުންގެ ޚިދުމަތް ފޯރުކޮށްދިނުމަށް ކުރަމުންދާ މަސައްކަތްތަކުގެ ދަށުން ގާއިމުކުރި ޕޮލިސް ޑެސްކެކެވެ.\nއެކަމަށްޓަކައި ދެއްވަދޫގައި މިއަދު ބޭއްވި ރަސްމިއްޔާތުގައި ޕޮލިސް ޑެސްކު ހުޅުވައިދެއްވީ މިނިސްޓަރ އޮފް ހޯމް އެފެއާޒް އިމްރާން ޢަބްދުﷲ އާއި ކޮމިޝަނަރ އޮފް ޕޮލިސް މުޙައްމަދު ހަމީދުއެވެ.\nއެ ރަސްމިއްޔާތުގައި މިނިސްޓަރ އޮފް ހޯމް އެފެއާޒް އިމްރާން ޢަބްދުﷲ ވިދާޅުވީ ފުލުހުން ގާއިމުވުމުން ރައްޔިތުންނަށް ލިބޭ ހިތްހަމަޖެހުމަކީ ފުލުހުންގެ ފަރާތުން ރައްޔިތުންނަށް އިތުބާރާއެކުގައި ޚިދުމަތް ފޯރުކޮށްދޭނެކަން ކަށަވަރުވުން ކަމަށެވެ. އަދި ފުލުހުންގެ ފަރާތުން ރައްޔިތުން އެދޭފަދަ އިތުބާރުހުރި، ޒިންމާދާރު ހަރުދަނާ ޚިދުމަތެއް ރައްޔިތުންނަށް ގާއިމުކޮށްދިނުން ކަމަށެވެ.\n“ރައްޔިތުންގެ ކިބައިން ފުލުހުން އެދެނީ ރައްޔިތުން ފުލުހުންނަށް އިހުތިރާމުކޮށް އިތުބާރުދީ އަދި އެކުގައި މަސައްކަތްކުރުމުގެ މާހައުލު ގާއިމު ކުރުން. އެއީ މުޖުތަމައެއް އަމާންވެ ރައްކާތެރިވެގެންދާނެ ކަމެއް.” ހޯމް މިނިސްޓަރ ވިދާޅުވިއެވެ.\nމި ރަސްމިއްޔާތުގައި ކޮމިޝަނަރ އޮފް ޕޮލިސް މުޙައްމަދު ހަމީދު ވިދާޅުވީ ދެއްވަދޫގައި ޕޮލިސް ޑެސްކެއް ގާއިމުކުރުމުގެ އެންމެ ބޮޑު މަގުސަދަކީ ރައްޔިތުންނަށް ރައްކާތެރި މާހައުލެއް ގާއިމުކޮށްދިނުން ކަމަށެވެ. އަދި ރަށަކީ އަމާން ސުލްހަވެރި ކުޑަ އާބާދީއެއް އޮތް ރަށަކަށް ވީނަމަވެސް މިފަދަ ރަށްރަށުގައި ވެސް ކުށާއި ކުށުގެ ބިރުވެރިކަން އިތުރުވެގެން އަންނަ އައުން އެއީ ފުލުހުން އެކަމާ ކަންބޮޑުވާ ކަމެއް ކަމަށެވެ.\n“ރަށްރަށުގައި ހަމައެކަނި ފުލުހުން ބޭތިއްބުމާ ހަމައިން ފުލުހުންގެ މަސްއޫލިއްޔަތާއި ވާޖިބު އަދާވެގެން ނުދާނެ. ރައްޔިތުންގެ އުންމީދުތަކާ އެެއް ހަމައަކަށް އައުމަށްޓަކައި ފުލުހުންގެ މުއައްސަސާގެ ހިންގުން މިހާރަށްވުރެ ހަރުދަނާކޮށް، ރައްޔިތުންނަށް ފޯރުކޮށްދޭ ޚިދުމަތްތަކުގެ ފެންވަރު މަތިކުރުމަށް ބޭނުންވާ ބަދަލުތައް އަންނަނީ ގެންނަމުން.” ސީޕީ ވިދާޅުވިއެވެ.\nއެގޮތުން، އަތޮޅުތެރޭގައި ފުލުހުން މަސައްކަތްކުރާނެ ގޮތްތަކުގެ ރަނގަޅު އޮނިގަނޑެއް އެކުލަވައިލުމުގެ މަސައްކަތް ފަށާފައިވާ ކަމަށާއި ރަށުގެ މުޖުތަމައާއި ކައުންސިލުު އަދި ރަށު ފެންވަރުގެ އެހެނިހެން އިދާރާތަކާއެކުގައި ދެމެހެއްޓެނިވި މަސައްކަތްތަކެއްކޮށް، ހަރުދަނާކަމާއެކު މަސައްކަތްކުރިއަށް ގެންދިއުމަށްޓަކައި އެ އޮނިގަނޑުން މަގުފަހިކޮށްދެވޭނެ ކަމުގައި ފާހަގަކުރެއްވިއެވެ.\nދެއްވަދޫ ޕޮލިސް ޑެސްކު ހުޅުވުމުގެ ރަސްމިއްޔާތުގައި ޑެޕިއުޓީ ކޮމިޝަނަރ އޮފް ޕޮލިސް ޢަބްދުލް މަންނާން ޔޫސުފްއާއި ސައުތު ޕޮލިސް ރީޖަން ކޮމާންޑަރާއި ފުލުހުންގެ އިސް ބައެއް އޮފިސަރުންނާއި ގއ. އަތޮޅު ކައުންސިލު ރައީސްއާއި ދެއްވަދޫ ކައުންސިލުގެ ރައީސް ބައިވެރިވެލެއްވިއެވެ.\nދެއްވަދޫ ޕޮލިސް ޑެސްކު ހުޅުވައި ދެއްވުމަށްފަހު މިނިސްޓަރ އޮފް ހޯމް އެފެއާޒް އާއި ކޮމިޝަނަރ އޮފް ޕޮލިސް ވަނީ ޕޮލިސް ޑެސްކު ބައްލަވާލައްވާފައެވެ.\nދެއްވަދޫ މަސްދޯންޏެއްގައި އަލިފާނުގެ ހާދިސާ އެއް ހިނގައިފި


Upgrading ge bodu bai nimijje: Dhiraagu\nދިރާގު މައި އިމާރާތް\nދިރާގުން ފޯރުކޮށްދޭ ހިދުމަތްތަކުގެ ފެންވަރު އިތުރަށް ފުރިހަމަ ކުރަން ފަށާފައިވާ ބިޒްނަސް ސަޕޯޓް ސިސްޓަމް އަޕްގްރޭޑިންގެ ދެވަނަ މަރުހަލާގެ މަސައްކަތުގެ ބޮޑުބައި މިހާރު ނިމިފައިވާ ކަމަށް އެ ކުންފުނިން ބުނެފި އެވެ.\nރާއްޖޭގެ އެންމެ ބޮޑު މުއާސަލަތީ ކުންފުނިން ބުނީ އަޕްގްރޭޑިން އެ މަސައްކަތަކީ ވަރަށް ގިނަ ޓެކްނިކަލް ކަންތައްތަކެއް އެކުލެވޭ އަދި ތަފާތު މަރުހަލާތަކަށް ބެހިގެންދާ މަސައްކަތެއް ކަމަށެވެ. އެގޮތުން ކުރިއަށް އޮތް މަރުހަލާތަކުގައި ވެސް ތަފާތު މަސައްކަތްތަކެއް ކުރިއަށް ގެންދާނެ ކަމަށެވެ.\nއެ ކުންފުނިން ބުނީ އެންމެ އިސް ކަން ދެނީ ކަސްޓަމަރުންނަށް ފޯރުކޮށްދޭ ހިދުމަތްތަކަށް ބުރޫ ނާރާނެ ގޮތަކަށް މަސައްކަތްތައް ރާވައިގެން ކުރިޔަށް ގެންދިޔުން ކަމަށެވެ. މި އަޕްގްރޭޑިންގެ އަމާޒަކީ ވެސް ކަސްޓަމަރުންނަށް ފޯރުކޮށްދެމުން އަންނަ ހިދުމަތްތަކުގެ ފެންވަރު ރަނގަޅުކޮށް ކަސްޓަމަރުންގެ ހިދުމަތްތަކުގެ ތަޖުރިބާ ރަނގަޅު ކުރުން ކަމަށެވެ.\nކުރިއެކޭ އެއްގޮތަށް މިހާރު ބޭނުން ކުރެވޭނެ ހިދުމަތްތައް\nރީލޯޑް އަދި ރީޗާޖާއި ގުޅޭ ހިދުމަތްތައް\nމޮބައިލް އެޑް އޮންސް އަދި މޮބައިލް ޕެކޭޖް ބަދަލުކުރުން\nދިރާގު ވެބްސައިޓްގައިވާ "މައި އެކައުންޓް" އަދި ދިރާގު މޮބައިލް އެޕް\nމަމެން މޯބައިލް އެޕް\nކަސްޓަމާ ސާވިސް ސެންޓަރުތައް\nދިރާގު ޕާޓްނާ ޝޮޕްތަކާއި މޮބައިލް ހިދުމަތް ހޯދުމާއި ބިލަށް ފައިސާ ދެއްކުން\nދިރާގުން ވަނީ ކަސްޓަމަރުންނަށް ކުރިމަތިވި ދަތިތަކަށް މައާފަށް އެދިފަ އެވެ.


Fuluhunge bill balaigane dhiraasaa kuran committee ah – Iru\nފުލުހުންގެ ބިލު ބަލައިގަނެ ދިރާސާކުރަން ކޮމިޓީއަށް\nދިވެހި ފުލުހުންގެ މުއައްސަސާއަށް އިސްލާހީ ބަދަލުތައް ގެނައުމުގެ މަގްސަދުގައި ސަރުކާރުގެ ފަރާތުން ފޮނުވާފައިވާ ދިވެހި ފުލުހުންގެ ހިދުމަތުގެ ބިލް ރައްޔިތުންގެ މަޖިލީހުގެ ތަޅުމަށް ބަލައިގަނެ ދިރާސާ ކުރަން އެ މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީ (241 ކޮމިޓީ) އަށް ފޮނުވަން މަޖިލީހުން މިއަދު ފާސްކޮށްފި އެވެ.\nއެމްޑީޕީގެ ޗެއާޕާސަން، ހެންވޭރު ހުޅަނގު ދާއިރާގެ މެންބަރު ހަސަން ލަތީފު ހުށަހެޅުއްވި އެ ބިލު ތަޅުމަށް ބަލައިގަންނަން ފާސްކުރީ 71 މެންބަރުންގެ ވޯޓުންނެވެ. ބިލު ބަލައިގަންނަން ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވަ އެވެ. ބިލު ތަޅުމަށް ބަލައިގަތުމުން ބިލު ދިރާސާކުރަން ފޮނުވީ 241 ކޮމިޓީއަށެވެ.\nދިވެހި ފުލުހުންގެ ޚިދުމަތުގެ ބިލުގައި ބުނެފައިވާ ގޮތުން، މި ބިލުގެ ބޭނުމަކީ ފުލުހުންގެ ޚިދުމަތުގެ އެންމެހާ ކަންކަމަކީ ދިވެހި ޖުމްހޫރިއްޔާގެ ޤާނޫނުއަސާސީއާއި، ޤާނޫނުއާސާސީގައި ބަޔާންކޮށްފައިވާ ދުސްތޫރީ ހަމަތަކާއި އިންސާނީ ޙައްޤުތަކަށް އިޙުތިރާމާއެކު ޤާނޫނުގެ ޙުކޫމާތުގެ ތެރެއިން ދެވޭ ޚިދުމަތެއްކަން ކަށަވަރުކުރުން ކަމަށެވެ. އަދި މިހާރު ޢަމަލު ކުރަމުންދާ ޤާނޫނު ނަންބަރު 5/2008 (ފުލުހުންގެ ޤާނޫނު)ގެ ބަދަލުގައި އާ ޤާނޫނެއް ތަޢާރަފުކޮށް، ފުލުހުންގެ ޚިދުމަތް ޤާއިމުކުރެވިފައިވާގޮތާއި، ފުލުހުންގެ ޚިދުމަތް ފޯރުކޮށްދިނުމުގެ މައިގަނޑު އަސާސްތަކާއި އުޞޫލުތަކާއި، ފުލުހުން ޚިދުމަތުގެ މައިގަނޑު މަސްއޫލިއްޔަތުތަކާއި، ބާރުތަކާއި، އެ ޚިދުމަތާގުޅޭ އެނޫންވެސް ކަންކަން އެޤާނޫނު މެދުވެރިކޮށް އަލުން ކަނޑައެޅުން ކަމަށްވެސް ދިވެހި ފުލުހުންގެ ޚިދުމަތުގެ ބިލުގައި ވެއެވެ.\nމިބިލުގައިވާ ގޮތުން، ދިވެހި ފުލުހުންގެ ޚާއްޞަ ސިފަތައް ކަމަށް ބަޔާންކުރާ މާއްދާގައި ބުނަނީ، ފުލުހުންގެ ޚިދުމަތަކީ، ދިވެހި ސިވިލް ސަރވިސްގައި ނުހިމެނޭ، މަދަނީ އަދި ސަލާމަތީ ޚިދުމަތެއްގެ ގޮތުގަ އެވެ. އަދި ޚިދުމަތް މުޅި ރާއްޖެއަށް އިންތިޒާމުކުރެވިގެންވާ އެއް ޚިދުމަތެއްގެ ގޮތުގަ އެވެ. އިދާރީ ގޮތުން ހިންގުން ލާމަރުކަޒީކޮށް އިންތިޒާމުކުރެވިފައިވާ، މުޅި ދިވެހިރާއްޖެއަށް ޚިދުމަތް ފޯރުކޮށްދެވޭ ޚިދުމަތެއްގެ ގޮތުގައިވެސް ފުލުހުންގެ ޚިދުމަތްވާން ޖެހޭނެ ކަމަށް މިބިލުގައި ބުނެފައި ވެއެވެ.\nމީގެއިތުރުން ވަޒީފާއާބެހޭ ޤާނޫނުން އިސްތިސްނާ ލިބިގެންވާ މަދަނީ ޚިދުމަތެއްގެ ގޮތުގައި ކަނޑައަޅާފައިވާއިރު، މަތިންތިރިއަށް ތަރުތީބު ކުރެވިފައިވާ ނިޒާމެއްގެ މައްޗަށް ބިނާކޮށް، ހިންގާ ފުލުހުންނާއި، ފުލުހުން ނޫން މުވައްޒަފުންވެސް މަސައްކަތްކުރާ ޤާނޫނު ތަންފީޒު ކުރާ ޚިދުމަތެއް ކަމަށްވެސް ފުލުހުންގެ ޚިދުމަތުގެ ބިލުގައި ބަޔާން ކޮށްފައި ވެއެވެ.\nފުލުހުންގެ ޚިދުމަތާމެދު ބައެއް ފަރާތްތަކުގެ ފާޑުކިޔުންތައް އަބަދުވެސް އިވެމުންދެއެވެ. ސިޔާސީ ބޭނުމަށް އޭރަކު އޮންނަ ސަރުކާރަކުން ސިޔާސީ މީހުން ހައްޔަރުކުރުމާއި، ޖެއްސުން ކުރުމުގައި ފުލުހުން ބޭނުން ކުރަމުންދާކަމަށް ވެސް އަބަދުވެސް އިވެމުން ދެއެވެ. އެގޮތުން އެންމެފަހުން ވެރިކަން ކުރެއްވި، ކުރީގެ ރައީސް ޢަބްދުﷲ ޔާމީނުގެ ވެރިކަމުގައި، ހިންގި ޖަރީމާތަކުގައި ވެސް ފުލުހުންގެ ދައުރު ވަރަށް ބޮޑުކަމަށް ވެއެވެ. ރައީސް ޔާމީނުގެ ވެރިކަމުގައި އިދިކޮޅު ހުރިހާ ސިޔާސީ ލީޑަރުން ޖަލަށްލާ އެތައް ސަތޭކަ ރައްޔިތުންނެއް ނުޙައްޤުން ޖަލަށްލާފައި ވެއެވެ.


Business Expo gai 60 ah vuren gina exhibitorun baiverivey\nވިޔަފާރި - ބިޒްނަސް އެކްސްޕޯ\nއެކްސްޕޯ ކުރިއަށްދާނީ ފެބްރުއަރީ 23 އިން 24 އަށް ދަރުބާރުގޭގައި\nއެކްސްޕޯގެ ތެރެއިން ވިޔަފާރިއާ ގުޅުން ހުރި ހަތަރު ސަމިޓެއް ބޭއްވުމަށް ވަނީ ހަމަޖެހިފައި\nމިއީ މި އެކްސްޕޯ ބާއްވާ2ވަނަ އަހަރު\nކ. މާލެ | 20 ފެބްރުއަރީ 2020 | ބުރާސްފަތި 23:48 | 2,107\nބިޒްނަސް އެކްސްޕޯ - އާކައިވް\nރާއްޖޭގެ ހުރިހާ ދާއިރާއެއްގައި މަސައްކަތް ކުރާ ވިޔަފާރިވެރިންނަށް ބާއްވާ ކޯޕަރޭޓް މޯލްޑިވްސް ބިޒްނަސް އެކްސްޕޯ ފެބްރުއަރީ 23 އިން 24 އަށް ދަރުބާރުގޭގައި ބޭއްވުމަށް ހަމަޖެހިފައިވާއިރު, މިފަހަރުގެ އެކްސްޕޯގައި ވިޔަފާރީގެ ދާއިރާގެ 60 އަށް ވުރެ ގިނަ ވިޔަފާރިތައް އެގްޒިބިޓަރުންގެ ގޮތުގައި ބައިވެރިވުމަށް ހަމަޖެހިފައިވާ ކަމަށް އިވެންޓް އިންތިޒާމު ކުރާ އޯރކާ މީޑިއާ ގްރޫޕުން ބުނެފިއެވެ.\nފެބްރުއަރީ 23 އިން 24 އަށް ދަރުބާރުގޭގައި މި އެކްސްޕޯ ބޭއްވުމަށް ހަމަޖެހިފައިވާއިރު މޯލްޑިވްސް ބިޒްނަސް އެކްސްޕޯ އަކީ ބޮޑެތި ވިޔަފާރިތަކާއި، ކުދި އަދި މެދު ފަންތީގެ ވިޔަފާރިތަކައް، ވިޔަފާރި ކުރިއެރުވުމަށްޓަކައި ގުޅުން ބަދަހިކުރަންޖެހޭ ފަރާތްތަކާ ގުޅުން ބަދަހިކޮށް، ފޯރުކޮށްދޭ ޚިދުމަތްތަކާއި އުފެއްދުންތައް ޢާންމުންނަށް ދައްކާލުމުގެ ފުރުޞަތު ހޯދައިދިނުމުގެ ގޮތުން ބާއްވާ އެކްސްޕޯއެކެވެ.\nއެކްސްޕޯގެ ތެރެއިން ވިޔަފާރިއާ ގުޅުން ހުރި ހަތަރު ސަމިޓެއް ބޭއްވުމަށް ވަނީ ހަމަޖެހިފައެވެ. އެއީ ވިޔަފާރިވެރިންނަށް ޚާއްޞަ ސަމިޓަކާއި، އަންހެނުންނަށް ޚާއްޞަ ސަމިޓެއްގެ އިތުރުން މޯލްޑިވްސް ޓޫރިޒަމް ޕްރޮފެޝަނަލް ސަމިޓާއި، މޯލްޑިވްސް ފައިނޭންސް ޕްރޮފެޝަނަލް ސަމިޓެވެ.\nސަމިޓުތަކުގެ ވާހަކަދައްކަވާ ބޭފުޅުންގެ ތެރޭގައި ހިމެނެނީ އެކިއެކި ފަންނުތަކުގެ ފާހަގަކޮށްލެވޭ ބޭފުޅުންނެވެ. މި ބޭފުޅުން، އެ ސަމިޓުތަކުގެ ލިބިފައިވާ ކާމިޔާބީއާއި ތަޖުރިބާ، އެހެން ވިޔަފާރިވެރިންނާއި ވިޔަފާރިއަށް ޝައުޤުވެރިވާ ފަރާތްތަކާއި ޙިއްސާ ކުރުމުގެ ފުރުޞަތު ލިބިގެންދާނެއެވެ. އަދި ވިޔަފާރިވެރިންނަށް ބޭނުންވާ ކަންކަމާއި، އެފަރާތްތަކަށް ދިމާވާ ގޮންޖެހުންތަކުން އަރައިގަތުމަށް ކުރެވިދާނެ ކަންކަމާ މެދު ބައިވެރިންގެ މެދުގައި ޚިޔާލު ބަދަލު ކުރުމުގެ ފުރުޞަތު ވެސް ސަމިޓުތަކުގެ ބައިވެރިންނަށް ލިބިގެންދާނެއެވެ.\nވިޔަފާރިއާއި ނެޓްވޯކިންގްގެ ގިނަ ޙަރަކާތްތަކެއް ކުރިއަށްދާ ބިޒްނަސް އެކްސްޕޯ އަށް 3،000 ގިނަ މީހުން ޒިޔާރަތްކުރާނެ ކަމަށް މި އިވެންޓް އިންތިޒާމުކުރާ އޯރކާ މީޑިއާ ގުރޫޕުން ލަފާކުރެއެވެ.\nމިއީ، މި އެކްސްޕޯ ބާއްވާ2ވަނަ އަހަރެވެ.


ދާދި އަވަހަށް މިބާޣީން އަވަދިވެގެން ދާތަން ނިކަންހުރެ ދިވެހީން ދެކޭނެ – Maldivian Democratic Party\nދާދި އަވަހަށް މިބާޣީން އަވަދިވެގެން ދާތަން ނިކަންހުރެ ދިވެހީން ދެކޭނެ\nދިވެހި ތާރީޚު ކިޔައިފި މީހަކަށް ހާޖީ ހަސަން ރަސްގެފާނުން “ހަދި” ހަސަން ރަސްގެފާނަށް ބަދަލުވީ ކިހިނެއްކަން އެނގޭނެއެވެ. ދިވެހި ރަސްކަމުގެ ތަޚުތުގައި ބާރުވެރި ކަމާއި، ޢިއްޒަތާއެކު ރެނދަލި ކުރެއްވި ރަސްކަލަކު އަދި، ކައުބާއަށްގޮސް ޙައްޖުވެސް ވެގެން ހުއްޓައި އޭނާގެ ނަން ބަދަލުކޮށް ހަދި ހަސަން ރަސްގެފާނަކަށްވެ މިއަދާ ހަމަޔަށްވެސް ދިވެހީންގެ ދޫތަކުން އެރަސްގެއަށް މިކިޔަނީ އެވަނަމުންނެވެ. މިއީ ތާރީޚީ ޙަގީގަތެކެވެ. އަނިޔާވެރިކަން ހައްދުފަހަނަ އަޅައި ދިއުމުން އެރަސްގެއަށް ދިވެހީން ދީފައިވާ އެންމެ ބޮޑު އަދަބުވެސް މެއެވެ.\nމިއަދު މިރާއްޖޭގައި އޮންނާންޖެހޭ ގާނޫނީ ސަރުކާރު ބަދަލުކޮށްފައި މިވަނީ ބަޣާވާތަކުންކަމާ މެދަކު ޝައްކެއް ކުރާނެ ތަނެއް ނެތެވެ. ފެބުރުއަރީ މަހު ރާއްޖޭގެ ގާނޫނީ ސަރުކާރު ވަށްޓާލައި މިހާރު މިތިބަ މީހުން ވެރިކަމަށް އެރީ ގާނޫނީ ގޮތުންނޭ ނުވަތަ ބަޣާވާތަކުން ނޫނޭ ބުނުމަކީ ދުވާލު މެންދުރު ލޯމަތީގައި އަތްއަޅާފައި މިއީ ރޭގަނޑެކޭ ބުނުމާ އެއްފަދަ ކަމަކަށް ނުވާނެ އެއްގޮތެއްވެސް ހަމަ ނޯންނާނެއެވެ. މިއީ ބަޣާވާތެއް ކަމުގައި ކޮންމެ ބަޔަކު ބުނިކަމުގައި ވީނަމަވެސް އެކަން ގަބޫލެއް ނުކުރާނަމޭ އެބުނާ މީހުންނަކީ މިއަދު މިގައުމުގައިތިބި ޖާހިލު ތަނެއްދޮރެއް ނުދަންނަ އަދި އަމިއްލަ އެދުމުން ފުރިފައިވާ ބައެއްކަން މުޅިދުނިޔެވެސް ގަބޫލުކުރާނެއެވެ.\nބަވަނަ ވަމުންދާ މިދުނިޔޭގައި މިއަދު ޖެހޭނީ ދުނިޔޭގެ އަޣުލަބިއްޔަތަށް ތަބާވެގެން އުޅޭށެވެ. ތިމަންނާމެންނަކީ މާބާރުގަދަ ބައެއް ކަމުގައި ހީކޮށް ބޮޑުބަސް ބުނުމަކުން މިއަދަކު އަދި ފަރުޖެހޭކަށް ނޯންނާނެއެވެ. ދުނިޔޭގެ އެންމެ ބާރުގަދަ ގައުމު ތަކުންވެސް މިކަން ގަބޫލުކޮށް ބައިނަލް އަގުވާމީ ދުނިޔެއާއި ދެބަސްނުވެ ކުރިއަށް ދެވޭތޯ އެދަނީ ބަލަމުންނެވެ. އދ އަކީ ދުނިޔޭގެ ހަމަޖެހުމާއި ގައުމުތަކުގެ މަސްލަޙަތުތައް ހިމާޔަތް ކުރުމުގައި ދުނިޔޭގެ ގައުމުތަކުން އެއްބަސްވާ ވިލަރެސް ވެރިޔާ ކަމުގައި ވާއިރު އެޖަމިއްޔާއިން ދުނިޔޭގެ ގައުމުތައް ތަފާތުކުރުމަކާ ނުލައި ކޮންމެ ގައުމެއްގެ ކަންކަމުގައިވެސް އެދަނީ ބަސް ބުނަމުންނެވެ. ގައުމުތަކުން އެކަން ގަބޫލުކުރަނީ މިއަދުގެ ދުނިޔެ އެކަމަށް ބާރުއަޅާ އެންމެ އިންސާފުވެރި ގޮތަކީ އެއީ ކަމުގައި ވާތީއެވެ.\nއެހެނެއް ކަމަކު މިއަދު މިރާއްޖޭގެ ވެރިކަމުގައި މިތިބަ މީހުން ދުނިޔޭގެ ބަހެއް ނާހައެވެ. ދުނިޔެ ގޮވާލާ ގޮވާލުންތަކަށް ދެނީ ބީރުކަންފަތެކެވެ. ތިމަންނާމެންނީ މާވަރުގަދަ ބައެއް ކަމުގައި ބުނެ މިގައުމުގެ ގާނޫނުއަސާސީ އަކީ އެންމެ ބާރުގަދަ އެތި ކަމުގައި ހަދައި ދުނިޔެއަށް ގޮންޖެހުމަކީ މިގަރުނުގައި ކީއްކުރަން، މި ސާސްކަފުގައިވެސް އެންމެ ބޮޑު ޖޯކުކަމުގައި ވެގެންދާނެ އެއްކަމެވެ. އަމިއްލަ ޙާލައިގެން ހިންދަމާލެވެން ނެތް ބަޔަކު ނެތްވަރުން ފޫގަޅައި ދަޅަދައްކާން އުޅުނެއްކަމަކު ދުނިޔެ ފަރިބަލާކަށް ނޯންނާނެކަން ބާޣީންގެ ސަރުކާރަށް އެނގެން ޖެހޭނެއެވެ. ކޮމަން ވެލްތާއި، އީޔޫ އަދި އދ އިން ބުނާ އެއްޗެއްގެ އިތުރުން އެހީދޭ ގައުމުތަކުން އެބުނާ އެއްޗެއްގެ އަޑުވެސް ދިވެހީން އަހާން މަޖުބޫރުވާނެއެވެ.\nމިގައުމުގެ ދީނަކީ އިސްލާމް ދީނެވެ. ސައްތައިން ސައްތަ މުސްލިމު މަދު ގައުމެއް އޮތްއިރު ދިވެހިރާއްޖެއަކީ އޭގެ އެއްގައުމެވެ. މިކަމާ މެދަކު ދުނިޔެ އިދިކޮޅެއް ނަހަދައެވެ. ނޫންނަމަ މިއަދާ ހަމަޔަށްވެސް ދިވެހީންނަށް މިގޮތުގައި ނުތިބެވުނީހެވެ. އެކަމަކު ސިޔާސީގޮތުން ރައްޔިތުން ހައްލާން މިރާއްޖޭގެ ކޮންމެ އަނިޔާވެރި ސަރުކާރަކުންވެސް އެންމެބޮޑަށް މިމީހުންގެ އަނިޔާވެރިކަމާ އިދިކޮޅަށް ބައިނަލް އަގުވާމީ ދުނިޔެއިން ބަހެއް ބުނެލާއިރަށް މިތިބަ ގޮވަނީ އދ އާއި އެހެނިހެން ބާރުތަކުންވެސް އެއުޅެނީ ދިވެހީންގެ ދީނާއި ކުޅުމަށް ކަމުގައެވެ. މިވާހަކަތަކަކީ މިހާރަކުދެން އާވާހަކައަކަށް ނުވާނެއެވެ. އަޑުއަހާ އަހައި ބާވެއްޖެ ހާސާރުތަކެކެވެ. އެހެނީ މިގައުމު މިއަދާ ހަމަޔަށްވެސް ދެމިމިއޮތީ ސައްތައިން ސައްތަ މުސްލިމު ގައުމެއްގެ ގޮތުގައެވެ. ބައިނަލް އަގުވާމީ ދުނިޔެއިން މިނޫން ގޮތަކަށް މިގައުމު އަނބުރާލަން ބޭނުންވިނަމަ މިގައުމަށް ލިބިފައިވާ މިރީތިނަން ނުގެއްލިއެއް ނޯތީހެވެ. ވީއިރު ރައްޔިތުން ވާވެއްދުމަށް ކަމުގައި ވީނަމަވެސް މިހިރަ މިހިރަ ވާހަކަ ތަކަކީ ދަށްކައިގެންވާނެ ވާހަކަ ތަކެއް ނޫނެވެ.\nމިގައުމަށް ހުޅަނގުގައި ފިރިހެނުން ފަހަތުލައިގެން އިމާމުވެ ހުކުރުނަމާދު ކުރި އައިމިނާ ވަދޫދުފަދަ މީހުން ގެނެސް ރަސްމީ ޢިއްޒަތުގައި ފަތުވާދޭން ފުރުސަތުދިނީ މިގައުމުގައިއޮތް ކޮން ސަރުކާރަކުންކަން ދިވެހީންނަށް އެނގޭނެއެވެ. ގުރުއާނުގެ ތަރުޖަމާއަކީ ޙުއްޖަތެއް ނޫންކަމުގައި ބުނެ ފާޅުގައި އިސްލާމް ދީނުގެ ޙުކުމްތަކާއި ޚިލާފުވީ ކޮންބައެއްގެ ވެރިކަމުގައިކަން އެންމެންވެސް ދަނެއެވެ. މިރާއްޖޭގައި ފައްޅި އެޅުމަށް ބޭރުގެ ފަރާތްތަކަށް ފައިސާ ދީގެން ދިވެހީންގެ ހިތްތަކާއި ، ވިސްނުން އަނބުރާލަން މަސައްކަތް ކުރީ ކާކުކަންވެސް އަހަރެމެން ދެނަހުރީމެވެ.\nދެހާސް އަށެއްގައި އެންމެ ފުރަތަމަ ގިނަ ސިޔާސީ ޕާޓީތައް ވާދަކުރާ ގޮތަށް މިގައުމުގައި ބޭއްވި އިންތިޚާބުގައި މިދުނިޔެ ދުށް އެންމެ ހަރުކަށި ޑިކްޓޭޓަރުންގެ ލިސްޓުގައި ފަލައަކުރަކުން ލިޔެފައިވާ މީހާގެ ސަރުކާރު ރައްޔިތުން ގަބޫލުނުކުރި ހިސާބުން މިއަދު މިގައުމު ވެއްޓިފައިވާ ޙާލަތަށް ގެނައުމަށް އެއަނިޔާވެރި މީހާއާއި އޭނާގެ ބައިވެރީން އެވަނީ މަސައްކަތް ކޮށްފައެވެ. ގާނޫނީ ސަރުކާރު ހުއްޓުމަކަށް ގެނައުމަށް ކުރެވެން އޮތް ކޮންމެ މަސައްކަތެއް ކުރުމުންވެސް ކާމިޔާބު ނުވުމުން ޣައިރު ގާނޫނީ ގޮތުން ދިވެހީން ވެރިކަމާ މަތިކުޅަ މީހުން މިވަނީ ދުރަށްލައި އެކަހެރި ކޮށްފައެވެ. އަދި މީގެ އިތުރުން މިރާއްޖޭގެ މިދައުރުގެ ގާނޫނީ ރައީސުލް ޖުމްހޫރިއްޔާއާއި އެމަނިކުފާނުނަށް ތާއީދު ކުރާނަމަ ކުރާހާމީހަކު މަރައި ހުސްކުރުމަށް އެގެންދަނީ ރާވައި އަމަލު ކުރަމުންނެވެ.\nއެމްޑީޕީގެ ސަރުކާރުން ރާއްޖޭގެ ތަރައްގީއަށް ޓަކައި ކުރަމުން ގެންދިޔަ ހުރިހައި މަސައްކަތެއް ހުއްޓުވައި ރައްޔިތުންނަށް ދޭންފެށި ހުރިހައި ޚިދުމަތެއް މިއަދު މިވަނީ މަރުތަޅު އެޅިފައެވެ. ބާޣީ ސަރުކާރަކު އެއްވެސް މިސްރާބެއް ނެތެވެ. މިގައުމުގެ ރައްޔިތުން ހިލޭބޭސް ކުރާން އުފެއްދި އާސަންދައިގެ ޚިދުމަތް މެދުކަނޑާލުމަށް މިއަދު މިބާޣީ ސަރުކާރުން އެގެންދަނީ ކުރެވެންއޮތް ކޮންމެ މަސައްކަތެއް ކުރަމުންނެވެ. ދައުލަތުގެ މުސާރަވެރީންނަށް ދޭންޖެހޭ ފައިސާއާއި ޚިދުމަތްތައް ދިނުމަށް ދައުލަތުގެ ބަޖެޓުގައި ކަނޑައެޅި ފައިސާތައް ވީނުވީއެއް ނޭނގި އަރުއްވައި ގެންފިއެވެ. މިއަދަކު މުސާރަވެރީންނަކަށް ކަނޑައެޅިފައިވާ ދުވަހަކަށް މުސާރައެއް ނުދެވެއެވެ. އާސަންދަ މިވަނީ ނޭވާ ހޮޅިޔަށް އަޅުވާލާފައެވެ. ރައްޔިތުން އަނެއްކާވެސް ތިންއަހަރަށްފަހު ބޭސްސިޓީއަށް ސަލާންޖަހައި ބާޣީ ސަރުކާރު އެދޭހައި ގޮތަކަށް އާމީން ކިޔަކިޔައި ތިބޭން މިއަދު މިދަނީ ޖައްސަމުންނެވެ. އަނިޔާވެރި ފުލުހުންނާއި ސިފައިންނަށް އެގެންދަނީ މިފައިސާ ގަނޑު ދީހުސްކުރަމުންނެވެ. އާސަންދަ ނުލިބި ރައްޔިތުން އަނެއްފަހަރު ސަރުކާރުގެ ފައިތިލައިގައި ދޫޖައްސާން އެގެންދަނީ މަޖުބޫރު ކުރުވަމުންނެވެ.\nކޮންމެ މަޝްރޫޢެއް ނުހިންގުމުން މިސަރުކާރުގެ ވެރިމީހާ އެބުނަނީ ވޭތުވެދިޔަ ތިންއަހަރުގެ ތެރޭގައި މިގައުމަށް ސަކޭގަ ނުވާ މިންވަރަށް ތަރައްގީ ގެނައުމުން މަޝްރޫޢުތައް ހުއްޓިފައިވާ ވާހަކައެވެ. ނަމަވެސް މިގައުމު މިފަދަ އަނދަވަޅަކަށް މިވަށްޓާލީ ކާކުކަމާ އެމްޑީފީގެ ސަރުކާރުގައި ކުރުމުއްދަތެއްގެ ތެރޭގައި މިގައުމަށް ގެނެސްދިން ތަރައްގީ މިއަދު ނުގެނެވެންވީ ގޮތަކީ ކޮބައިކަން ފިސާރި ރަނގަޅަށް މިވަނީ ދިވެހީންނަށް އެނގިފައެވެ. ދައުލަތުގެ ބަޖެޓުގައި އާސަންދަފަދަ ޚިދުމަތްތައް ދިވެހި އެންމެހައި ރައްޔިތުންނަށް ދިނުމަށް ކަނޑައެޅި ފައިސާ ހުދުކާފޫރަކަށް ގައިމުވެސް ނުވާނެތާއެވެ. ވަދެހުސްވީ ކޮންބައެއްގެ ޖީބަށްކަމާމެދު ޝައްކުކުރާކަށް ނުޖެހެއެވެ. އެމަންޒަރު ވަރަށް ސާފުކޮށް ފެންނާން އެބައޮތެވެ.\nފުލުހުންނާއި ސިފައިން ނެރެގެން ރައްޔިތުންނަށް ނުހަނު ބޮޑެތި އަނިޔާތައް ދީގެން ވެރިކަން ލޫޓުވާލައިގެން ހުންނައިރު މުޅިދުނިޔެއާއި ރާއްޖެއިން މިއަންނަ ޕުރެޝަރުތަކުން މިންޖުވެވޭނެ އެއްވެސްގޮތެއް ނުފެނުމާއި މިއަދުދެން ދައުލަތުގެ ޚަރަދުތައްވެސް ނުހިންގޭ ހިސާބަށް ދިއުމުން ތިމަންނާ ޢައިރު ގާނޫނީ ގޮތުން ދަމައިގަތް ވެރިކަމުގައި ހުރުމަށް ރައްޔިތުންގެ ތާއީދު ލިބިދާނެ ކަމުގައި ހީކޮށްގެން މިކުޅޭ ޑުރާމާ ތަށް ނިކަން ދެކިބަލާށެވެ.\nރައީސް ނަޝީދާއި އެމަނިކުފާނުންގެ ސަޕޯޓަރުން ހައްޔަރުކޮށް ކޮންމެވެސް ގޮތަކުން މަޅިއެއް އެރުވޭތޯ ބާޣީ ސަރުކާރުން އެގެންދަނީ މަސައްކަތް ކުރަމުންނެވެ. އެކަމަކު ރައީސް ނަޝީދުގެ ހެދުންކޮޅު އިރައިގެން ބާޣީ ސަރުކާރުގެ ވެރިއަކަށް އެހެރަ ކާޅުގެ އޮރިޔާން ނިވާކުރާން އުޅުނަކަސް އެކަންކުރާކަށް ރައްޔިތުން ފުރުސަތެއް ނުދޭނެކަން މިހާރުދެން ބާޣީ ވަހީދަށް އެނގޭނެއެވެ. ރަމަޟާން މަހުގެ ދުވާލުގަޑީގައި ރައީސް ނަޝީދު ފުލުހުންގެ އިދާރާއަށް ގެންދިއުމަށް މަސައްކަތް ކުރުމުން ނުކުތް ދިވެހި ރައްޔިތުންގެ އަދަދު ފެނިގެން ރޯދައަށްތިބި މުސްލިމު ދިވެހި ރައްޔިތުންނަށް ކިތަންމެ ހަރުކަށި އަނިޔާތައް ފުލުހުން ލައްވައި ކުރުވި ނަމަވެސް ރައީސް ނަޝީދު ދޫކޮށްލާފައި ދިވެހީން ފަހަތަށް ނުޖެހުނުކަން ބާޣީ އަށް މިހާރު އެނގޭނެއެވެ.\nދިވެހި ތާރީޚު ކިޔާމީހުން އަންނާން އޮތް ތަނުގައި ބާޣީގެ ނަން ވެސް ހަނދާން ނައްތައެއް ނުލާނެއެވެ. ހަދި ހަސަން ރަސްގެ އެކޭ އެއްގޮތަށް މިއަނިޔާވެރި ކަލޭގެ ވާހަކަވެސް މާދަމާގެ ސްކޫލުކުދީންވެސް ދައްކާނެކަން ގައިމެވެ. ދާދި އަވަހަށް މިބާޣީންގެ ސޯޓުބޭލި އަވަދިވެގެން ދާތަން ނިކަންހުރެ ދިވެހީން ދެކޭނެއެވެ. އެކަމަކަށް ޝައްކުލާ ރައްދެއްވެސް ނެތެވެ.


ޔޫސުފު ކަލަމިންޖާ ވެރިކަން އަތުލައްވާފައި ވާކަން މުޙައްމަދު އަމީން (1949) ލިޔުއްވާފައި ވެއެވެ.\nރާއްޖޭގެ ރަދުން ޗައިނާ އަށް ޖިޒީދެއްވަން ކުރިން ތައްޔާރަށް ހުންނެވި\n2 ޑިސެންބަރ 2018 | އާދީއްތަ 06:48\nކޯއްޓޭ 1920 ގައި ހުރި ގޮތް\n24 ނޮވެމްބަރ 2018 ގެ ލިޔުމާ ގުޅޭ\nމިދަރިކޮޅުގެ ރަސްކަމަށް 34 އަހަރުވީފަހުން ދަރިކޮޅުގެ 10 ވަނަ ރަސްގެފާނު އައްސުލްޠާން ޔޫސުފު (ދެވަނަ) ގެ ދުވަސްވަރު ފުރަތަމަ ފަހަރަށް ރާއްޖެއިން ބޭރުގެ ނުފޫޒު ފޯރާން މެދުވެރި ވިއެވެ. އެއީ އިންޑިއާ ކަނޑުގެ ސަރަޙައްދަށް "ޗައިނާ އެކްސްޕެޑިޝަން" އެއް ފޮނުވުމާ ގުޅިގެންނެވެ. މިއެކްސްޕެޑިޝަންގައި ހިމެނޭ ޢަސްކަރީންގެ ތެރެއިން ކުރިން ރާއްޖެއަށް އައިސް ތިބި މާޢުލޫމާތު ހޯދާ ސިފައިންގެ ދެމީހަކު އެމީހުންގެ ކޮމާންޑަރަށް، ރާއްޖެއާ ބެހޭ ގޮތުން މަޢުލޫމާތު ފޮނުވާފައި ވެއެވެ. މިމަޢުލޫމާތުގެ ތެރޭގައި ރާއްޖޭގެ ރަދުން ޗައިނާ އަށް ޖިޒީދެއްވަން ކުރިން ތައްޔާރަށް ހުންނެވި ނަމަވެސް ފަހުން ފިކުރު ބަދަލު ކުރައްވައިފި ކަމަށް އެންގި އެންގުން ވެސް ހިމެނެއެވެ. މިކަމާ ގުޅިގެން ރާއްޖޭއިން ޖިޒީ ނެގުމުގެ މުޢާމަލާތް ވެސް ހިނގާފައި ވެއެވެ. އަދި ދިވެހި ރާއްޖެއިން ޗައިނާއަށް ޖިޒީ ދިނުމަށް މަޖުބޫރުވެ ޖިޒީދެމުން ގެންގޮސްފައި ވެއެވެ. މިކަން ހިނގާފައި ވަނީ މީލާދީން 1410 ވަނަ އަހަރު ކަމަށް ނަސީމާ މުޙައްމަދު (2010) ލިޔުއްވާފައި ވެއެވެ.\nމިއަށްފަހު މިދަރި ކޮޅުން ފެންނަނީ މިދަރިކޮޅުގެ ރަސްކަމުގައި ވަރަށް އަވަސް އަވަހަށް ރަސްކަން ބަދަލުވަމުން ދިޔަ ތަނެވެ. މިހެން ވުމުން ރަސްކަމުގެ ތެރޭގައި ހަމަނުޖެހުން އޮތުމުގެ ސަބަބުން ވެރިކަން ބަދުލުވުމުގައި އާއި، ދިވެހިރާއްޖެ އަށް ބޭރުގެ ނުފޫޒު ފޯރުމަށް، ނުވަތަ ބޭރުގެ އެހީތެރިކަން ހޯދުމަށް މަސައްކަތް ކުރެވިފައި ވާކަންވެސް ހާމަވެއެވެ. އަދި އޭގެއިތުރުން ބައިނަލްއަޤްވާމީ މަސްރަޙަށް އަންނަމުން ދިޔަ ބަދަލުތަކުގެ އޮއިވަރުގައި ޖެހި މަޖުބޫރީ ޙާލަތުގައިވެސް ބޭރުގެ ނުފޫޒަށް ބޯލަނބަން ޖެހިފައިވެއެވެ. މިގޮތުން 1449 ވަނަ އަހަރު ރަސްކަމަށް އިސްވެ ވަޑައިގެންނެވި ކަޅު މުޙައްމަދު ވެރިކަން 1491 ވަނަ އަހަރު ވައްޓަވާ ލައްވައި އޭނާގެ އެއްބަނޑު އެއްބަފާ އަޚެއް ކަމުގައިވާ ޔޫސުފު ކަލަމިންޖާ ވެރިކަން އަތުލައްވާފައި ވާކަން މުޙައްމަދު އަމީން (1949) ލިޔުއްވާފައި ވެއެވެ.\nއެއަށްފަހު 1449 ވަނަ އަހަރުގެ ތެރޭގައި ކަޅު މުޙައްމަދު ދެވަނަ ފަހަރަށް ވެރިކަން އަތުލެއްވީ ރާއްޖެއިން ބޭރުގެ ބާރުގަދަ، ނުފޫޒުގަދަ ވެރިކަމެއް ކަމުގައިވާ ކަންނަންނޫރު ޢަލީ ރާޖާގެ އެހީތެރިކަމާއެކު އެވެ. މިހެން ވުމުން ބޭރުގެ ނުފޫޒު ރާއްޖޭގެ މައްޗަށް ފޯރައިގެން ދާނެއެވެ. އެހެނީ ނަސީމާ މުޙައްމަދު (2010) ދިވެހި ތާރީޚު އެންމެ ފުރަތަމަ ލިޔުއްވި ހަސަން ތާޖުއްދީނާ ޙަވާލާ ދެއްވައި ލިޔުއްވާފައި ވަނީ ކަޅު މުޙައްމަދު ދެވަނަ ފަހަރަށް ވެރިކަން ހޯއްދެވުމުގައި ކަންނަންނޫރު ޢަލީ ރާޖާގެ އެހީތެރިކަން ހޯއްދެ ވިކަމުގައެވެ.\nމި ޢަލީ ރާޖާ އަކީ އެދުވަސް ވަރު އިންޑިޔާކަނޑު ނުވަތަ ރާއްޖެ އާއި، ޝްރީލަންކާ އާއި، އިންޑިޔާގެ މަލާބާރު ސަރަޙައްދުގައި ވެރިކަން ކުރެއްވި ބާރުގަދަ ރާޖާއެކެވެ. މިދުވަސްވަރު އޭނާއަށް ޕޯޗުގީޒުންވެސް "ކަނޑުގެ ރަސްގެފާނު" ގެ ނަމުން ނަން ދީފައިވެއެވެ. މިދުވަސްވަރު ޔޫރަޕުގައި ކަނޑުމައްޗަށް އެންމެ ބާރުގަދަ ބަޔަކީ ޕޯޗުގީޒުންނެވެ. މިބައިމީހުން 1486 ވަނަ އަހަރު އިންޑިޔާ ކަނޑަށް ފުރަތަމަ ފަހަރަށް އައިސްފައި ވެއެވެ. އިންޑިޔާގެ ކަނޑަށް ޝައުޤުވެރިވެ އިންޑިޔާއަށް އައުމަށްފަހު ދިވެހިރާއްޖެއާ މެދު ޝައުޤުވެރިކަން އުފެދި ރާއްޖެއަށް އެބައި މީހުންގެ ސަމާލުކަން ދީފައި ވާ ކަމުގައި ނަސީމާ މުޙައްމަދު ނަސީމާ މުޙައްމަދު (2010) ހާމަ ކުރައްވައެވެ.\nދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒު (1990) ން ހާމަ ކުރައްވާ ގޮތުގައި ޕޯޗގީޒުންގެ ޝައުޤުވެރިކަން ފުރިހަމަކުރުމުގެ ގޮތުން 1503 ވަނަ އަހަރު އެބައިމީހުންގެ ފުރަތަމަ ޙަމަލާއާއި، އަނިޔާވެރިކަން ދިވެހިންނަށް ކުރިމަތިވީ ދިވެހިންގެ ވިޔާފާރި މުދާ ހިފައިގެން ދަތުރުކުރި ދޯނިފަހަރު ތަކެއް އަތުލައި އޭގައި ތިބި 100 އެއްހައި މީހުން ދޯންޏަކަށް ލުމަށްފަހު އަންދާލުމާއި، މުދާތައް އަތުލައި ގަނެ އެ ވިޔަފާރި ކަންނަންނޫރާ އެކު ނުކުރުމުގެ އިންޒާރު ދިނުމެވެ. މިދުވަސްވަރަކީ ކަޅު މުޙައްމަދު ގެ ދެވަނަ ދައުރެވެ. އެއީ އޭނާ ވެރިކަން ހޯއްދެވުމަށް ކަންނަންނޫރުގެ އެހީތެރިން ހޯދައި ވެރިކަން އަތުލެއްވުމަށް ފަހުގައެވެ. ޕޯޗުގީޒުންގެ ބާރުގަދަ ކުރުމުގެ ގޮތުން 1517މ. ގައިވެސް ރާއްޖެއަށް ނުފޫޒު ފޯރުވުމުގެ ގޮތުން ރާއްޖޭގައި ޕޯޗުގީޒުންގެ ވިޔަފާރި ކާރުޚާނާއެއް އުފައްދަން މަސައްކަތް ކޮށް ކަރުޚާނާއެއް އުފެއްދި އެވެ. އަދި ރާއްޖޭގައި ހަރުދަނާ ގޮތެއްގައި އެބައިމީހުން ފައިތިލަ ސާބިތު ކުރުމުގެ މަސައްކަތް ފެށިގެން ދިޔައެވެ.\nއަދި މިބައިމީހުން 1519މ. ގައި 120 މީހުންގެ މައްޗަށް އެކުލެވޭ4ގުރާބު ފޮނުވައި ރާއްޖޭގެ ރަށްތަކުން ފޭރުމާއި، ބިރުގެންނެވުމުގެ ޢަމަލުތައް ހިންގަމުން ގެންދިއައެވެ. އަދި މިބައިމީހުން ތަފާތު އުނދަގޫ ރާއްޖެއަށް ކުރަމުން ގެންގޮސްފައި ވެއެވެ. މި އުނދަގުލުން ސަލާމަތް ވުމުގެ ގޮތުން ކާލީކަޓުގެ ވިޔާފާރި އަކާ ގުޅިގެން ޕޯޗުގީޒުންގެ ކިބައިން ސަލާމަތްކަން ހޯދުމަށް މަސައްކަތް ކޮށް 12 ނަވުގައި ކާލިކަޓުން އައި މީހުންނާއެކު 1519މ. ގައި ޕޯޗްގީޒުންނާ ހަނގުރާމަކޮށް އެބައި މީހުންގެ ކިބައިން މިނިވަންކަން ހޯދިއެވެ. އެއަށްފަހު 30 ހަކަން އަހަރު ޕޯޗުގީޒުންގެ އުނދަގުލުން ސަލާމަތް ވެވުނެވެ. އެއަށްފަހު 1540 ވަނަ އަހަރު ޕޯޗްގީޒުގެ ގޮންޒާލިޒް ކިޔާމީހަކު ރާއްޖެއައިސް ދިވެހިންގެ ބަޔަކަށް ޙަމަލާދީ ފޭރިގަތީ ބަދަލު ހިފުމުގެ ގޮތުން ކަމުގައި ދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒު (1990) ން ނެރުއްވާފައިވާ މި ފޮތުގައި ލިޔުއްވާފައި ވެއެވެ.


Mini Mas Kamun Dhiya Meehaku Hayyarukoffi - Vaguthu\nމިނިމަސް ކަމުން ދިޔަ މީހަކު ހައްޔަރުކޮށްފި\n8 މަސް ކުރިން ( އޮކްޓޯބަރ 30, 2019 )\nމިނިމަހާއި، އެކި ވައްތަރުގެ ޖަނަވާރު މަސް ކަމުން ދިޔަ މީހަކު ރަޝިޔާއިން ހައްޔަރުކޮށްފިއެވެ.\nރަޝިއާގެ އިންވެސްޓިގޭޓިވް ކޮމިޓީން ނެރުނު ދިގު ބަޔާނެއްގައި ބުނެފައިވާ ގޮތުން 51 އަހަރުގެ ފިރިހެނަކު ވަނީ3އިންސާނުން ކާލާފައެވެ. އެމީހުން ކެއުމަށްޓަކައި އެންމެ ފުރަތަމަ އެމީހުންނަށް ބަނގުރާ ދިނުމަށްފަހު، އެމީހުން ނިދުނީމަ، ވަޅި ބޭނުންކޮށްގެން އެމީހުން މަރާލާފައިވެއެވެ. އެއަށްފަހު ހަށިގަނޑުގެ ބައިތައް ކުދިކުދިކޮށް ކޮށުމަށްފަހު، އެމީހުންގެ މިނިމަސް އެ މީހާ ވަނީ ކާލާފައެވެ.\nއޭނައަށް ނުކުވުނު ބައިތައް ބޮޑު ދަބަހަކަށް އެޅުމަށްފަހު، ކޯރުތެރެއަށް އަޅާފައިވާ ކަމަށް ރަޝިއާގެ ތަހުގީގު ކޮމެޓީގެ ބަޔާނުގައި ބުންޏެވެ.3މީހުންގެ ހަށިގަނޑު ފެނިފައިވަނީ ރަޝިއާގެ އުތުރުގެ ސަރަޙައްދެއް ކަމަށްވާ އަރްޙަންގެލްސްކްގެ ކޯރަކާއި، ކުޅިއެއްގެ ތެރެއިންނެވެ. އެމީހާ، މީހުން މަރާފައިވަނީ 2016 އަދި 2017 ވަނަ އަހަރުގެ ތެރޭގައި، އަރްޙަންގެލްސްކްގެ އެކި ހިސާބުތަކުގައެވެ.\n"މިނިމަސް ކެއުމުގެ އިތުރަށް، ދަޢުވާ ކުރެވޭ މީހާ ވަނީ ގަވާއިދުން ބުޅަލާއި، ކުއްތާ، ކުދި ޖަނަވާރުތަކާ އަދި ދޫނި ކައިފަ، އެ އެއްޗެހީގެ ހަށިގަނޑުގެ ބައިތައްވެސް ވަނީ އިންސާނުންގެ ހަށިގަނޑުގެ ބައިތަކާއެކު، ޕެކޭޖުތަކެއްގަ ފެނިފަ. ރަޝިއާގެ ތަހުގީގު ކޮމެޓީން ބުނާގޮތުން މިނިމަސް ކާ މީހާގެ ސިއްހީ ޓެސްޓުތައް ހެދިއިރު، އެމީހާ އަކީ އެއްވެސް ނަފްސާނީ މައްސަލައެއް ހުންނަ މީހެއްގެ ގޮތަށް ފާހަގަކުރެވިފައެއް ނުވެއެވެ.\nރަޝިއާގެ މިނިމަހާއި، ޖަނަވާރު ކާ މީހާ ވަކި ހިސާބަކުން ދިރިއުޅެމުން ދިޔައީވެސް އޭނާ ކާލި މީހެއްގެ އެޕާޓްމެންޓުގައެވެ. އެޕާޓްމެންޓަށް ބަދަލުވުމަށްފަހު، މަރާލެވުނު މީހާގެ އާއިލާ މީހުން ކައިރީ އޭނާ ބުނެފައިވަނީ، އެމީހުންގެ ދަރިފުޅު އެހެން ސިޓީއަކަށް ވަޒީފާ އަދާކުރަން ގޮސްފައިވާ ކަމަށެވެ. އެ މީހާ ގެއްލުނު މައްސަލައިގައި ފުލުހުންނަށްވެސް އޭނާ ބަޔާންދީފައިވަނީ އެގޮތަށެވެ. އޭނާ އެގޮތަށް ބުނާތީ އާއި، މެރުމަށްފަހު ކާލާފައިވާ އިތުރު ދެ މީހުންގެ އެއްވެސް އިތުރު ތިމާގެ ބަޔަކު ނެތުމުގެ ސަބަބުން އެމީހާ އާ ދޭތެރޭ މީގެ ކުރިން އެއްވެސް ޝައްކެއް ކުރެވިފައެއް ނުވެއެވެ.\nނަމަވެސް، މިހާރު ފުލުހުން އެމީހާ ހައްޔަރުކޮށް، އޭނާގެ މައްޗަށް ދަޢުވާ ކުރަން ތައްޔާރުވަމުން ވަމުންނެވެ.\nއެ މައްސަލަ ވަރަށް ސީރިއަސް މައްސަލައެއްގެ ގޮތުގައި ރަޝިއާގެ ކަމާބެހޭ ފަރާތްތަކުން ބަލަމުން އެބަދެއެވެ.\nގޮތް ނޭގެ 54 އަތްތިލަ، އެތައް ބަޔަކަށް ސިހުން\nއޮކްޓޯބަރ 30, 2019 16:05\nޢަރަބި ލިޔުމެއްގައި އޮއްވާ ދުށީން ، މިނިމަސްކާ މީހުންގެ މޫނުގެ ސިފަ ރާމާ މަކުނުގެ މޫނުގެ ސިފަޔަށް ބަދަލުވެޔޭ! ވައްތަރު ގޮތެއް އެބަ ހުރޭ ދޯ؟\nއޮކްޓޯބަރ 30, 2019 18:00\nމި މިނިމަސްކާ މީހާގެ އެއްވެސް ނަފްސާނީ މައްސަލައެއްވެސް ނެތް! އެކަމަކު ރާއްޖޭގައި އިސްލާމްދީނަށް ފުރައްސާރަކުރިއްޔާ ދެން އެމީހަކީ ދުނިޔޭގައި ލެއްވި ހުރިހައި ނަފްސާނީ ބައްޔެއް ޖެހިފައި ހުރި މީހަކަށްވެ ފުލުހުން އެމީހާ ފޮރުވާދޭ! އަޖައިބެއްނު!\nއޮކްޓޯބަރ 30, 2019 19:01\nއޮކްޓޯބަރ 30, 2019 22:31\nމަކުނެއް ކަންނޭގެ... ވައްތަރުދޯ އަސްލު\nއޮކްޓޯބަރ 30, 2019 23:12


Thinadhoo in Flat libunu meehun ge List review kuran fashaifi Thinadhoo in Flat libunu meehun ge List review kuran fashaifi\nތިނަދޫއިން ފްލެޓު ލިބުނު މީހުންގެ ލިސްޓު ރިވިއު ކުރަން ފަށައިފި\nތިނަދޫގައި އިމާރާތް ކޮށްފައިވާ ފްލެޓުތައް:\nގދ.ތިނަދޫގައި އިމާރާތްކޮށްފައިވާ ހައުސިންގ ޔުނިޓުތައް ލިބުނު މީހުންގެ ލިސްޓް ރިވިއުކޮށް، ފްލެޓް ލިބުނު ފަރާތްތަކުގެ ވަގުތީ ލިސްޓް ނެރުމަށް ތައްޔާރުވަމުންދާކަމަށް ހައުސިންގ މިނިސްޓްރީން ވިދާޅުވެއްޖެއެވެ.\nހައުސިންގ މިނިސްޓްރީން ވިދާޅުވީ ތިނަދޫގައި ތަރައްޤީކޮށްފައިވާ ހައުސިންގ ޔުނިޓްތައް ލިބުނު މީހުންގެ ލިސްޓް ރިވިއުކޮށް މިމަހުގެ 28 ވަނަ ދުވަހުގެ ކުރިން ފްލެޓްތަކުގެ ޙައްގުވެރިންގެ ވަގުތީ ލިސްޓް އާންމު ކުރައްވާނެ ކަމަށެވެ. ހައުސިންގ މިނިސްޓްރީން މިހާރު ވަނީ އެރަށު ކައުންސިލާއި ގުޅިގެން ފޯމްތައް އަލުން ރިވިއު ކުރުމުގެ މަސައްކަތްވެސް ފަށާފައެވެ. އަދި ފްލެޓްތަކުގެ ދާއިމީ ލިސްޓް ނެރުމަށް ޓައިމް ފްރޭމެއްވެސް މިހާރު އެކުލަވާލާފައިވާކަމަށް ހައުސިންގ މިނިސްޓްރީން ވިދާޅުވެއެވެ.\nނިމުނު ސަރުކާރުން ތިނަދޫގައި ތަރައްޤީކޮށްފައިވާ 120 ހައުސިންގ ޔުނިޓް ލިބުނު ފަރާތްތަކުގެ ލިސްޓް މީގެކުރިންވަނީ އިއުލާންކޮށްފައެވެ.\nނަމަވެސް ފްލެޓްތަކަށް މީހުން ހޮވުމުގައި އޮޅުވާލުންތައް ހުރިކަމަށްބުނެ ޝަކުވާތައް ލިބެމުންދާތީ ސަރުކާރުންވަނީ ފްލެޓްތައް ލިބުނު މީހުންގެ ލިސްޓްތައް އަލުން ރިވިއުކޮށް، އޭގެ އެންމެ ހައްގުވެރިންނަަށް ދިނުމަށްޓަކައި ފްލެޓް ދޫކުރުން ވަގުތީގޮތުން މަޑުޖައްސާލާފައެވެ.\nތިނަދޫ ހައުސިންގ ޔުނިޓްތަކާއި ގުޅޭ މަޢުލޫމާތު ޙިއްސާކުރައްވަމުން މިނިސްޓްރީ އޮފް ހައުސިންގ އެންޑް އަރބަން ޑިވެލޮޕްމަންޓްގެ ޑެޕިއުޓީ މިނިސްޓަރ އަލީ ޝާމިން ވިދާޅުވީ ފްލެޓްތައް ދީފައިވާ ގޮތާމެދު ކައުންސިލްގެ ބޮޑެތި ކަންބޮޑުވުންތައް ހުރިކަމަށެވެ. ޝާމިން ވިދާޅުވީ މީގެކުރިން ރަށްތަކުގައި ހުރި ހައުސިންގ ޔުނިޓްތައް ދީފައިވަނީ ކައުންސިލްތަކުގެ މަޝްވަރާ ނެތިކަމަށެވެ. ނަމަވެސް ތިނަދޫއިން ދޫކުރާ ފްލެޓްތަކަށް ކުރިމަތިލި މީހުންގެ މޯމްތަކާއި އެކަމާ ގުޅުންހުރި ލިޔުންތައް ރިވިއު ކުރުމަށްޓަކައި ރައީސް ޞާލިޙްގެ އިސްނެގްވުމުގެ މަތިން، މިހާރު ތިނަދޫ ކައުންސިލާއި ހަވާލުކޮށްފައިވާކަމަށެވެ.\nތިނަދޫގައި ހަދާފައިވާ 120 ހައުސިންގ ޔުނިޓްގެ ފެނާއި، ނަރުދަމާއާއި، ކަރަންޓުގެ ޚިދުމަތްތަކުގެ ބޮޑުބައެއް މިހާރު ވަނީ ނިމިފައެވެ. އަދި ހައުސިންގ މިނިސްޓްރީއިން ގެންދަނީ ރަށްރަށުގައި ހަދާފައިވާ ހައުސިންގ ޔުނިޓްތައް އޭގެ އެންމެ ޙައްގުވެރިންނަށް ދިނުމަށް ކައުންސިލްތަކާއިއެކު މަސައްކަތްކުރަމުންނެނެވެ. އެގޮތުން މިނިސްޓްރީގެ ޓީމެއް މިހާރު ހުވަދު އަތޮޅަށްކުރައްވާ ދަތުރުފުޅުގައި އެއަތޮޅު ހޯޑެއްދޫ، ގައްދޫ، އަދި ވިލިނގިލީގެ ފްލެޓްތަކަށް ކުރިމަތިލީ ފަރާތްތަކުގެ ފޯމްތައް ރިވިއު ކުރުމަށްވެސްވަނީ ހަމަޖެހިފައެވެ.\nފްލެޓްތައް ދޫކުރުމުގައި ބޭއިންސާފުން ކޮރަޕްޝަން ހިމެނޭގޮތަށް ދޫކުރުމުގެ ސަބަބުން ފްލެޓް ޙައްޤުވެ އެހެންނަމަވެސް ނުލިބިވާ ފަރާތްތަކަށް ފްލެޓް ދޫކުރުމުގެ ނިޒާމެއް ކަނޑައެޅި އެކަން ކުރި ފަރާތްތަކާމެދު ފިޔަވަޅު އަޅައި ހަމަހަމަ އުޞޫލުން ފްލެޓްތައް ދޫކުރެވޭނެ ނިޒާމެއް ކަށަވަރުކުރުމަކީ ސަރުކާރުގެ ފުރަތަމަ 100 ދުވަހުގެ ވަޢުދުތަކުގެ ތެރޭގައި ހިމަނާފައިވާ ކަމެކެވެ.\nމެދުފަންތީގެ 1300 ފްލެޓުގެ މަސައްކަތް މިއަހަރުގެ ނިޔަލަށް ނިންމަނީ\nދަތުރުފަތުރުގެ ރަނގަޅު ނިޒާމެއް ނެތުމަކީ ލާމަރުކަޒް ކުރުމުގަ ދިމާވާ ބޮޑު ގޮންޖެހުމެއް


Photo story: Hassanfulhuge hiyvvaru | Mihaaru\n23 އެޕްރީލް 2021 - 08:35\nމިއީ ހަސަންފުޅުބެ އެވެ. މާލޭގައި ގަރާޖު ހިންގުމުގައި އޭނާ އަކީ ކުޅަދާނަ ޝަޚުސިއްޔަތެކެވެ. އެހެން ގަރާޖުތަކާ ހިލާފަށް ހަސަންފުޅުބެ ގެ ގަރާޖު މަޝްހޫރުވާ ވަރަށް ގިނަ ސަބަބުތަކެއް ހުރެ އެވެ.\nހެންވޭރުގެ ހަނިގޯޅިއެއްގައި ހުންނަ މި ގަރާޖުގެ ނަމަކީ ވޮންޑަ ވޯކްޝޮޕެވެ. އެކަމަކު އާންމުންނަށް އެތަނުގެ ނަން އެނގޭނީ ހަސަންފުޅުބެ ގަރާޖުގެ ނަމުގަ އެވެ. މި ގަރާޖަށް މިހާރު 47 އަހަރުވެފައިވާ އިރު، ހަސަންފުޅުބެ ބުނާ ގޮތުން އޭނާ އަށް 100 އަހަރު ވެއްޖެ އެވެ.\nމާލޭގައި މި ގަރާޖު ހުޅުވީއްސުރެ މިހާތަނަށް އަންނަންދެން ވެސް ހަސަންފުޅުބެ އެތަނުގައި އަންނަނީ މަސައްކަތް ކުރަމުންްނެވެ. އެކަމަކު މިހާރު ގައިބާރު ދޫވެ، ބަރު އެއްޗެހި އުފުލައި އުޅެން އުނދަގޫވާތީ ގަރާޖުގައި ބިދޭސީން ގެންގުޅެ އެވެ. އެކަމަކު ވެސް ކޮންމެ ދުވަހަކު އޭނާ މަސައްކަތްތަކުގައި ބައިވެރިވެ ކުދިކުދިން ކަންކަން ކޮށްލަދެ އެވެ.\nހަސަންފުޅުބެ ބުނާގޮތުން އޭނާ މި މަސައްކަތް ފެށީ މަޝްހޫރު އަބާގޭގެ ތެރެއިންނެވެ. އޭނާ ބުނާ ގޮތުން އަމިއްލަ ގަރާޖެއް ވެސް ހަދައިދިނީ އެ ގޭގެ ކުދިންނެވެ. އަބާގެ އަކީ ގަރާޖުގެ މަސައްކަތް މާލޭގައި އެންމެ ފުރަތަމަ ފެށި މީހުންނެވެ.\nހަސަންފުޅުބެ ގެ ގަރާޖުގައި ސައިކަލާއި ބައިސްކަލުގެ ހުރިހާ ސާވިސްއެއް ވެސް ކޮށްދެ އެވެ. ހަސަންފުޅުބެ ބުނާ ގޮތުން އެ އެއްޗިއްސަށް ދިމާވާ މައްސަލަތައް ހައްލުކޮށްލުމަކީ އޭނާ އަށް އުނދަގޫ ކަމެއް ނޫނެވެ. ބައެއް އެއްޗިއްސަށް ދިމާވާ މައްސަލަތައް އެތާނގައި އުޅޭ ބިދޭސީންނަށް މިހާރު ވެސް ކިޔައިދެނީ އޭނާ އެވެ.\nއެހެން ހުރިހާ ގަރާޖުތަކާ ހިލާފަށް ހަސަންފުޅުބެ ގެ ގަރާޖު ތަފަތުވާ ކަމަކީ އެ ގަރާޖުން ބައެއް ހިދުމަތްތަައް ހިލޭ ދޭތީ އެވެ. ފުރޮޅަކަށް ވައި ޖަހަން ވެސް އެހެން ގަރާޖަކުން ވިއްޔާ 5ރ. ދޭން ޖެހެ އެވެ. އެކަމަކު މިކަހަލަ ކުދިކުދި ހިދުމަތްތައް އެތަނުން ކޮށްދެނީ ހިލެ އެވެ.\nގަރާޖުގެ ކުރިމަތީގައި މިގޮތަށް ހަސަންފުޅުބެ އިންނަ ތަން ވަރަށް ގިނަ މީހުންނަށް ފެންނާނެ އެވެ. ވޭތުވެދިޔަ ސާޅީހަކަށް އަހަރު އޭނާ ކޮށްދީފައިވަނީ ވަރަށް ބުރަ މަސައްކަތްތަކެކެވެ. އޭނާގެ ތިން ދަރިންނަށް ކިޔަވައިދިނުމާއި ދިރިއުޅުމުގެ އެހެން ހުރިހާ ބޭނުންތަކެއް ވެސް ފުއްދީ ގަރާޖުން ލިބުނު ފައިސާ އިންނެވެ.\n"މިއީ ވަކިވުމެއް ނެތް މަސައްކަތެއް؟" އޭނާ ބުނެ އެވެ. ހަސަންފުޅުބެ ބުނާ ގޮތުން މަރުދުވަހާ ހަމައަށް ވެސް އޭނާ ދެމިހުންނާނީ މި މަސައްކަތުގަ އެވެ.\nޕްރޮފައިލް ފޮޓޯގްރަފީ ރޯދަ މަސް 2021\nހަސަންފުޅު ބެ އަކީ ވަރަށް ދީންވެރި ހެޔޮލަފާ މީހެއް ހަސަންފުޅުބެ ގަރާޖް ވާހަކަ ދެއްކެވި އިރު ހަސަންފުޅުބެ އަކީ މިސްކިތް ބަލެހެއްޓެވުމުގައިވެސް ޒަމާންތަކެއް ހޭދަ ކުރެއްވި ބޭފުޅެއްކަން މެންޝަން ކޮއްލެއްވި ނަމަ އުފާވިސް\nއަސްލު ދިވެހިން އެފެންނަނީ. ވަރަށް އޯގާތެރި ހިތްހިޔޮ މީހެއް.\nފާރި ޖީއެން ކަޅުކުލައިގެ ސައިކަލެއް ދުއްވިއިރު، އަތްމަތި ވަރަށް ދަތި ދުވަސްވަރެއްގައި، އަދި ފާރިގެ ވަރަށް ގާތް ނޫސްވެރިކަން ކުރާ ފޯއްމުލަކު ރަހުމަތްތެރިއެއް އެހީއެއް ދޭން ބުނެ ނުދިން ދުވަސްވަރެއްގައި، ސައިކަލް ހަދާދިނީ ހަސަންފުޅުބޭއަށް އަބަދުވެސް ހެޔޮއެދެން!\nއަސްލުގަވެސް ހަސަންފުޅުބެެއަކީހަމަ ލެޖެންޑެއް...\nމާތް ﷲ ހަސަންފުޅުބެ އަށާއި އަދި އެ އާއިލާއަށް ބަރަކާތް ލައްވާށިއެވެ. އަދި ރަނގަޅު ސިއްޚަތެއްގައި ދެމި ހުރުމުގެ ތައުފީޤް ދެއްވާށިއެވެ. ވަރަށް ހިތްހެޔޮ ބޭފުޅެއް، އަދި އެ އާއިލާ ކުދިންވެސް ވަރަށް ހެޔޮ. ތިޔަ ކުރައްވާ މަސައްކަތުގައި މާތް ﷲ އަބަދުމެ ބަރަކާތް ލައްވާށިއެވެ. ކުރިޔަށްވެސް ކާމިޔާބަށް އެދެން.\nހަސަންފުޅުބެއަކީ ނަމޫނާއެއް. މިހާރުގެ ޖެނެރޭޝަންއަށް ވަރަށް ނުވިސްނޭނެ އެމީހަކު ކުރާހިތްވާ މަސައްކަތެއްގައި މާބޮޑު މާލީ ފައިދާއެއް ނެތި މިފަދަ ގޮތަކަށް ދެމިހުރެވެނީ ކިހިނެތްކަމެއް.\nހަސަންފުޅުބެއަށް "ވައިޖެހުމުން" ގައުމީ އިނާމުދޭވަރުވޭ.\nހަސަންފުޅުބެ އިޒް އަ ލެޖެންޑް! މައި އަޓްމޯސްޓް ރެސްޕެކްޓް ފޯ ހިމް!\nހަސަން ފުޅުބޭ އަބަދުވެސް ފާހަގަ ކުރެވޭ ގަރާޖުގެ މަސައްކަތުގެ އިތުރަށް ވަރަށް ބަރާބަރަށް ނަމާދަށް ފަރުވާތެރިވެ ގަޑިން ގަޑިއަށް މިސްކިތަށް ދާ މީހެއްގެ ގޮތުގައި. އަދި އަހަންނަށް އެގޭގޮތް ގޯސް ނޫންނަނަ ހަސަންފުޅުބޭ އެގޭ ކައިރީ މަޖީދީމަގުން އިންނަ މިސްކިތް ފޮޅާ ސާފްކޮށް ހެދުންވެސް ކޮށްއުޅުނު އެތަށް އަހަރެއްވަންދެކަ..ﷲ ހަސަންފުޅުބެގެ އުމުރުގައި އަދި މަސައްކަތުގައި ބަރަކާތް ލައްވާށި.\nހަސަންފުޅުބޭ އަށް ސާބަސް. ހަދާނަށް އަންނަނީ ސްކޫލްގައި އުޅުނު ދުވަސްވަރު 1988 ހިސާބުގައި ހަސަންފުޅުބޭ ގަރާޖުން ބައިސިކަލް ކުއިޔަށް ނަގައިގެން ދުއްވާ ހަދާން. 2ރ އަށް އެއްގަޑިއިރު.


ހަމަލާރޭވުމުގައި އިސްކޮށް އުޅުނުކަމަށް ތުހުމަތުކުރާ މީހަކަށް ދައުވާކުރުމަށް ފޮނުވައިފި | Sandhaanu\nހަމަލާރޭވުމުގައި އިސްކޮށް އުޅުނުކަމަށް ތުހުމަތުކުރާ މީހަކަށް ދައުވާކުރުމަށް ފޮނުވައިފި\nޖުލައި 29, 2021\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ދިން ބޮމުގެ ހަމަލާ ރާވާ، އެ ކަމުގައި އިސްކޮށްއުޅުނުކަމަށް ތުހުމަތުކުރެވޭ އަލީ ހައިޝަމްގެ ތަހުގީގު ނިންމައިލުމަށްފަހު އޭނާގެ މަށްޗަށް ދައުވާ ކޮށްދިނުމަށް ޕްރޮސެކިއުޓަރު ޖެނެރަލް (ޕީޖީ) އޮފީހަށް ފޮނުވައިފި އެވެ.\nޕީޖީ ވިދާޅުވީ ފުލުހުން ދައުވާ ކޮށްދިނުމަށް ފޮނުވި ހައިޝަމްގެ މައްސަލާގައި ދައުވާކުރުމާމެދު އަންނަ ހަފްތާގެ ކުރީކޮޅު ގޮތެއް ނިންމޭނެ ކަމަށެވެ. އަދި މިހާރު މަޑުކޮށްގެން ތިބީ ބައެއް ފޮރެންސިކް ރިޕޯޓްތަކުގެ ފައިނަލް ރިޕޯޓް ލިބެންދެން ކަމަށް ވެސް ޕީޖީ ވިދާޅުވިއެވެ.\nހައިޝަމް އަކީ ހަމަލާ ދިނުމަށް ސައިކަލްގައި ބޮން ހަރުކުރަން އަމަލީގޮތުން ހަރަކާތްތެރިވި މީހެއްކަމަށް ފުލުހުން ވަނީ ބުނެފައެވެ.\nނަޝީދަށް އަމާޒުކޮށް ދިން ހަމަލާއާ ގުޅިގެން ހައިޝަމްއާއިއެކު މިކަން ރާވައި ހިންގުމުގައި އިސްކޮށް ހަރަކާތްތެރިވި ހަ މީހަކު ފުލުހުން ހައްޔަރު ކުރީ މިމަހުގެ 25 ވަނަ ދުވަހުއެވެ.\nމި ހަމަލާ އާއި ގުޅިގެން ފުރަތަމަ ހައްޔަރު ކުރި މީހުންގެ ތެރެއިން4މީހެއްގެ މައްޗަށް ދައުވާ ކުރުމަށް ޕްރޮސެކިއުޓަރ ޖެނެރަލްގެ އޮފީހަށް މިމަހުގެ 21 ވަނަ ދުވަހު ފުލުހުން ވަނީ ފޮނުވާފައެވެ.\nދަޢުވާ ކުރަން ފޮނުވާފައިވަނީ މިހަމަލާގައި އަމަލީ ގޮތުން ބައިވެރިވި ކަމުގެ ތުހުމަތުވާ ވ. ތިނަދޫ ލަކީ އަދުހަމް އަހްމަދު (25 އ)އާއި، މއ. ފޭރުގެ މުޖާޒް އަހުމަދު (21 އ) އާއި، ގއ. ކޮނޑޭ ފޮޅޭމާ ތަހުމީން އަހްމަދު (32 އ)ގެ އިތުރުން ލ. ގަން ދުންފިނިއުފާ އަހްމަދު ފާތިހް (23 އ) އަށެވެ.


މިޝްކާއަށް އިހުމާލުވީ މީހުންނަށް ފިޔަވަޅު އަޅަން އެދިއްޖެ\nމިޝްކާގެ މަރުގައި އިހުމާލުވި މީހުންނަށް ފިޔަވަޅުއަޅައިދޭން އެދިއްޖެ\n6 ޖޫން 2021 - 18:29 0\nމިޝްކާ: އާއިލާއިން ވަނީ މައްސަލަ ތަހުގީގުކޮށްދޭން ފުލުހުން ކިބައިން އެދިފައި\nކޮވިޑް ބަލީގައި މަރުވި ފާތިމަތު މިޝްކާ މުހައްމަދު ހޮސްޕިޓަލަށް ގެންދިޔުމުގައި އިހުމާލުވެފައިވާ މީހުންގެ މައްޗަށް ޖިނާއީ ތަހުގީގެއް ހިންގައި ފިޔަވަޅު އަޅައިދިނުމަށް އާންމު ފަރާތަކުން ފުލުސް އޮފީހުގައި އެދިއްޖެ އެވެ.\nކޮވިޑުގައި އަންގާރަ ދުވަހުގެ ރޭ މަރުވި 10 އަހަރުގެ ކުއްޖާ މަރަށް ތެޅެމުން ދިޔަ އިރު، އެމްބިއުލެންސް ނުފޮނުވާ ދެ ގަޑިއިރާ 26 މިނެޓު ހޭދަވިކަން ހެލްތު މިނިސްޓްރީން ހެދި ދިރާސާ ރިޕޯޓުން ވަނީ ހާމަވެފަ އެވެ.\nހެލްތު މިނިސްޓްރީން އާންމު ކޮށްފައިވާ ރިޕޯޓުން އެނގޭ ގޮތުގައި މިޝްކާއަކީ ހާއްސަ އެހީއަށް ބޭނުންވާ ކުއްޖަކަށްވާއިރު ވެސް އޭނާގެ ހާލު ބަލާފައެއް ނުވެ އެވެ. އަދި އެޗްއީއޯސީގައި ކުޑަކުދިންނަށް ހާއްސަކޮށްފައިވާ ކެއާ ކްލަސްޓާ އިން ވެސް އަޅައެއް ނުލި އެވެ. އޭނާގެ ހާލު ވަރަށް ބޮޑަށް ގޯސްވެގެން ތަކުރާރުކޮށް ކޯލް ސެންޓަރަށް ގުޅުމުން ވެސް އެމްބިއުލާންސް އެކްޓިވޭޓްކޮށްފައެއް ނުވެ އެވެ. އެކަމަކު، އެމްބިއުލާންސް ފޮނުވާފައިވާ ކަމަށް ބެލެނިވެރިންނަށް ދިނީ ދޮގު މައުލޫމާތެވެ.\nއެންމެފަހުން މިޝްކާ ބަލައި، އެމްބިއުލާންސް ފޮނުވީ ބެލެނިވެރިންގެ ފަރާތުން މީހަކު ދަރުބާރުގެއަށް ގޮސް އެކަމަށް އެދުމުންނެވެ. އެމްބިއުލާންސްއަށް މިޝްކާ އެރުވިއިރު އޮތީ ހަބަރު ހުސްވެފަ އެވެ. އޭނާ މަރުވީ ވެންޓިލޭޓަރުގައި ބާއްވައިގެން ފަރުވާދެމުންދަނިކޮށް އޭގެ 24 ގަޑިއިރު ފަހުންނެވެ.\nމިޝްކާގެ މަރުގައި އިހުމާލު އޮތް ކަމަށް ހެލްތު މިނިސްޓްރީގެ ރިވިއު ރިޕޯޓުގައި އެއްބަސްވެފައިވެ އެވެ. އެކަމަކު އެކަމުގައި އިހުމާލުވީ މީހަކަށް ފިޔަވަޅު އެޅި ކަމެއް ހާމަކޮށްފައެއް ނުވެ އެވެ.\nއެ ހިތްހަމަނުޖެހުމާ އެކު މައްސަލައިގައި އިހުމާލުވީ މީހުންނަށް ފިޔަވަޅު އަޅައިދޭން އާންމު ފަރާތަކުން އިއްޔެ ވަނީ ފުލުހުންގެ ކިބައިން އެދިފަ އެވެ. އެއީ، ސީދާ މިޝްކާގެ އާއިލާގެ ފަރާތުން ފުލުހުންނަށް ފޮނުވި ސިޓީއެއް ނޫނެވެ.\nފުލުސް އޮފީހަށް ފޮނުވި ސިޓީގައި އެދިފައި ވަނީ އިހުމާލުވި އެންމެންގެ މައްޗަށް ޖިނާއީ ތަހުގީގެއް ހިންގައި ފިޔަވަޅު އަޅައިދިނުމަށެވެ.\nއެ ސިޓީގެ ކޮޕީއެއް "އަދަދު"އަށް ލިބިފައިވާއިރު، އޭގައި ބުނެފައިވަނީ "އިންސިޑެންޓް ކޮމާންޑަރު"ގެ ގޮތުގައި މަސައްކަތް ކުރާ މުވައްޒަފުގެ ޒިންމާ ހެލްތު މިނިސްޓްރީގެ ރިޕޯޓްގައި މަސްލަހަތަށްޓަކައި އުނިކޮށްފައިވާކަން ފާހަގަކުރެވޭ ކަމަށެވެ. އޭނާއަކީ ހެލްތު މިނިސްޓްރީގެ ޑެޕިއުޓީ ޑިރެކްޓަރު ޖެނަރަލްގެ މަގާމުގައި ހުރި އިބްރާހިމް ނިޝާން އަހްމަދެވެ.\nއޭނާގެ ޒިންމާތައް ވަރަށް ފުޅާކޮށް އަދި ހާއްސަކޮށް ހައިރިސްކު ބަލިމީހުންނާއި ކުޑަކުދިންގެ ހާލަތު ބެލުމުގައި އޮތްއިރު އެކަމުގައި އިހުމާލުވެފައިވާ ކަމަށް ގަބޫލުކުރެ އެވެ. އެގޮތުން، އެޗްއީއޯސީގެ ހުރިހާ ސެކްޝަންތަކަކުން ބޭނުން ކުރަމުން އަންނަ ސޮފްޓްވެއާ "އައުޓް ބްރޭކް ސިސްޓަމް"އަށް ކޮންޓެކްޓް ޓްރޭސިން ސެކްޝަނުން ފީޑްކޮށްފައިނުވާކަން ހެލްތު މިނިސްޓްރީގެ ރިޕޯޓް އެނގޭ ކަމަށް ސިޓީގައި ބުނެ އެވެ.\n"އިންސިޑެންޓް ކޮމާންޑަރު، ޑެޕިއުޓީ ޑިރެކްޓަރު ޖެނަރަލް ދައުލަތުން ހަވާލުކޮށްފައިވާ ވަޒީފާގެ މަސްއޫލިއްޔަތު ގަސްދުގައި އަދާކޮށްފައި ނުވޭ،" ސިޓީގައިވެ އެވެ.\nސިޓީ ބުނި ގޮތުގައި ޕޮޒިޓިވްވެފައިވާ ހައިރިސްކު ކެޓަގަރީގެ މީހުންގެ ބަލީގެ މައުލޫމާތު ކޮންޓެކްޓް ޓްރޭސިން ސެކްޝަނުގެ ޓީމު ލީޑަރު، ޕަބްލިކް ހެލްތު ޕްރޮގްރާމް އޮފިސަރުގެ އިހުމާލުން ގަވައިދުން ސިސްޓަމަށް އަޅަމުން ގޮސްފައި ވެސް ނުވާ ކަމަށެވެ.\nއޭގެއިތުރުން ފާހަގަކޮށްފައިވާ ގޮތުގައި ބަލިމީހާއަށް ޖެހިޖެހިގެން ދެ ފަހަރު ނުވަތަ ތިން ފަހަރަކު ގުޅާފައި ފޯނު ނުނެގުމުން އެޓެންޑެޑް ޖެހުމަށް ފަހު ކޭސް ކްލޯސް ކުރަމުން އަންނަ ކަމަށް އެތަނުގައި މަސައްކަތް ކުރާ ވޮލެންޓިއަރުންގެ ފަރާތުން މައުލޫމާތު ލިބިފައިވާ ކަމަށް ސިޓީގައިވެ އެވެ.\nމިކަން މިޝްކާގެ މައްސަލާގައި ވެސް ފާހަގަކޮށްފައި އޮތެވެ. އެގޮތުން ޖެނަރަލް ކޮންސަލްޓޭޝަން ޑޮކްޓަރު، މިޝްކާގެ ބެލެނިވެރިޔާއަށް ގުޅުމުން ކޯލް މިސްވުމުން "ކޭސްއަށް އެންޓެންޑެޑް"ވި ކަމަށް ސިސްޓަމަށް އެޅި އެވެ. އަނެއްކާވެސް މިޝްކާގެ ބެލެނިވެރިން ކޯލް ސެންޓަރަށް ގުޅައި އޭނާގެ ހާލު ވަރަށް ގޯސް ކަމަށް އެންގި އެވެ.\n"މިޝްކާ ނިޔާވުމަށް މެދުވެރިވި މައްސަލާގައި މީހެއްގެ ފުރާނަ ގެއްލުމަށް މެދުވެރިވީ އިހުމާލުން ކަމުގައިވާތީ އާއި އެކަމަކީ ގާނޫނުލްއުގޫބާތުގައި ސީރިއަސް ޖިނާއީ މައްސަލައެއް ކަމުގައި ބަޔާންކޮށްފައިވާތީ މަސްއޫލިއްޔަތާއި ވަޒީފާ ބަޔާނަށް ރިއާޔަތްކޮށް އިންސިޑެންޓް ކޮމާންޑަރުގެ މައްޗަށް ތަހުގީގު ހިންގައި ޖިނާއީ ދައުވާކޮށް ދެއްވައި މައްސަލަ ބަލަމުން އަންނަކަން ސިވިސް ސާވިސް ކޮމިޝަނަށް އަންގައި ދިނުމަށް އެދެން،" ސިޓީގައި އެދިފައިވެ އެވެ.\nމިޝްކާއަށް އިހުމާލުވި ގޮތުގެ ހުލާސާ:\nހެލްތު މިނިސްޓްރީގެ ރިޕޯޓުގައި ހިމަނާފައިވާ މިޝްކާގެ އާއިލާގެ ފަރާތުން އެޗްޕީއޭގެ ކޯލް ސެންޓަރަށް ގުޅާފައިވާ ކޯލް ލޮގުތަކަށް ބަލާއިރު، އެ ކުއްޖާ ހުންގަދަކަމާއި އެއްޗެއް ނުކެވޭކަމަށް އެންމެ ފުރަތަމަ އެޗްޕީއޭއަށް އަންގާފައިވަނީ މިދިޔަ ހޯމަ ދުވަހުގެ މެންދުރު 2:20 ގަ އެވެ.\nއެ އޮންނަ އުސޫލުތަކުގެ ތެރެއިން ޖެނެރަލް ކޮންސަލްޓޭޝަނެއް ހެދުމަށް ޑޮކްޓަރަކު މިޝްކާގެ ބެލެނިވެރިޔާއަށް ގުޅާފައިވަނީ އޭގެ ދޮޅު ގަޑިއިރެއްހާ އިރު ފަހުން 3:53 ގައި ކަމަށް ދައްކަ އެވެ. އޭރު ގުޅައި ޑޮކްޓަރު ލަފާ ދީފައިވަނީ އޭރު ދެމުންދިޔަ ބޭސް ދެމުންގެންދިޔުމަށާއި، ހާލަތު އިތުރަށް ގޯސްވެއްޖެ ނަމަ އަލުން ގުޅުމަށެވެ.\nއޭގެ ފަހުން މިޝްކާއަށް ނޭވާލާން އުނދަގޫވެ އަތް ތަޅުވަމުންދާ ކަމަށް ބުނެ ބެލެނިވެރިޔާ އެޗްޕީއޭއަށް ގުޅާފައިވަނީ އެރޭގެ 9:06 ގަ އެވެ. އަދި ވީއެންމެ އަވަހަކަށް ޑޮކްޓަރަށް ދައްކަން ބޭނުންވާކަމަށް ބުނުމުން އެ ވާހަކަ ސިސްޓަމަށް އެޅި ކަމަށް ރިޕޯޓުގައި ބުންޏެވެ. އަދި އެ ކޯލާ ގުޅިގެން 9:53 ގައި ޑޮކްޓަރު ގުޅި ނަމަވެސް، މިޝްކާގެ ބެލެނިވެރިޔާއާ ގުޅިފައިނުވި ނަމަވެސް، ޑޮކްޓަރު ސިސްޓަމަށް އެޅީ އެ ކޭހަށް އެޓެންޑުވެވުނު ކަމަށެވެ.\nކޯލު ލޯގު ދައްކާ ގޮތުން، ޑޮކްޓަރުގެ މިސް ކޯލް ފެނިގެން، ބެލެނިވެރިޔާ އަލުން ހޮޓްލައިނަށް ގުޅާފައިވަނީ 10:06 ގަ އެވެ. އެފަހަރުވެސް ކުއްޖާ ނޭވާލާން އުނދަގުވާ ކަމަށް ބުނެފައިވެ އެވެ.\nދެން 10:33 ގައި ޑޮކްޓަރު އަލުން ގުޅުމުން، މިޝްކާއަކީ ކޮވިޑު ޕޮޒިޓިވް ކޭހެއް ކަމާއި، ނޭވާލާން އުނދަގޫވެ، ހުން އަންނަތާ ހަ ދުވަސް ވެފައިވުމުގެ އިތުރުން ހާއްސަ އެހީއަށް ބޭނުންވާ ކުއްޖަކަށްވާތީ ވާ އުނދަގޫތައް އަމިއްލައަށް ކިޔައިދޭން ނޭނގޭކަމަށް ބެލެނިވެރިޔާ ހިއްސާކުރިކަމަށް ކޯލް ލޮގުން ދައްކަ އެވެ.\nއެއާއެކު، އޭގެ ހަ މިނެޓު ފަހުން އެމްބިޔުލަންސް ފޮނުވަން ކަނޑައަޅާފައިވާ ދެ ކްލަސްޓާއަށް އެ މައުލޫމާތު ޑޮކްޓަރު ހިއްސާ ކުރި ނަމަވެސް، އެމްބިޔުލަންސް ދިޔުމަށް އަންގާފައިނުވާކަން ސިސްޓަމުން ފެންނަ ކަމަށް އެ ރިޕޯޓުގައި ބުނެފައިވެ އެވެ.\nއެމްބިޔުލަންސް އައުން ލަސްވެގެން، 11:16 އާއި 11:33އާ ދެމެދު މިޝްކާގެ ބެލެނިވެރިން ފަސް ފަހަރެއްގެ މަތިން ގުޅާފައިވާއިރު، އެތަނުން އެއް ކޯލުގައި މިޝްކާގެ ހާލު ދައްވަމުންދާ ކަމާއި ހޭނެތި، ނޭފަތުން ލޭ އަންނަ ކަމަށް ބުނެފައިވެ އެވެ. އެމްބިޔުލަންސް ފޮނުވިފައިވާކަމަށް ބެލެނިވެރިން ގާތު ކޯލް ސެންޓަރުން ބުނި ނަމަވެސް، އޭރު ވެސް އެމްބިޔުލެންސް ފޮނުވާފައިނުވާކަމަށް ތަހުގީގަށް ވަނީ ހާމަވެފަ އެވެ.\nއޭގެ ފަހުން ވެސް އެމްބިޔުލަންސް ނައިސްގެން 11:27 ގައި ބެލެނިވެރިޔާގެ ފަރާތުން އެޗްއީއޯސީ ހިންގާ މައި މަރުކަޒު ދަރުބާރުގެއަށް މީހަކު އައިސް އެކަން އަންގާފައިވާކަމަށް ލޮގުތަކުން ދައްކަ އެވެ.\nއެންމެ ފަހުން 11:38 ގައި އެމްބިޔުލަންސަށް ދެވުނުއިރު، ކުއްޖާގެ ހަރަކާތެއް ނެތް ކަމާއި ވަގުތުން ސީޕީއާރު ދެވުނު ކަމަށް ބުނެފައިވެ އެވެ. އެ ހާދިސާގައި އެންމެ ފަހުން ލޮގު ކޮށްފައިވަނީ އޭގެ ހަތަރު މިނެއްޓު ފަހުން، މިޝްކާ އައިޖީއެމްއެޗްގެ އެމަޖެންސީއަށް ގެންދެވުނު ކަމެވެ.


Lara ge vaahaka: Eyshal\n(3 މާރިޗު 2019 އާ ގުޅޭ)\n"އަހަރެން އައީސުރެން ރައުލްގެ ސަމާލުކަން ލިބޭތޯ ފަހަތުން ދުވުންނޫންކަމެއް ނުކުރެވޭ، އެކަން މިއަދުން ފެށިގެން މި ހުއްޓާލީ، ތީ އަހަރެންގެ ވާންއުޅޭ ފިރިމީހާއެއްނޫން، އެހެންވީމަ... އަހަރެން އެނބުރި ދިއުމުގެ ކުރީން ގަނޑުވަރުތެރެއާއި ކަނޑުގެ ބަގީޗާތައް ބަލާލަން ބޭނުން، ފޮނި ހަނދާންތަކަކާއެކު އެނބުރިދާން ބޭނުންވަނީ، އަހަރެންނަށް އެތަންތަން ދައްކާލަން ގެންގޮސްދޭނަންތަ؟" ސަމިއާނާ އަހާލިއެވެ.\nސަމިއާނާގެ ކޮޓަރިން ރައުލް ނުކުމެގެން ދިޔައީ ހިތްހަމަޖެހިފައި ހުރެއެވެ. ރައުލްގެ ހިތުގައިވާ އެއްޗެއް ސަމިއާނާއާ ޚިއްޞާ ކުރިއިރު އެއީ މިވަގުތައް އޮތް އެންމެ ރަނގަޅު ހައްލުކަމުގައި ރައުލްއަށް ވެސް މިހާރު ޤަބޫލުކުރެވެއެވެ. ގަނޑުވަރުގެ އުތުރުބަޔަށް އައުމަށް އަޅާފައި އޮތް ދާލަން މަތީ ރައުލް މަޑުކޮށްލައިގެން ހުރީ ޚިޔާލުތަކުގެ ތެރެއަށް ގެއްލިފައި ހުރިހެންނެވެ. ޖިންނިއަކު އަންނަކަން އެނގި ރައުލް ބަލާލިއެވެ. އޭރު ޔާފިއާ އެ ދިމާއަށް އާދެއެވެ.\n"ރައުލް... ކީއްވެފަ ތިހުރީ؟" ރައުލްގެ މޫނަށް ނިކަން ފަރުވާތެރިކަމާއެކު ބަލާލަމުން ޔާފިއާ އަހާލިއެވެ.\n"ދަމުން މިތަނުގައި މަޑުކޮށްލީ" ރައުލް އަހާލިއެވެ.\n"މިއަދު އެއްގޮތަކަށް ވެސް ސަމިއާނާގެ ޚަބަރެއްނުވޭ، ހެނދުނު ވެސް އައިން، ބައްދަލުވާގޮތް ނުވީމަ އެނބުރިދިޔައީ، އަނެއްކާ ވެސް މިއައީ އޭނާއަށް ވެގެން އުޅޭގޮތެއް އެނގޭތޯ؟... ހާސްނުވޭ، އޭނާ އެނބުރިދަންދެން އަހަރެން އޭނާއާ ދުރަކަށްނުދާނަން" އެންމެ ފަހު ޖުމްލަ ޔާފިއާ ބުނެލީ ރައުލްގެ ގާތަށް ޖެހިލައި ނިކަން ސިއްރުންނެވެ.\n"ބަލިވެ އުޅެނީ... އަރާމުކޮށްލަންށޯ ބޭނުންވަނީ، ދޭބަލަ... ފަހަރެއްގައި ވެގެން އުޅޭގޮތެއް ޔާފިއާ ގާތު ބުނެދާނެ" ރައުލް ބުނެލިއެވެ. ޔާފިއާ ލާނެތް ހިންޏެއް އައިސްފައި ހުރެ ބޯޖަހާލިއެވެ. ޔާފިއާގެ ގާތުގައި ހަޤީޤަތް ހާމަކުރަން ރައުލް ބޭނުންނުވީއެވެ.\nކަރުތާފެނަށް އެރި ހުރި އީޝަލް މަސައްކަތް ކުރަމުންދިޔައީ ލޮނުގެ ވާރޭ ވެހޭނޭ ގޮތް ހެދުމަށެވެ. ދޭތެރެއަކުން ހިމަފޮދު ވާރޭގެ އަސަރެއް ކޮށްލައެވެ. ނަމަވެސް ގިނައިރަކު އެގޮތުގައި ހިފަހައްޓައެއްނުލެވެއެވެ. އޭނާގެ ހަރަކާތްތަކަށް ބަލަން އެއްގަމުގައި މީކާޢިލް ހުއްޓެވެ.\n"މިޝަލް..." މީކާޢިލްގެ ޚިޔާލުތައް މާޒީގެ ތެރެއަށް ދަތުރުކުރިއެވެ. އެއީ މިޝަލްއާއެކު ހޭދަވި ވަގުތުތަކުގެ ތެރެއިން ޚާއްޞަ ރެއެކެވެ. މިޝަލްއާއެކު ފުރިހަމަ ހަނދުވަރުގެ އަލީގައި މީކާޢިލް އުފާ ހާސިލުކުރި، ހަނދާނުން ފުހެނުލެވޭނޭ ރެއެކެވެ. އެރޭ ލޯބިވެރިޔާއާ ދެމެދު ކުރެވެމުންދިޔަ ސަމާސާތަކުގެ ތެރެއިން މިޝަލް ތެތްމާލުމަށް އޭނާ ވެސް ބޭނުންކުރީ އެފަދަ އުކުޅެކެވެ. ލޮނުގެ ވާރޭގައި މިޝަލް ތެތްމާލީ ގަސްދުގައެވެ. އެރޭގެ ހަނދާންތަކާއެކު މީކާޢިލްއަށް ލޯމަރާލެވުނެވެ. އަދި ނިތްކުރީގައި ކަނާއަތުން ހިފަހައްޓާލިއެވެ. އޭނާގެ މޫނުގައިވީ ކުލަވަރު މޮޅިވެރިކަމަށް ބަދަލުވިއެވެ.\n"އަހަރެން ހިތަށް އަރާ މިރޭ މިވަގުތުކޮޅު ދުވަހަކުވެސް ނިމުމަކަށް ނާންނާނެ ނަމައޭ، އަހަންނަށް މީކާޢިލް އާއި ނުލާ ދެނެއް ނޫޅެވޭނެ، މީކާޢިލް އާއި ދުރުވާންޖެހޭފަދަ ދުވަހެއް އައިސްފިނަމަ އަހަރެން މަރުވެސް ވެދާނެ، ޕްލީސް ބުނެބަލަ....ބުނެބަލަ މީކާޢިލް މުޅިއުމުރަށް އަހަރެންދެކެ ލޯބިވާނަމޭ، ދުވަހަކުވެސް އަހަންނާ ދުރުވާންޖެހޭވަރުގެ ކަމެއް ނުކުރާނަމޭ"\nމިޝަލްގެ އަޑު މީކާޢިލްގެ ކަންފަތުގައި ގުގުމާލި ކަހަލައެވެ. އެރޭ މިޝަލް ދެއްކި ވާހަކަތަކުގެ ތެދުކަން މިހާރު އޭނާއަށް އިޙްސާސް ވެއެވެ. ދުނިޔެވީ އުސޫލުތައް އެ ދެ މީހުންގެ ލޯބީގެ ހުރަހަކަށްވީއެވެ. އެކަކާއިނުލާ އަނެކަކަށް ދިރިއުޅެން ދަތިވާނޭކަން އެނގޭއިރު ފަހަރެއްގައި ވެސް ކުރިން ވަކިވެގެންދާނީ މިޝަލްކަމަކަށް މީކާޢިލް ހިޔެއްނުކުރެއެވެ.\nޚިޔާލުތަކުގެ ތެރެއަށް ގެއްލިފައި ހުރި މީކާޢިލް ސިއްސައިގެން ދިޔައީ އޭނާއަށް ވާރޭގެ ހަމަލާއެއް އައުމުންނެވެ. ހެމުންހެމުން ލޮނުގަނޑުން އަރައިގެން އަންނަ އީޝަލް ފެނުނީ ދެނެވެ.\n"މިޝަލް އިންސިއަކަށްވިޔަސް ބަލިކަށިނަމަ އަހަރެމެންގެ މި ހުރި ދަރިފުޅު އުފަންނުވީސް، ކޮންމެ އިންސިއަކަށް އަހަރެމެން ފަދަ މަޚުލޫގުންނަށް ދަރީން އުފަން ނުކުރެވޭނެ.... އެރޭ އަހަރެން މިޝަލް ތެތްމާލީ... މިޝަލް! ތި ރީތިކަން އެ ދަރިފުޅަށް ދޫކޮށްދިޔައިރު ތި ދިޔައީ މިޝަލްގެ ހިތްވަރު ވެސް އެކުއްޖާއަށް ދީފައި، އޭނާ ތަރުބިއްޔަތުކުރަން މިޝަލްނެތް ނަމަވެސް އެކުއްޖާއަށް މިޝަލްގެ ޠަބީޢަތް ލިބިފައިވާކަހަލަ، މިއަދު އަހަރެންނަށްވުރެ އޭނާ ކުޅަދާނަވެއްޖެ، މި ހުރިހާކަމެއް ދުށުމަށް މިޝަލް ހުރިނަމައޭ ހިތަށް އަރާ... އަހަރެމެންގެ ދަރިފުޅު ބޮޑުވެ އޭނާގެ ދަރިފުސްކޮޅު މި ދުނިޔެއަށް ފެތުރޭތަން ދުށުމަށް އަހަރެންގެ ގާތުގައި މިޝަލް ހުރުމަށް މިއަދު ވަކިން ބޮޑަށް އެދެވޭ... ތި ދަޔައީ މާއަވަހަށް... މާއަވަހަށް..." އިސްއުފުލާލައިފައި އަލުން މީކާޢިލްއަށް އިސްޖަހާލެވުނީއެވެ.\n"މަޢާފުކުރޭ ބައްޕާ" މީކާޢިލް އިސްޖަހާލިތަން ފެނުމުން އީޝަލް ހުނުން ހުއްޓާލިއެވެ. އަދި މީކާޢިލްގެ ގާތުގައި އައިސް ހުއްޓިލިއެވެ. އޭރު ކެރިކަނޑައިގެން ހިނގައްޖެއެވެ. ނަމަވެސް ފަޒާއަށްވަނީ ލޮނުގެ ތެތްފިނިކަން ވެރިވެފައެވެ.\n"އީޝަލް" މީކާޢިލް މަޑުމަޑުން ގޮވާލިއެވެ. އަދި ދަރިފުޅު ގެނެސް ގަޔާކައިރިކޮށްލިއެވެ. މަޑުމަޑުން އީޝަލްގެ ބޮލުގައި ފިރުމާލިއެވެ.\nބަހެއްނުބުނެ އީޝަލް މަޑުމަޑުން ހުއްޓެވެ. ބައެއްފަހަރަށް މީކާޢިލްގެ ފުށުން ބަލިކަށިން ފާޅުވާތަން އީޝަލްއަށް މީގެ ކުރީން ވެސް ވަނީ ފެނިފައެވެ. ނަމަވެސް އެ ސިފަ އޭނާ ދުށީ މަދުފަހަރަކުއެވެ. އާވާރާވެފައިވާ މީހެއް ފަދައެވެ. އެ ދެ ލޮލުގައިވާ އެކަނިވެރިކަން އީޝަލްއަށް މިއަދު އިޙްސާސް ކުރެވެއެވެ. ހިތްއެދޭ ލޯބިވެރިޔާއާ ދުރުގައި ހުންނަން ޖެހުމުން އީޝަލް މާޔޫސްވެފައިވާވަރު ޚުދު އޭނާއަށް އެނގެއެވެ. ވީއިރު އަބަދަށް ޓަކައި އެ ލޯތްބާ ވަކިވާން ޖެހިއްޖެނަމަ ވާނޭގޮތެއް ބުނަން އީޝަލްގެ ވިސްނުމަކަށް ނައެވެ. ފުރާނަ ހުއްޓެއްކަމަކު ދިރިހުރުމުގެ އުންމީދު ކަނޑޭނޭކަން އޭނާގެ ޟަމީރު އެއްބަސްވެއެވެ. މީކާޢިލްގެ ހާލު ދެނެގަންނަން މިއަދު އީޝަލްއަށް އެނގެނީ އެހެންވެއެވެ.\n"މިއަދަށް ނިމުނީ" މީކާޢިލް ބުންޏެވެ. އަދި އެތަނުން ދިއުމަށް އެނބުރިލިއެވެ.\n"ބައްޕާ" ލޯތްބާއި އޯގާތެރިކަމާއެކު އީޝަލް ގޮވާލިއެވެ. އަދި މީކާޢީލްގެ އަތައް ދަމާލައި ދޮންވެލިގަނޑު މަތީ ބޭންދިއެވެ. މީކާޢިލްގެ ކަނާތުމުލައްދަނޑީގައި ދެއަތުން ހިފައިލައި އޭނާގެ ކޮނޑުގައި ބޯއަޅައިގެން އީޝަލް އިނެވެ. މަޑުމަޑުން މީކާޢިލްގެ އަތުގައި އީޝަލް ފިރުމާލިއެވެ.\n"މި ހުރިހާ ބާރެއް އަޅުގަނޑަށް ލިބިފައިވާއިރު ވެސް މި ބާރުތަކުން ބައްޕައަށް ޓަކައި ކޮށްދެވޭނޭކަމެއްނެތް" އީޝަލް ބުނެލިއެވެ. މީކާޢިލް ބޯއަރިކޮށް ދަރިފުޅުގެ މޫނަށް ބަލާލިއެވެ.\n"އަހަރެމެންގެ ތެރޭގައި އަންހެނުން އުޅޭގޮތަށް ދަރިފުޅަށް ނޫޅެވޭނޭކަން އެނގެއެއްނު، އެހެންވީމަ ދަރިފުޅަށް ލިބިފައިވާ ބާރާއި ހުނަރު ދިމާވާ ނުރައްކަލެއްގެ ހުރަހަކަށް މެދުވެރިވާނެ، ދަރިފުޅުގެ ސަލާމަތް އެ ބާރާއި ހުނަރަށް ބަރޯސާވާނެ، އަމިއްލަ ބާރާމެދު ޝައްކުނުކުރޭ، އެއީ ބޭކާރުކަމެއްކަމުގައި އެއްގޮތަކަށް ވެސް ހީކޮށްގެން ނުވާނެ، އަހަރެމެންގެ ތެރޭގައި ހެވިކަމުގައި އަންހެނުންނެއްނޫޅޭނެ، އެހެންވެ ހަނގުރައިމައިގެ ހުނަރެއް އެމީހުންގެ ނުހުންނާނެ... ދަރިފުޅަށް ހުރިހާކަމެއް ބައްޕަ މި ބުނެދެނީ ސަބަބެއްނެތިއެއްނޫން، ގޯހެއް ވުމަކަށް ފުރުޞަތެއްނުދެވޭނެ، ކިތަންމެ ހަނި ފުރުޞަތަކުން އަރާ ހަމާލައިގައި ފުރާނަ ވެސް ހިނގައިދާނެ، ޖިންނީންގެ ދުނިޔޭގައިވަނީ ހަމައެކަނި އަހަރެމެންގެ ނަސްލު އެކަންޏެއްނޫންކަން އީޝަލްއަށް އެނގެއެއްނު" މީކާޢިލް ބުންޏެވެ.\n"މަންމަ އަނބުރާ ގެނެވޭފަދަ ބާރެއް ލިބޭނެނަމަ" އީޝަލް މަޑުމަޑުން ބުނެލިއެވެ. މީކާޢިލްއަށް އެ އަޑު އިވުމުން ހިމޭނުން ވަގުތުކޮޅަކު އިނުމަށްފަހު ފިނިނޭވާއެއް ދޫކޮށްލިއެވެ. އަދި އޭނާގެ މުލައްދަނޑީގައިވި އީޝަލްގެ އަތްތިލައިގައި މަޑުމަޑުން ޖަހާލިއެވެ.\n"އެފަދަ ބާރެއް އަހަރެމެން ޖިންނީންނަށް ވެސް ލިބިފައެއްނުވޭ، އަހަރެމެންގެ ފުރާނަ މިހަށިގަނޑުތަކާ ވަކިވުމުން އަހަރެމެންގެ ވެސް ނިމުން އައީ" ވިސްނައިދޭ ފަދައިން މީކާޢިލް ބުންޏެވެ.\n"އަޅުގަނޑަށް އެނގޭ މަންމަ ނެތުމުން ބައްޕަ ވަރަށް އެކަނިވެރިކަން، އަޅުގަނޑާމެދު އެހާ ބޮޑަށް ބައްޕަ ކަންބޮޑުވަނީ ވެސް އެހެންވެ، ބައްޕަ ކީއްވެތަ އަޅުގަނޑަށް މަންމަގެ އެއްވެސް ވާހަކައެއް ކިޔައިނުދެނީ، ލޯގަނޑުން އަމިއްލަ ސޫރަ ފެނުމުން ވަރަށް ހިތަށް އަރާ އަޅުގަނޑު ހުންނަ ގޮތަށްބާއޭ މަންމަ ހުންނާނީ، މަންމަގެ އެއްވެސް ސިފައެއް އަޅުގަނޑުގެ އެބަހުރިބާއޭ... މަންމަގެ ދިރިއުޅުން ހުރީ ކިހިނެއްބާއޭ، ބައްޕައާއި މަންމަ ބައްދަލުވި ކިހިނެއްބާއޭ... މަންމައަށް އަޅުގަނޑު ފެނުނު ވަގުތު މަންމަގެ ޝުއޫރުތައް ހުރީ ކިހިނެއްބާއޭ... އެއިން އެއްވެސް ކަމެއް ހަނދާން ހުންނަވަރަށްވުރެ އަޅުގަނޑު މާކުޑަ... އެހެންވިޔަސް މަންމަގެ އުނގުގައި އަޅުގަނޑު ހޭދަކުރި ކޮންމެ ވަގުތެއް ހަނދާނުގައި ރައްކާކުރެވޭ ފަދަ ގޮތެއް މެދުވެރިވިނަމައޭ ހިތަށް އަރާ، އޭރުން އަޅުގަނޑުގެ ހަނދާނުގައި މަންމަގެ ލޯބިވެތި ބީހުމަކީ ކޮބައިކަން ހަރުލާފައި ހުރީސް، އެ ބީހުމުގެ އިޙްސާސްތައް ހިތުގައި ފޮރުވައިލެވުނީސް" އީޝަލްގެ އަޑުގައިވި ޝަކުވާ މީކާޢިލްއަށް ފުން އަސަރުތަކެއް ކުރުވިއެވެ.\n"މިޝަލް... ދަރިފުޅު އުފަންކުރުމަށް މިޝަލް ބުރަތަކެއް އުފުލި، އެކަމަކު ދަރިފުޅު އުފަންވާނޭ ވަގުތަކަށް އޭނާ އިންތިޒާރުކުރި، އިންސާނުންގެ އުސޫލުތަކާއި އޭނާ ދެކޮޅުވެ ދަރިފުޅު ރައްކާތެރިކުރި... ދަރިފުޅާމެދު އެންމެން ކަންބޮޑުވެފައިވީއިރު ވެސް މިޝަލްގެ މޫނުގައި ހާސްކަމުގެ އެއްވެސް އަސަރެއްނުވޭ... އީޝަލް... ލޯމަރާލާ... ދަރިފުޅުގެ މަންމައާ ބައްދަލުކޮށްދޭނަން" މީކާޢިލް ބަލަން އިންއިރު އޭނާގެ ތުންފަތުގައިވަނީ ލުއި ހިނިތުންވުމެކެވެ. ކެތްތެރިކަން ކުޑަވެފައި އިން ފަދަ ގޮތަކަށް އީޝަލް އަވަސް އަވަހަށް މީކާޢިލްގެ ކޮނޑުން ބޯނަގައި ހަމަޖެހިލުމާއެކު ދެ ލޯ މަރައިފިއެވެ. އެއާއެކު މީކާޢިލް ވެސް ދެ ލޯ މަރާލައި އީޝަލްގެ ނިތްކުރީގައި އަތްޖައްސާލިއެވެ. އަދި މަޑުމަޑުން އަތްތިލި ތިރިކުރަމުން ގެނެސް އީޝަލްގެ ދެ ލޮލުގެ މަތީ އަތްތިލަ ޖައްސާލައިގެން އިނެވެ.\nއީޝަލް ފެނުނީ ބޮޑު މަގަގުން ހިނގާފައި އައި ދެ އަންހެންކުދީންނެވެ. އެކަކުގެ ސޫރަ ހުރީ ފަނޑުވެފައެވެ. ނަމަވެސް ދެން ހުރި އަންހެންކުއްޖާގެ ސޫރަ ސާފުކޮށް ފެނެއެވެ. އޭނާގެ ކޮންމެ ހަރަކާތެއް އީޝަލްއަށް ފެންނަމުންދިޔައީ ނިކަން ގާތުންނެވެ. އަނދިރިކަން ވެރިވުމަށްފަހު ދެންފެންނަންފެށީ ކޮޓަރިއެކެވެ. ކުޑަދޮރެއްގެ ތެރެއިން އެ ކޮޓަރިއަށް ވަދެވުނުކަމުގެ އިޙްސާސް އީޝަލްއަށް ކުރެވުނެވެ. އެއާއެކު ފެނުނީ ކޮޓަރިތެރޭގައި ހިނިއައިސްފައި ހުރި އަންހެންކުއްޖާއެވެ. އެއަށްފަހު އަނެއްކާ ވެސް ފެންނަ މަންޒަރު ބަދަލުވިއެވެ. ވިހޭގެތެރެއެއްގައި އީޝަލްއަށް ހުރެވުނު ކަހަލައެވެ. އެތަނުގައި ބަލިމީހުން އުޅޭކަމުގެ ހިލަންވެއެވެ. އެނދުގައި އޮތީ މިޝަލްއެވެ. ވަށައިގެން ހުރީ ފަރުދާގެ އިސްކުރީނުތައް ދަމައި ނިވާކޮށްފައެވެ. ތުއްތު ކުއްޖާ ގާތްކޮށްލައިގެން މިޝަލް އޮތްއިރު އެނދުގެ ފައިލާ ކޮޅުގައި ބަހީރާއާއި ބަލްޤިސް ހުރިތަން އީޝަލްއަށް ފެނުނެވެ.\n"މަންމާ..." ބޭއިޚްތިޔާރުގައި އީޝަލްއަށް ގޮވާލެވުނެވެ. ކުރިއަށް އަތްދަމާލީ މިޝަލްގެ މޫނުގައި އަތްލުމަށެވެ. އަދި އިޚްތިޔާރަކާއިނުލާ މެރިފައިވާ ދެ ލޮލުން ކަރުނަ ފާޅުވެ ދެ ކޯތާފަތް ތެމިއްޖެއެވެ. މީކާޢިލް މަޑުމަޑުން އީޝަލްގެ މޫނުން އަތްތިލަ ނެގިއެވެ. އީޝަލްއަށް އަމިއްލަ މޫނުގައި އަތްލެވުނެވެ. އީޝަލްގެ ކޮނޑުގައި ހިފާލައި ގެނެސް މީކާޢިލްގެ މޭގައި ދަރިފުޅު ލައްކޮށްލިއެވެ. އަދި މިޝަލްގެ ވާހަކަތައް މީކާޢިލް ކިޔައިދޭން ފެށިއެވެ.\n"ރޫފަސް ކަހަލަ ޖިންނީންނާއި މަނިކު ފަދަ އިންސާނުންނާ ހަމަ ހުރެފައި ކުރިމަތިއެއްނުލެވޭނެ، ތައްޔާރުނުވާނަމަ، އެފަދަ ބާރެއް ނެތްނަމަވެސް... އެ މީހުންގެ ގާތުން ކުރިއެއްނުލިބޭނެ، ދާދި ކުޑަކުޑަ ހިނދުކޮޅެއްގެ ތެރޭ އެ މީހުންގެ ދުޝްމަނުންގެ ފުރާނަ ދަމައިގަންނާނެ، ބައްޕައާއި ޒިޔަޒެލް ދަރިފުޅު ރައްކާތެރިކުރި ނަމަވެސް ނޭނގި ތިއްބާ ހަމަލާއެއް ކުރިމަތިވެދާނެ، އެފަދަ ވަގުތެއްގައި ވެސް ދަރިފުޅު އަމިއްލައަށް ރައްކާތެރިކަން ހޯދަން އެނގުން ވަރަށް މުހިންމު" މިޝަލްގެ ވާހަކަތައް ކިޔައިދީ ނިންމާލުމަށްފަހު ސީދާ އީޝަލްއާ ހަތަރުކަޅި ހަމަކޮށްލަމުން އޭނާއާ މީކާޢިލް ވާހަކަދެއްކިއެވެ.\n"ރައުލްއަކީ އެހެން ނަސްލަކުން އައި ޖިންނިއަކަށްވާތީކަން އެނގޭ ބައްޕަ އޭނާއަށް އިތުބާރުނުކުރަނީ، އަޅުގަނޑުގެ ރައްކާތެރިކަން އަމިއްލައަށް ހޯދާނަން، ބައްޕަ އެކަމާ ކަންބޮޑުނުވޭ" އީޝަލް ބުންޏެވެ.\n"އަހަރެމެން އެންމެންނަށް ވެސް ހައްދު ކަނޑައެޅިގެންވޭ، އެމީހުންނަކީ ކަނޑުގެ ދަރީންނަށްވީއިރު އެ މީހުންނަށް ފަސޭހައެއްނުވާނެ ގިނަ ދުވަހު އެއްގަމުގައި އުޅޭކަށް، އެހިސާބަށް ބިމުގައި އުޅޭ ހުރިހާ ޖިންނީންނަކަށް ވާސިލެއްނުވެވޭނެ، އެ މީހުން ބޭނުންވެގެން ގެންގޮސްފިނަމަ އެބައިމީހުން ދިރިއުޅޭ ތަނަކަށް ވަދެވިދާނެ، އެހެންވެ މެދުވެރިއަކު ބޭނުންވަނީ... ކަނޑުގެ މަޚަލޫޤެއް މެދުވެރިވެ ކޮންމެ ޖިންނިއަކަށް ވެސް ކަނޑުގައި ދަތުރުކުރެވިދާނެ، ރައުލްގެ ބައްޕަ ބޭރީތަކީ ކަނޑުގައި ދިރިއުޅޭ އާދައިގެ ޖިންނިއެއްނޫން، އަހަރެމެންގެ ތެރޭ ރަސްކަލުންދެކެ ބިރުގަންނަނީ އެ މީހުންގެ ބާރާއި ނުފޫޒު އެނގޭތީވެ، ރައުލްއަށްވުރެ އޭނާގެ ނުފޫޒު ދަރިފުޅުގެ މައްޗަށް ގަދަވެދާނޭތީ ބައްޕަ ކަންބޮޑުވޭ، ރައުލް ބަދަލުވާން ޖެހޭނެ ދަރިފުޅާ ކައިވެނިކުރާނަމަ، އެ ބަދަލަށް ބޭރީތު ފުރުޞަތެއްނުދޭނެ" މީކާޢިލްގެ ހާސްކަން ރައުލްއަށްވުރެ ބޮޑަށް ގުޅިފައިވަނީ ބޭރީތާއެވެ. ރައުލްގެ ފުށުން ނުރައްކަލެއްގެ އިހްސާސް ނުކުރެވުނު ނަމަވެސް ބޭރީތުގެ ނަޒަރު އީޝަލްއަށް ހުއްޓިއްޖެނަމަ އަމާންކަމާއެކު ހުރިހާކަމެއް ދާނޭކަމުގެ ޔަގީންކަމެއް މީކާޢިލަށް ނެތެވެ.\n"ރައުލްއަށް އިތުބާރުކުރަން އަޅުގަނޑު ބޭނުން، އޭނާ... އޭނާ އަޅުގަނޑަށް ދެރަގޮތެއްވާން ދޫކޮށްނުލާނޭ ހިތް ބުނަނީ، ރައުލްއަކީ އޭނާގެ ބައްޕައެއްނޫން" ރައުލްގެ މައްޗަށް އޮތް އިތުބާރު ގެއްލެން އީޝަލް ނޭދެއެވެ.\nސަމިއާނާ އެނބުރިދާން ހަމަޖައްސާފައި އޮތް ދުވަހު އޭނާ އެދުނު ފަދައިން ގަނޑުވަރާއި މުރަކައިގެ ބަގީޗާތައް ދައްކާލުމަށް ރައުލް އޭނާ ގެންދިޔައެވެ. ނަމަވެސް އެކަހެރިކޮށެއްނޫނެވެ. އެ މީހުންނާއެކު ރާވިންނާއި ޔާފިއާގެ އިތުރުން އެހެން މެންބަރުން ވެސް ބައިވެރިވިއެވެ. ހުނުމާއި ސަކަރާތުގެ މާޙައުލެކެވެ. ސަމިއާނާގެ ޢަމަލުތައް ތަފާތުކަން ރައުލްއަށް ފާހަގަވިއެވެ. އެކަމާ އޭނާ ވަކިން ބޮޑަށް ހިތްހަމަޖެހުނެވެ.\nދަރުބާރުގެ ތެރޭ ޢާއިލާގެ ހުރިހާ މެންބަރުން ޖަމާވެފައި ތިއްބެވެ. ސަމިއާނާ އެނބުރިދާތީ އޭނާއަށް ވަދާޢު ކިއުމަށެވެ. ސަމިއާނާ އެންމެފަހުގެ ކަމަކަށް އެދުނީ ހިކިފަސް ފެންނަ ހިސާބަށް އޭނާއާއެކު ރައުލް އައުމަށެވެ. އަދި އެ ހިސާބުން އޭނާއާ ވަދާޢުގެ ސަލާމް ކުރުމަށެވެ. މިފަހަރު ބޭރީތުގެ އިޝާރާތަކާ ނުލައި ރައުލް އެއްބަސްވިއެވެ. އެ ދެމެދުގައިވީ ގުޅުން ރަނގަޅުވެއްޖެކަމުގެ އިޝާރާތެއްކަމަށް ބޭރީތަށް ހީވެ ހިނިތުންވެލިއެވެ. އެންމެންނާއި ކަރާކަރުޖައްސައި ސަލާމްކުރުމަށްފަހު ސަމިއާނާގެ ފާރަވެރިންނާއެކު ދަރުބާރުން ނުކުންނަން ހިނގައިގަތެވެ. ރައުލް ބަލަން ހުރި ގޮތް ފެނުމުން ސަމިއާނާ ކުއްލިއަކަށް ހުއްޓުނެވެ. އަދި އެނބުރިލައި ބޭރީތު ގާތު ވާހަކައެއް ބުނަން ބޭނުންވާކަން ހާމަކުރިއެވެ. އެއާއެކު އެންމެން އެތަނުން ފޮނުވާލައި ސަމިއާނާއާ ބޭރީތު ބައްދަލުކުރިއެވެ. އިތުރު މީހަކައަށް ހުރީ ލާވީއެވެ. އެ މީހުން ނުކުތުމުން ރައުލް ބަލާލިއެވެ. ސަމިއާނާ ނަޒަރު ތިރިކޮށްލައިގެން ހުރެ އޭނާގެ ފާރަވެރިންގެ ގާތަށް އައެވެ. ބޭރީތުގެ ނަޒަރު ރައުލްއަށް ހުއްޓުނު ގޮތަށް ވަތްކެއްނުވިއެވެ. ގަނޑުވަރުގެ ބޮޑު ދޮރޯށީގެ ކައިރީ މަޑުކޮށްލުމާއެކު ސަމިއާނާއާއެކު ދިއުމަށް ރައުލްއަށް ބޭރީތު އެންގިއެވެ. ވާނުވާ ނޭނގިހުރެ ރައުލް ފީނައިގަތެވެ. ބޭރީތުގެ ސިފައިން އެ މީހުންގެ ވަށައިގެން ވިއެވެ.


Mamma Aai Bappa Covid Ah Fassi Vumun6Mahuge Dharifulhu Balaidhenee Fuluhe - Vaguthu\nދުނިޔެއަށް ކުރިމަތިވެފައިވާ ކޮވިޑްގެ ނުރައްކާތެރި ވައިރަހަކީ ވަކި އުމުރުފުރާއަކަށް، ވަކި ޖިންސަކަށް، ނުވަތަ ވަކި ބަޔަކަށް ޖެހޭ ވައިރަހެއް ނޫނެވެ. މުސްކުޅިއެއް ޒުވާނެއް ކުޑަކުއްޖެއް އިސްތިސްނާއެެއް ނުވެއެވެ.\nނަމަވެސް ކުޑަ ކުއްޖަކު މި ވައިރަހަށް ފައްސިވެއްޖެ ނަމަ އެއީ ވަރަށް ހިތްދަތި ކަމެކެވެ. ވައިރަހަށް ފައްސިވާ ކުދިންގެ އަދަދު ގިނައެވެ. ހަމައެގޮތަށް ވައިރަސްގެ ސަބަބުން މައިންބަފައިންނާއި ވަކިވާން ޖެހިފައިވާ ކުދިންގެ އަދަދު ވެސް މަދެއް ނޫނެވެ. ކޮވިޑު ޖެހިގެން މައިންބަފައިން މަރުވުން، ހޮސްޕިޓަލުގައި އެނދުމަތިކުރުން ނުވަތަ ކޮވިޑަށް ފައްސިވުމުން ކަރަންޓީނުވުން ފަދަ ހާލަތްތައް ހުރިހާ ކަންކޮޅުތަކެއްގައި ދިމާވެއެވެ.\nމިފަދަ ކުދިންނަށް އެހީތެރިވުމަށް ނުވަތަ އަޅާލާނެ ބަޔަކު ހޯދުމަށް ފުލުހުންގެ އިތުރުން މީސް މީޑިއާ މެދުވެރިކޮށް ވެސް އެތައް ބަޔަކު ދަނީ މަސައްކަތް ކުރަމުންނެވެ.\nމައިންބަފައިން ކޮވިޑަށް ފައްސިވެ ހަމަހުގެ ދަރިފުޅު ބަލަހައްޓާނެ މީހަކު ނެތުމުން އެދެމަފިރިން އެހީއަށް އެދުނީ އިންޑިއާގެ ނިއުދިއްލީ ޕޮލިސްގެ ހެޑް ކޮންސްޓެބަލްގެ ފަރާތުންނެވެ. އަދި މިދެމަފިރިންގެ ހާލަތު ދެނެގަނެ އެ ތުއްތު ކުއްޖާ ބެލެހެއްޓުމުގެ ޒިންމާ ނެގިއެވެ.\nމި ދެމަފިރިން ކޮވިޑަށް ފައްސިވި ނަމަވެސް ހަމަހުގެ ދަރިފުޅު ވަނީ ކޮވިޑަށް ނައްސިވެފައެވެ. މިދެމަފިރިން ކަރަންޓީނު ވާން ޖެހުމުން ދަރިފުޅު ބަލަހައްޓާދޭނެ އެއްވެސް މީހަކު ނެތެވެ. ފުރަބަންދު ކޮށްފައި އޮތުމުގެ ސަބަބުން އާއިލާގެ މީހަކަށް ވެސް އެހީސާބަށް ނާދެވެއެވެ.\nއެހެންކަމުން އާއިލާގެ ފަރާތުން މީހަކަށް އާދެވެންދެން ކުއްޖާ ބެލެހެއްޓުމުގެ ޒިންމާ އާއި ހަވާލުވީ ހެޑް ކޮންސްޓަބަލް ރާކީއެވެ.